
	БОМАРШЕ

	УХААНГҮЙ ӨДӨР БУЮУ ФИГАРОГИЙН ГЭРЛЭСЭН НЬ

	хэмээх таван бүлэгтэй комеди жүжиг

	 

	“ЦОГ” сэтгүүлийн 1944 оны № 3—4, 1946 оны № 8—9-д нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

БОМАРШЕ

	LE MARIAGE DE FIGARO

	 

	Орчуулсан Б. Ринчен

	 

	Монгол бичгээс кирилл үсэгт буулгасан Янсангийн ТУЯА-д талархал илэрхийлье.

	 


ФРАНЦЫН АЛДАРТ БИЧГИЙН ХҮМҮҮН БОМАРШЕГИЙН УЧИР

	 

	18-р зууны  үеийн Францын алдарт бичгийн хүмүүн Бомаршег дэлхий дахины боловсон улсын хүмүүн бүхэн мэдмүй. Бомарше 1732 оны 1 дүгээр сарын 24-нд Парис хотноо цаг засагч Кароны гэрт төрөөд 1799 оны 5 дугаар сарын 17-д нас баржээ.

	Түүний зохиолоос “Севил хотын үсчин буюу дэмий болгоомжлов” гэдэг дөрвөн бүлэг комеди хэмээх инээдэмт жүжиг, “Ухаан үгүй өдөр буюу Фигарогийн гэрлэсэн нь”  таван бүлэг комеди, “Гэмт эх буюу шинэ Тартюф” гэдэг таван бүлэг сургалт драм гэдэг жүжиг гэдэг энэ гурван зохиол цөм Фигаро гэдэг нэгэн хүмүүний залуу, дунд, өтөлсөн насны явдлыг гаргасан гурван салаа бүхий нэгэн иж зохиол болой. (иж гэж нэгэн бүрэн, нэгэн бүтэн хэмээсэн үг, зохиол дэвтэр дээр хэрэглэмүй.)

	Бомаршегийн зохиолоос энэ гурван зохиол ихэд алдаршсан. Бараг дэлхий дахины улс бүхний хэлд орчуулагдсан билээ. Франц улсад анхан “Фигарогийн гэрлэсэн нь” гэгчийг Парис хотноо 1784 оны дөрөвдүгээр сарын 27-нд тайзан дээл талбихад хүмүүс ихэд сонирхоцгоож байсан учир тэр жүжгийг 68 үдэш гаргасан юм гэнэ билээ.

	Бомаршегийн нэр алдрыг мандуулан гайхуулсан энэ гурван зохиолоос “Севилийн үсчин”, “Фигарогийн гэрлэсэн нь” гэдэг хоёр зүйл нь уншигч, үзэгч хүмүүнийг их л бахдуулжухуй.

	Монгол хэлээр миний бие энэ алдарт бичгийн хүмүүний зохиолоос “Фигарогийн гэрлэсэн нь”, “Гэмт эх” гэдэг хоёр зохиолыг орчуулаад, алс хэтдээ бас “Севилийн үсчин”-ийг монгол болгох санаатай буй. 

	Монгол зохиолчдын эвлэлийн “ЦОГ” сэтгүүлийн энэ дугаарт  Бомаршегийн “Фигарогийн гэрлэсэн нь” гэгч комеди гэдэг инээдэмт жүжгийг эхлэн хэвлүүлбэй, үргэлжлэлийг дараагийн дугааруудад цувуулан нийтлэхийг уншигч нөхдөд толилуулмуй. Нөгөө “Гэмт эх буюу шинэ Тартюф” хэмээгч драмыг мөн сэтгүүлийн дугаарт буюу тусгай дэвтэр болгон нийтлүүлэх эрмэлзэл буй.

	Манай бичгийн ба хар хэлний үгсийн  баялаг нийлээд хэрхэвч нэгэн бумаас янагш үгүй үг буй. Үүнд орчуулагч миний бие бичиг ярианы үгсийн сангийн энэ баялгаас хэр чинээгээр хэрэглэхийг оролдсон, үүнд утгыг нэвтэрхий төсөөлөх үг гарах аваас, сэтгүүлийн газар асуун ирүүлэхийн хамтад энэ зохиолын монголчилсон нь уншигч нөхдийн сэтгэлд   утгыг нэвтрүүлэх талаар аль хэр санагдсанаа  мөн нэгэн адил эрээ үгүй бичиж ирүүлэх аваас их сайн асан ажээ.

	 

	
УХААНГҮЙ ӨДӨР БУЮУ ФИГАРОГИЙН ГЭРЛЭСЭН НЬ

	хэмээх таван бүлэгтэй комеди жүжиг

	 

	АЛМАВИВА ГҮН – Испани язгууртан тайж. Андалуси мужийг мэдэгч кроехтор сайд.

	ГҮНГИЙН ХАТАН – Түүний эмэгтэй.

	ФИГАРО – Гүнгийн шадар зарц бөгөөд шилтгээний бойдаа (гэрийн дарга).

	СЮЗАННА —  Хатны нэгдүгээр шивэгчин. Фигаротай гэрлэх охин.

	МАРСЕЛИН – Шилтгээн дэх нярав.

	АНТОНИО – Цэцэрлэгч хүн. Сюзаннагийн авга. Фаншеттын эцэг.

	ФАНШЕТТ – Антониогийн охин.

	КЕРУБИНО – Гүнгийн нэгдүгээр хиа.

	БАРТОЛО – Севилл хотын эмч.

	БАСИЛЬ – Гүнгийн хатны хөгжмийн багш.

	ДӨН – Гүсмэн (хүсмэн). 

	БРИДУАЗОН – Зарга шүүгч.

	ДУБЛЬМЭН – Шүүхийн бичээч.

	ШҮҮХИЙН ЦАГДАА.

	ГРИПСОЛЕЙЛЬ – Залуу хоньчин хөвгүүн.

	ЗАЛУУ ХОНЬЧИН ХҮҮХЭН.

	ПЕДРИЛЬЮ – Гүнгийн хөтөч.

	Зарц нар эмэгтэй, эрэгтэй тариачин хүн

	 

	 

	Севилл хотоос гуравны газар буй Агувас Прекс хэмээх шилтгээнд учир бүрдэн гармуй.

	 

	Гарах хүний хувцас хунар зан байдал хэмээвээс:  

	Алмавива гүн болох хүн байдал маш төв, ихэмсэг агаад бас яруу хөнгөмсөг, биеийг хавчин баглахгүй тогловоос зохимуй. Түүний сэтгэл самуун нь ааш байдлын аятай хөнгөнд огт мэдэгдэх ёсон үгүй. Тэр цагийн заншлаар аваас сурвалжтан хүн, эмэгтэйг эрхэндээ дагуулан оруулсугай хэмээхийг наадам мэт үзэх бөлгөө. Энэ гүн болж тоглоход хэзээд бусдад чадагдах хүнийг дүрслэх тул тоглох нь онц хэцүү. Гэвч эрхэм сайн жүжигч Молве авгай энэ гүн болж тоглоход бусад олон гарагсдыг тов товойлгон тодосгож, жүжгийн урагштай (тагалуритай) таалалтай зоволтгүй болгожээ. Гүнгийн бие тэргүүн хоёрдугаар бүлэгт авд өмсөх хувцас өмсөөд, хуучин испани зуршлаар урт өндөр түрийтэй гуталтай, гутгаар бүлэгт дуусан дуустал маш сайхан испани хувцас өмсжээ.

	Гүнгийн хатан – Хоёрдошгүй сэтгэлээр хөтлөгдөн гагцхүү өр нимгэн уяруу зөөлнөө даран барих буюу маш даруу хилэн уурын байдал үзүүлбээс зохимуй. Ялангуяа үзэгч хүний хүдэнд түүний бат журамтай аятай сайхан ааль занг гутаах байдал байх ёсгүй. Жүжгийн дотор хамгийн хэцүү хүндийн нэг нь энэ хатан болж гарах нь болой. Бага (сэвбэл) хатагтай энэ гүнгийн хатан болж гарснаар үлэмж их авьяас чадал юугаан өв тэгш гаргажээ.

	Нэгдүгээр, хоёрдугаар, дөтгөөр бүлэг хатан биед зохимжтой пенивар хувцас өмсжээ.

	Гэртээ сууж бие баахан чилээтэй хэмээх тул толгойд огт чимэггүй, тавдугаар бүлэгт Сюзаннагийн хувцас толгойн чимэгтэй.

	Фигаро болж гарах хүн Дазензур авгайн адил түүний санаа байдалд нэвтэрхий болбоос зохимуй хэмээн түмэнтээ сануулалтай. Хэрвээ жүжигчин хүн энэ Фигарог хурц үг жогч сэтгэл хосолсон оюунаас өөрөөр ухааран үзэж, ялангуяа өчүүхэн төдий хэтрүүлбээс, уул болж гарах зүйлийг баллан хаях нь тэр болой. 
Гэтэл театрын тэргүүн алиа комедч Превилль авгай, Фигаро болж гарах жүжигчин түүний бүрэн төгс дүрслэн дэвшин хүрч зүйл бүр өнгө шинжийг нь бүрдэн олж чадахул энэ тухлан гарах зүйл, тэр жүжигчний авьяас чадлын адилыг мандуулан чадах зүйл аж хэмээжээ.
Фигарогийн өмсгөл “Севилийн үсчин” дэхтэй адил.

	Сюзанна цовоолог сэргэлэн жогч залуу охин. Чингэвч түүний жогч нь манай самуун садар Субреттенүүдийн ичихийг үл мэдэх жогч бус оршилд Сюзаннагийн таалартай сайхан зан чанарыг дүрсэлжээ. Түүнийг сайнаар уламжлан үзүүлье хэмээх жүжигчин эмэгтэй хэрвээ Конт хадагтайн адил тоглохыг эс үзсэн ахул оршлыг үзэж сайтар судалбаас зохимуй. Анхны 4 бүлэгт бишгитэй маш гоё цэвэрлэг цагаан лиф, мөн өнгийн банзал, жич: түүнээс хойш манай худалдаачинд “Сюзаннагийн малгай” хэмээх нэртэй болсон толгой чимэг өмсжээ. Дөтдүгээр бүлэгт найр дээр гүн Сюзаннагийн толгой дээр урт унжлагатай өндөр урт өд, цагаан бүчтэй малгай өмсгөжээ. Тавдугаар бүлэгт Сюзанна гүнгийн хатны пеньюар өмсөөд чимэг огт зүүсэнгүй.

	Марселин болбоос цэцэн ухаантай эмэгтэй. Төрөлхийн баахан түргэн түргэндүү боловч хашир хал үзэж зан чанар хувьсжээ. Түүнийг тоглох жүжигчин гутгаар бүлэгт үр юүгээн таньсан хойно сэтгэлийн ариун өндрийг үзүүлсэнд зохистой дэвшин хүрч чадваас бүх зохиол бүтээлийн сонирхлыг үлэмжид бадруулмуй. Түүний өмсгөл хэмээвэл Испанийн гэрийн эзэн эмэгтэй дуэниагийн төв шулуун өнгөтэй хувцас, хар оройвч малгай өмсжээ.

	Антониа ам халах төдий согтуу байваас зохимуй. Чингээд архи нь яван гарсаар тавдугаар бүлэгт огт согтсон байдал үгүй болмуй. Испани тариачны хувцас өмсөж ханцуйг ардаа хаяж бүрх малгай (шляп хэмээхийг монголоор бүрх малгай хэмээмүй) цагаан гутал өмсжээ.

	Фаншетт маш хонгор гэнэн сэтгэлтэй арван хоёртой хүүхэд, мөнгөн товчит бараан лиф, хурц өнгөтэй банзал, өдтэй хар малгай өмсжээ. Хурим найрт буй олон тариачин эмс цөм ийм хувцас өмсгөлтэй.

	Керубино болж гарах хүн урьд өмнийн адил. Гагцхүү залуу сайхан эмэгтэй хүн байваас зохимуй. Түүнийг болж гарахын нарийныг сайнаар мэдрэн чадахуйц тогтносон залуу эрэгтэй жүжигчин манай театрт арайхан үгүй байнам. Керубиногийн бие гүнгийн хатны дэргэд туйлын ичимтгий хэцүү боловч өөр байдалд хөөрхөн дүрсгүй багачууд болой. Түүний зан чанарын гол нь сэтгэл үл амгалан балар битүүлэг (эричэл) хүсэл болмуй. Чингэсүгэй хэмээх тогтсон санаа мэдлэггүй боловч хүн болж боловсрохыг эрмэлзэн тэмүүлэн, тушаалтан гарах явдал болгонд үнэн голоос оролцмуй. Түүний бие чухам ямар буй хэмээхүл аливаа эх болсон хүн, хөвгүүн юүгээн тийм аваас хэдий зовлон ихэд амсам хэмээвч сэтгэлийн гүнд үр юүгээн ийм байгаасай хэмээн хүсэм хөвгүүн ажээ. Нэгдүгээр, хоёрдугаар бүлэгт Испанийн ихсийн шадар хиан маш гоёмсог мөнгөн хатгамал цагаан хувцас өмсөж мөрөнд хөнгөн хөх цэнхэр нөмрөг нөмрөн, бүрх малгайд өд сөд олонтой. Дөтдүгээр бүлэгт түүний дагуулан авчирсан тариачин эмсийн адил лиф, банзал, малгай өмсжээ. Тавдугаар бүлэгт цэргийн дүрэмт хувцас тэмдэгт бүрх малгай өмсөж хатгуур сэлэм зүүжээ.

	Бартологийн зан чанар хувцас хунар “Севиллийн үсчин” дэх лүгээ адил аж. Энд Басал голлох бус удаалах хүн болой.

	Бридувасон болбоос бишүүрхэн эмээгүйг алдсан адгуусны үнэн голоосоо хөөрүүн танимхайран мэдэмхийрэх байдалтай байваас зохимуй. Түүний үл мэдэгдэм ихэрхүү нь харин ч түүнд зохистой мэт. Хэрвээ жүжигчин чингээн ээрүүтэхийг түүний инээдэмтэй байдлын зүйл хэмээн үзвээс их л андуурч буруу тоглох асанж. Түүний инээдэмтэй нь хэмээвээс тушаалын эрхэм их нь түүний зан чанар нь инээдэмтэй лүгээ нийцэхгүйд буй. Үүнд жүжигчин хүн хэтрүүлэн тоглох нь хэчнээн бага болохул бодитой чадал авьяас юугаан төчнөөн их гарган үзүүлнэм зээ. Түүний өмсгөл нь Испанийн зарга шүүгчийн жанч нөмрөг нөмөрчээ. Тэр жанч манай прокуроруудын жанчаас уужмаар хараахан бага. Бараг лам нарын сутан дээл мэт агаад бас тэргүүнд хиймэл их үс, хүзүүндээ испани зах зүүж гартаа урт цагаан сорби таяг барьжээ.

	Дубльмэний өмссөн хувцас шүүгчийн адил боловч цагаан сорби таяг хараахан богино. Шүүхийн цагдаа буюу Алгүвэшл криспены хатгуур сэлэм, өмсгөл хувцас нөмрөгтэй боловч сэлмийг зүүсэн нь хажуудаа бөгөөд сур бүсээс бус, түрийтэй гуталгүй, хар шаахай гуталтай, олон мушгиа бужгартай урт цагаан хиймэл үстэй богино цагаан таягтай.

	Грипсолейль тариачны хувцас өмсөж, хоёр ханцуйгаа ардаа хаяжээ. Хүрмийн өнгө хурц тэргүүнд цагаан бүрх малгайтай.

	Залуу хоньчин хүүхэн, Фаншеттын адил хувцаслажээ.

	Фаншетт хүрэм, хантааз, бүс ташуур, аяны түрийтэй гуталтай, толгой дээрээ шаа тоортой бас дэлбэгчийн малгай зүүжээ.

	Үг үл үгүүлэн гарах хүний зарим нь зарга шүүгчийн хувцастай, бас зарим нэг нь тариачны хувцас өмсгөлтэй, бусад нь зарцын хувцас өмсжээ.

	 

	
ТЭРГҮҮН БҮЛЭГ

	Бараг хоосон тасалгаа. Төв дундад өвчтөний сандал хэмээх түшлэгтэй их сандал буй. Фигаро өрөөний шалыг хэмжмүй. Сюзанна толины өмнө байж бэрийн малгай хэмээх жүржийн цэцгийн баглааг үсэндээ хадаж буй.

	 

	ТЭРГҮҮН ҮЗЭГДЭЛ

	Фигаро, Сюзанна хоёр

	 

	ФИГАРО – Өргөөшөө 19, урт тийшээ 26 тохой

	СЮЗАННА —  Фигаро миний малгайг үзээч, ингэвэл сайн уу?

	ФИГАРО –  (Сюзаннагийн гарыг барьж) Ижилгүй сайхан байна, хонгор минь. Хань нөхөр болох хүний энхрийлэх нүдэнд ёслон нийлэх хуримын өмнө залуу охины толгой дээр цэвэр ичимтгийн тэмдэг болсон энэ баглаа цэцгийг үзэхэд юутай нүдэнд дулаахан сайхан бэ.

	СЮЗАННА —  (түүнийг зайлуулан) Чи минь энд юу хэмжиж байна вэ?

	ФИГАРО – Гүн-еэгийн бэлэглэн өгөх сайхан ор энд багтах болов уу гэж үзсэн миний жаал Сюзанна.

	СЮЗАННА —  Энэ тасалгаанд уу?

	ФИГАРО – Тэр бидэнд энэ тасалгаа өгөх гэж байна.

	СЮЗАННА —  Би түүнд дургүй.

	ФИГАРО – Яагаад?

	СЮЗАННА —  Дургүй.

	ФИГАРО – Бас юун дээрээс

	СЮЗАННА —  Миний санаанд таарахгүй байна.

	ФИГАРО – Учрыг хэлэх хэрэгтэй.

	СЮЗАННА —  Би хэлэх дургүй бол яах юм бэ?

	ФИГАРО – Ай эм хүн гэдэг манийг гартаа оруулав гэж мэдвэл ийм байдаг юм аа.

	СЮЗАННА —  Миний зөв гэж мэтгэж үзүүлбэл намайг бас ташаарч болдог гэж бодоход хүрэх нь. Чи миний боол уу , биш үү?

	ФИГАРО – Энэ шилтгээнд гүн хатан хоёрын жаргах өрөөний дунд байгаа хамгийн сайн өрөөг чи тусгүй гэж байна. Шөнө хатны бие чилээрхвэл хонх дуугармагц шур хийж хоёр алхаад чи ахайн дэргэд хүрч, гүн авхай юм хэрэглэвэл өрөөнөөсөө хонх дуугармагц ухасхийж гурав үсрээд би дэргэд нь хүрч очих юм биш үү .

	СЮЗАННА —  Уухай. Тэр чинь өглөөгүүр хонх дуугаргаж, чамайг нэг сайхан урт удаан явах юманд явуулаад шур хийж хоёр алхаад миний үүдэн дээр хүрч ухасхийж гурав үсрээд…

	ФИГАРО – Та ер юу хэлэх гэж байна вэ?

	СЮЗАННА —  Миний үгийг та тавтай сайнаар сонсдог юм асанж.

	ФИГАРО – Тээд юу болчхов, тэнгэр минь.

	СЮЗАННА —   Юу болчхов гэвэл нөхөр минь, Алмавива гүн ойр хавийн сайхан хүүхнийг эргүүлэн хөөж эцээгээд шилтгээндээ харьж учиргүй чиний авааль нөхөр хань болох гэж байгаа хүн тийш нүднийхээ хорхойг тусгаж, энэ өрөө түүнд лав саад тотгор болохгүй байх гэж бодох болж гэнэ. Гүнгийн энэ мэт цэнгэлд шударгаар тусалдаг, миний дууны эрхэмсэг багш бат үнэн Басил хичээл хийхдээ өдөр бүр над үүнийг дахин давтан хэлдэг.

	ФИГАРО – Басил уу? Ай хөөрхий, шинэ огтолсон бургас туйван ч нуруунд тулгахад хүнийг зүүг (зоо нуруу) тэнийлгэдэг л бол 

	СЮЗАННА —  Чиний гавьяа зүтгэлийг бодож, надад инж дагуулан өгөх нь гэж ухсан уу?
Чи мангуу?

	ФИГАРО – Над чингэж горьдох учир буй.

	СЮЗАННА —  Цэцэн хүн яасан тэнэг байдаг юм бэ?

	ФИГАРО – Тийм гэнэ билээ.

	СЮЗАННА —  Гэтэл хүн үүнд итгэх дургүй шүү.

	ФИГАРО – Тэр дэмий.

	СЮЗАННА —  Гүн над инж дагуулан өгөх хэмээсэн санаа эзэн ноёны эртний эрхээр эдэлдэг нэг мөчийн төдий цагийг надаас сэм олон авъя хэмээсэн санаа гэж мэд. Чи тэр гашуун эрхийг мэдэх үү?

	ФИГАРО – Сайнаас сайн мэднэ. Гүн хатан буулгахдаа тэр бузар эрхийг эс устгуулсан бол чи чамтай түүний харьяат газар гэрлэхийг хэзээ ч зүрхлэхгүй асанж.

	СЮЗАННА —  За тэр чинь өнөөх эрхээ устгаад одоо гэмшиж чиний хань нөхөр болох хүнээс түүнийгээ энэ өдөр дахин сэм худалдан авах гэж байна.

	ФИГАРО – (Магнайгаа арчиж) Би үүнд цочирдоод толгой эргэж байна. Миний муу заяат магнай…

	СЮЗАННА —  Битгий түүнээ нух.

	ФИГАРО – Яах вэ?

	СЮЗАННА —  (Инээж) Батга гарвал сэжигч хүн…

	ФИГАРО – Зальтай чи, намайг элэглэн инээмүй юу, аа? Тэр их мэхлээчийг бачилж сайхан уургад оруулаад, алтыг нь өвөрлөн авдаг бол юу билээ.

	СЮЗАННА —  Хүнийг бачилж юмыг нь өвөрлөн авдаг нь чиний ажил бус уу?

	ФИГАРО – Би ичингүйрч биеэ барих нь бус.

	СЮЗАННА —  Аймуй юу?

	ФИГАРО – Осолтой аюултай хэрэг мандуулахад хэцүүгүй. Ганц аюулаас бултран гарах хэргийг эцэст хүргэх нь чухал хүний гэрт шөнө нэвтрэн орж, эхнэрийг нь эзгүйчлээд, ажлын хөлс шан гэж зуугаад занчуулахад хамгийн амархан хэрэг, ухаан сэхээгүй олон мянган муусайн амьтан ингэж байсан удаа олон буй. Харин...

	 

	(Гэтэл дотоод танхим өрөөнөөс хонхны чимээ гарна.)

	 

	СЮЗАННА —  Хатан сэрчихжээ. Намайг бэрлэх найрын өглөө хүнээс урьд ирээрэй гэж захисан билээ.

	ФИГАРО – Үүнд бас нэгэн учир буй юу?

	СЮЗАННА —  Хоньчины үгээр бол хаягдсан эхнэрт бэлгэтэй сайн юм гэнэ лээ. За миний жаал Фи... Фи... Фигаро минь сайн байгаарай. Манай энэ хэргийн тухай сайн бодоорой.

	ФИГАРО – Миний тэргүүнд гэгээ оруулж намайг үнсмүй?

	СЮЗАННА —  Өнөөдөр шиг юун үнсэх гэж вэ, чи? Дэмий горьдмуй. Тэгвэл маргааш нь миний эр нөхөр юу гэж хэлэх вэ? (Фигаро түүнийг тэвэрмүй) Юу хийв чи, юу хийв чи?

	ФИГАРО – Би чамд хэчнээн дуртайг чи мэдэхгүй байна.

	СЮЗАННА —  Над үүнийг өглөөнөөс үдэш болтол давтахыг хэзээ зогсох, яасан залхуутай хүн бэ, та.

	ФИГАРО – (Их нууц байдал үзүүлэн) Үүнийг би чамд үдшээс өглөө болтол үзүүлэх болохдоо зогсмуй.

	Дахин хонх дуугарна.

	 

	СЮЗАННА —  (Холоос хийгээр үнсэлт дамжуулан) Эрхмийн үнссэнийг эгүүлмүй. Эдүгээ бидэн хоёр өгөө аваагүй. Данс хаасан шүү

	ФИГАРО – (Хойноос гүйнэ) Ва Та ингэж үнсүүлсэн биш шүү.

	 

	ХОЁРДУГААР ҮЗЭГДЭЛ

	 

	ФИГАРО – (Ганцаар) Таалалтай сайхан хүүхэн дэг ээ. Хэзээ ч хөхиүн хөгжүүн, зугаа цэнгэл дүүрэн халуун янаг сэтгэл гоо сайхан төгс чингээд бас даруу ичимтгий … (гарын алга хавиран түргэн түргэн явж) за гүн минь, гүн авгай минь. Та намайг нүд чихээ тавьж бай гэнэ үү? Би харин гайхан юунд намайг бойдаа болоод бас элчин сайдын бараа бологчдын тоонд оруулж элч болгосон бэ гэж гайхаж байснаа одоо мэдэв. Гүн еэ минь одоо мэдэв. Нэгэн зэрэг гурван хүний тушаалд томилж, таны бие элчин сайд болоод, намайг улс төрийн золигт гаргаж, Сюзаннаг гэрийн гоо, өврийн эм, элчин сайд болгоод, элч авгай минь довтол гэж, би нь бичиг аван нэг зүгт давхих хооронд нөгөө зүгээс та минь харин миний эхнэрийн зүг зам засах юм байжээ. Би таны гэрийн алдрыг мандуулах гэж морь нохойн хүч гаргах, та миний ар гэрийн хүн амын тоог өсгөж хайрлах, ингэж бие биеэ сайхан ачлах юм байна. Таны эзэн вангаас тохоосон үүргийг та Лондонд гүйцэтгэхийн нэгэн зэргээр зарцынхаа үүргийг гүйцэтгэлцэж, гадаад улсын эзний дэргэд мангийн биеийг түүний хажуугаар бас миний биеийг төлөөлөх болбоос даанч хэтэрхий!  Басил чам дээр хэлбэл, миний энг гүйцэхгүй зальтай муу чамайг даа. Хамаагүй хөндлөнгийн юманд хошуугаа дүрэхийг чинь залхаая чамайг . Би … үгүй, тэдний өөдөөс арга мэх хэрэглэж өөрсдийг нь өөрсдөөр нь цохимуй. Фигаро авгай өнөөдөр анаж сэрэмжтэй бай! Юуны өмнө бяцхан найр хуримынхаа цагийг түргэлэн ойртуулж баттай сайнаар гэрлэж аваад, танд нэлээд их санаатай Марселинийг зайлуулж мөнгө бэлгийг өвөртөө хийж аваад гүн ноёныг шуналтай гүйдэлтэй нь хоосон горьдуулж дамшиглаад Басил багшийг нэвширтэл нь элдэж …

	 

	ГУТГААР ҮЗЭГДЭЛ

	 

	Марселин, Бартоло, Фигаро

	 

	ФИГАРО – (Үгийг таслан) Уухай бүдүүн доктор иржээ. Одоо найр ч дутах юмгүй бүрджээ. Миний сэтгэлт халуун хайртай доктор сайн уу, та. Намайг Сюзаннатай гэрлэх нь гэж шилтгээнд хүрч ирсэн биш биз та? 

	БАРТОЛО – (Үл тоомсорлон) Үгүй, чи минь, үгүй.

	ФИГАРО – Тэгвэл их л гийгүүлэн өршөөх асан даа, та.

	БАРТОЛО – Ямар яриа байх вэ? Бас их тэнэглэсэн болох асан даа.

	ФИГАРО – Би урьд таныг гэрлэхэд саад болсон нэг гай буй шүү дээ.

	БАРТОЛО – Манд хэлэхгүй үг байхгүй танд.

	ФИГАРО – Таны луусын хойноос санаа зовох хүн гарсангүй.

	БАРТОЛО – (Уурлаж) Жигшүүртэй чалчаа. Манаас зайл.

	ФИГАРО – Та уурлаж байна уу? Доктор? Тан зэргийн цолтой улс их хатуу, нинжгүй сэтгэлтэй байдаг. Хөөрхий адгуус малыг өрөвдөж хайрлах сэтгэл тун бага даг аа … Үнээр … хүн шигээ санадаг юм уу? За Марселин баяртай! Та надтай заргалдах санаагаа орхисонгүй биз? Бие биедээ халуун санахгүй гэж үзэн ядах хэрэгтэй юу? Үүнд доктор луу заая.

	БАРТОЛО – Юу вэ?

	ФИГАРО – Наадах тань танд хамаг учрыг нэмэр тайлалтай хэлж өгнө. (Зайлан явна)

	 

	ДӨТГӨӨР БҮЛЭГ

	 

	Марселин, Бартоло хоёр

	 

	БАРТОЛО – (Фигарогийн хойноос харж) Энэ муу өөдөлшгүй дэг ээ. Та миний худалчийг үзээрэй. Энэ муу амьтнаар арьсаа өвчүүлэхгүй бол үхэхдээ хамгийн их зантай, ичих гутахыг мэдэхгүй арьс ширтэй болж үхэх би!

	МАРСЕЛИН – Таны туслахыг хүн хүлээж үхмэр. Аль хэдийнээ ихэрхэг удаан хэвээрээ байгаа, мөнх доктор минь одоо л нэг энд ирэв үү дээ, та минь. Ийм дээрээс тань, тэр жил тэд таныг хэчнээн болгоомжловч, хэрэглэсэн байжээ.

	БАРТОЛО – Аль хэдийнээ ёстой хортой өдөөгч хатгагч чинь хэвээрээ шив дээ. За намайг заавал энэ шилтгээнд ирүүлдгийн хэрэг юу вэ? Гүн ноёнд юм тусав уу?

	МАРСЕЛИН – Үгүй, доктор.

	БАРТОЛО – Тэнгэр өршөөн харж, итгэлээ барсан ахай Розина өвдөв үү?

	МАРСЕЛИН – Хатан хандаж байна.

	БАРТОЛО – Шалтгаан юунаас?

	МАРСЕЛИН – Нөхөр нь тоохгүй болжээ.

	БАРТОЛО – (Баярлаж) Уухайн тас! Яасан сайн нөхөр вэ? Миний төлөө өшөө хорслыг гаргажээ.

	МАРСЕЛИН – Түүний зан ааш ийм тийм гэхийн аргагүй хачин. Эхнэртээ хартай (жидүгэнч) бас завхай самуун.

	БАРТОЛО – Уйдахдаа завхайрч, нэрэлхэхдээ жидүүхэн ч байх биз.

	МАРСЕЛИН – Өнөөдөр жишээлбээс манай Сюзаннаг Фирагодаа буулгаж, түүний учир Фигарод хэсэг шан хүртээж гялайлгаж байна.

	БАРТОЛО – Тэр учир гүн-еэгээс гарч уу?

	МАРСЕЛИН – Арай ч тийм биш. Гэвч гүн-еэ тэр гэрлэснийг зөвшиж, залуу эхнэртэй сэм цэнгэлдэх санаатай бололтой.

	БАРТОЛО – Фигаро авгайн эхнэртэй юу? Тэр Фигаротой ийм тийм хэлэлцэж болмуй.

	МАРСЕЛИН – Басил болохгүй гэнэ.

	БАРТОЛО – Тэр луйварчин бас энд үү? Энэ юуны үүр болж байна вэ?

	МАРСЕЛИН – Аль л чадах муу муухайгаа хийж яваа биз. Түүн дотроос хэдийнээ над хамгийн муухай байна.

	БАРТОЛО – Түүний эргүүлдгээс би бол хорь дахин салж чадах сан.

	МАРСЕЛИН – Ямар аргаар?

	БАРТОЛО – Түүнтэй суухгүй юу! 

	МАРСЕЛИН – Заваан болоод хатуу шогч! Тийм бол та энэ арга юугаан хэрэглэж, миний сэтгэлтэй болсноос салахгүй яалаа? Та чингэх ёстой биш үү? хэлсэн амласнаа санахгүй байна уу? та. Бид хоёрыг холбон нийлүүлэх, мартагдсан янаглалын үр болсон, манай бяцхан Эмэнүэлийг санаж дурсдаг маань яасан бэ?

	БАРТОЛО – (Малгайгаа авч) Ингэж дэмий донгосохыг сонс гэж та намайг Севиллээс дуудаж ирүүлэв үү? Эрд очихын чичрэг өвчин танд дахин ийм сүрхий тусч …

	МАРСЕЛИН – За тэгвэл үүнийг дахиж ярихыг байя. Гэвч таныг шударга зүйг дагуулж надтай гэрлэн суулгаж яасан ч болохгүй бол та ядахдаа намайг өөр хүнтэй суухад тус болж өгмүү.

	БАРТОЛО – Дуртай тусална аа. Яръя даа. Заяа эм хоёрт орхигдсон ямар амьтан …

	МАРСЕЛИН – Ай доктор, юутай таатай, сайхан Фигарогоос өөр хэн вэ?

	БАРТОЛО – Тэр зальт уу?

	МАРСЕЛИН – Тэр хэзээ ч уурладаггүй, үргэлж сайхан зантай хүн. Одоо байхаа насаа зугаа цэнгэлд бэлэглэн өгдөг, ирээдүйн хойноос санаа зовдоггүй нь өнгөрсөнтэй адил, сэтгэл амар өгөөмөр. Өгөөмөр нь …

	БАРТОЛО – Хулгайчийн адил.

	МАРСЕЛИН – Сайд ихсийн адил. Ер нь таатай. Гэвч тэр хамгийн аймшигт амьтан.

	БАРТОЛО – Сюзанна яах вэ?

	МАРСЕЛИН – Тэр байтугай хуучин холбоо эвдэрдэг газар. Хэрвээ би эм хүний нэгэн өчүүхэн нууцыг задруулахаас эс зовсон бол …

	БАРТОЛО – Эм хүнд эмчээс нуух нууц байдаг юм уу?

	МАРСЕЛИН – Ээ танаас нуух нууц над байдаггүй. За та мэдэлгүй яах вэ? Бидний эмэгтэйчүүдийн сэтгэл галтай түргэн боловч аймхай, амраглан жаргах дур хүсэл манийг татан татавч ямар ч зүрх цөс ихтэй эм хүний дотор чадваас гоо сайхан болгоорой, хүсвээс даруу томоотой байгаарай, ганцхан нэр хүндтэй яв дотор нь ордог. Чингэж хүндтэй явах ёстойн чухлыг эм хүн болгон мэддэг дээрээс бид урьдаар Сюзаннаг сүрдүүлэн хүний түүнд хэлсэн үгийг задруулна гэж айлгая…

	БАРТОЛО – Чингэвээс юу болмуй?

	МАРСЕЛИН – Сюзанна ичээд гүнгийн үгийг хүлээхгүй цааргална. Гүн түүнд өшиж, тэр хоёрын гэрлэхийг татгалзсан миний саналд туслалцаад, миний хурим саадгүй болмуй.

	БАРТОЛО – Энэ хүн зөв боджээ. Ай золиг, миний гэргий болох ёстой хүүхнийг хулгайлалцсан тэр мууд хуучин түлхүүрч юүгээн холбож өгдөг бол сайхан тоглосон болох асанж.

	МАРСЕЛИН – (яаран) Тэр бас миний горьдлогыг тасалж баяр дээрээ баяр нэмэх санаатай даг.

	БАРТОЛО – Тэр бас урьд надаас зуун төгрөг хулгайлан авсныг би тун ч харамсдаг.

	МАРСЕЛИН – Ай юутай цэнгэл буй.

	БАРТОЛО – Тэр муу зальтыг залхаахад.

	МАРСЕЛИН – Түүний эхнэр болоход, доктор, түүний эхнэр болоход.

	 

	 

	ТАВДУГААР ҮЗЭГДЭЛ

	 

	Марселин, Бартоло, Сюзанна

	 

	СЮЗАННА —  (Гартаа өргөн лент бүчтэй хатагтайн оройвч малгай, хувцасны хамтаар барьжээ) Түүний эхнэр болох, түүний эхнэр болох гэж хэний эхнэр? Миний Фигарогийнх уу?

	МАРСЕЛИН – (хортой, ёжтой) Болоход яах вэ? Та бас болох санаатай шүү дээ.

	БАРТОЛО – (инээж) Уурласан эмэгтэй учраа сайхан гаргаж байна даа! Тэр хүн таныг авч юутай жаргах бол гэж бид энд хэлэлцэж байна. Үзэсгэлэн гоо Сюзанна.

	МАРСЕЛИН – Гүн еэг тоонд оруулахгүй шүү. Түүнийг бид хэлэлцэхгүй.

	СЮЗАННА —  (сөгдөсхийж) Ахай танд дуртай зарагдъя. Таны үг хэзээ ч хортой хортой ёжтой байдаг.

	МАРСЕЛИН – (сөгдөсхийж) Хэзээ ч таныг үйлчлэхэд бэлхээн, хортой ёжтой юу байх вэ? Өгөөмөр сайд ихэс хүн боол зарцдаа баяр цэнгэл олгодог бол түүнийг өөрөө хуваалцан амсалцах нь зүй бус уу?

	СЮЗАННА —  Олгодог бол гэнэ үү, та?

	МАРСЕЛИН – Тийм ээ, ахайтан.

	СЮЗАННА —  Фигарод санаархах таны эрх хэчнээн баримтгүй хоосон бол ахайтан таны цуу идэж жөтөөрхдөг тань мөн төчнөөн нэртэй шүү дээ.

	МАРСЕЛИН – Миний тэр эрхийг таны хэрэглэдэг аргыг хэрэглэвээс бататгаж бололгүй дээ. ахай!

	СЮЗАННА —  Ай ахай. Тэр бол долингор эмсийн арга шүү!

	МАРСЕЛИН – Юм үзэж туулаагүй хүүхэд ээ! Хөгшин зууч шиг, хөөрхий нүгэл гэмгүй гэх нь ээ!

	БАРТОЛО – За баяртай. Манай Фигарогийн сайхан хүүхэн!

	МАРСЕЛИН – (сөгдөсхийж) Гүнгийн нууц нийлмэр эмээ!

	СЮЗАННА —  (сөгдөсхийж) Тэр эм тань таныг хүндэтгэн үзнэ, ахай

	МАРСЕЛИН – (сөгдөсхийж) Ахай, над бас янаг амрагаасаа өчүүхэн төдий хүртээн гийгүүлэхгүй юу?

	СЮЗАННА —  Тэр тухай, ахайн хүсэхэд хүртээлгүй.

	МАРСЕЛИН – (сөгдөсхийж) Та юутай сайхан бэ, ахай?

	СЮЗАННА —  (сөгдөсхийж) Таныг хорсмоор сайхан байлгүй дээ би, ахай!

	МАРСЕЛИН – (сөгдөсхийж) Чухам их хүндлүүштэй байна, таныг!

	СЮЗАННА —  (сөгдөсхийж) Дуэнья шиг хүндлүүштэй.

	МАРСЕЛИН – (тачаадан) Тэсэж ядан дуэнья шиг, уэнья шиг.

	БАРТОЛО – (татан зогсоож) Марселин!

	МАРСЕЛИН – Явъя, явъя доктор. Би тэсэхгүй нь за. Ахай баяртай. (сөгдөсхийнэ)

	 

	 

	ЗУРГААДУГААР ҮЗЭГДЭЛ

	 

	СЮЗАННА —  (ганцаар) Талий, талий, ахай. Талий талий хар ёсорхогч эм! Би таны айлгах занахаас өчүүхэн ч зовохгүй. Таны дайрах муу хэлэхийг ч жигшиж тоохгүй! Энэ муу хөгшин ядууг үзэгтүн. Бага сага юм сурч хатны залуу насыг дарлаж байсандаа эрэмшиж, шилтгээн дэх бүгдийг атгадаа барих санаатай! (гартаа барьсан хувцсыг сандал дээр хаяж) Би юуны хойноос энд ирснээ мартжээ.

	 

	 

	ДОЛООДУГААР ХЭСЭГ

	 

	Сюзанна Керубино хоёр

	КЕРУБИНО – (гүйн орж) Ай Сюзанна чамтай нэгэн агшин зуур хоёулаа байж үзэхийн төлөө бүтэн хоёр цаг хүлээлээ! Эвий чи минь хадамд очиж би чинь зовлоо.

	СЮЗАННА —  Миний хурим болоход гүн еэгийн нэгдүгээр хиа зайлдаг юу бил ээ?

	КЕРУБИНО – (гунганан дуугарч) Сюзанна, тэр чинь намайг явуулж байна. 

	СЮЗАННА —  (түүнийг дуурайн) Керубино аанай бас дүрсгүйтсэн биз!

	КЕРУБИНО – Өчигдөр үдэш намайг үеэл дүү Фаншеттынд өнөөдрийн найрт цэвэр ичимтгийг дүрслэн гарахыг нь давталцаж байтал гүн миний дээрээс орж ирээд, намайг үзэж их уурласан. Арил, муу жаал… гэж надад хэлсэн. Тэр хэрүүлийн үгийг би эм хүний дэргэд хэлж түвдэхгүй, арил маргаашаас шилтгээнд бүү үзэгд гэж хэлжээ. Хэрвээ надад тэр өгсөн мийн сайхан эх хатан миний төлөө зуучлан хамгаалахгүй бол хэрэг биш болж, Сюзан би чамайг үзэх хишиг үүрд үгүй болно.

	СЮЗАННА —  Намайг үзэх үү? Одоо миний ээлж иржээ. Чингэвэл та миний ахайн хойноос сэм санаа алддагаа байсан уу?

	КЕРУБИНО – Ай Сюзан, тар хүн юутай эрхэмлэг ариун, үзэсгэлэн гоо, юутай ойртон халдашгүй вэ?

	СЮЗАННА —  Ондоо үгээр хэлбэл би тийм биш болоод надтай хамаагүй…

	КЕРУБИНО – Хатуу сэтгэлт чи, намайг зүрхлэхийг зүрхэлдэггүй гэж сайнаас сайн мэднэм зэ. Чи тэр хүнийг хэзээ ч үзэж, түүнтэй үг хэлэлцэж, түүнийг өглөө хувцаслуулах орой хувцсыг нь цөмийг нь тайчих юутай заяатай хүн бэ, чи. Ай Сюзан. Би юугаа ч хайрлахгүй үгүй… чиний гарт энэ юу вэ?

	СЮЗАННА —  (хошигнон) Эвий нэр өгсөн сайхан хүний үсийг шөнө тэвэрдэг заяатай малгай, буянтай лент байна…

	КЕРУБИНО – (хөөж) Түүний лент үү? Надад өгөөч голт зүрх минь…

	СЮЗАННА —  Бас уу? Голт зүрх нь. Яасан дураараа юм бэ! Хөхөөсөө салахгүй тань болж дээ. (Керубино лентийг булаан авна) Ой лент 

	КЕРУБИНО – (Түшлэгт сандал тойрон гүйж) Чи түүнийг алдсан, муудсан, үгүй болсон гэж амандаа орсныг хэлээрэй.

	СЮЗАННА —  (Түүнийг хөөж) Миний худалчийг үзээрэй. Гурав дөрвөн жилээс та хамгийн сүрхий зальтай хүн болно… Та лентийг минь өгөх үү, үгүй юу? (булаахыг завдана.)

	КЕРУБИНО – (өврөөсөө дууллыг гаргаж) Надад үлдээгээч Сюзан, надад үлдээгээч! Би чамд романс дуулал юугаа өгье. Чиний гоо сайхан ахайг санахдаа агшин бүр гуньхрахад минь, чамайг санах санаа минь сэтгэлийг баярлуулах ганц баярын гэрэл болно.

	СЮЗАННА —  (дууллыг булаан авч) Таны сэтгэлийг баярлуулах уу? Болдоггүй жаал аа. Та Фаншетттайгаа ярьж байна гэж бодож байна уу? та. Та тэнд баригдаад, бас хатны хойноос санаа шүүрс алддаг, тэрний дээр миний хойноос мөн санаа алдаж явдаг гэж надад хэлдэг.

	КЕРУБИНО – (сүслэнгүйгээр) Тэр түмэн үнэн! Би юу болж байгаагаа мэдэхгүй болж байна. Сүүлийн үед сэтгэл хөдөлдөг болж, эм хүнийг үзмэгц зүрх минь булгилан амраг амармаг гэдэг үг биеийг минь чичрүүлнэ. Бас би танд дуртай гэж хэлэхийн хүсэл тун их болоод, тэр үгийг би ганцаар ой цэцэрлэг гүйж байгаад чиний хатанд, чамд, модонд, үүлэнд, үүлийг хөөн дагаж, миний хоосон хэлэх тэр сэтгэлийн үгийг аваачих салхинд хэлдэг. Өчигдөр би Марселинтай тааралдаж…

	СЮЗАННА —  (инээж) Ха Ха Ха Ха

	КЕРУБИНО – Үүнд инээх юу байна? Тэр эм хүн шүү дээ. Тэр хүүхэн хүн шүү дээ. Хүүхэн хүн, эм хүн. Ай энэ үг юутай амттай үг вэ? Юутай дур татам вэ? 

	СЮЗАННА —  Энэ хүн солиоров.

	КЕРУБИНО – Фаншетт таатай сайхан, тэр миний үгийг ядахдаа сонсдог, чи бол үгүй юм байна.

	СЮЗАННА —  Тун гашуудмаар байна! авгай, та үг сонсооч! (лентийг булаасугай хэмээнэ.)

	КЕРУБИНО – (Зугтааж сандал тойрон гүйнэ) Үгүй, үгүй. Миний амины хамтаар авахаас нааш өгөхгүй. Хэрвээ чамд ийм үнэ багадваас би мянга үнсэхийг нэмье. (хариу ээлждээ Сюзаннаг хөөнө.)

	СЮЗАННА —  (түшлэгт сандал тойрон зугтааж)  Ойртохул мянга алгадна! Би таныг хатанд хэлнэ. Таны төлөө гуйх байтугай “Гүн еэ-гийн зөв, хатанд сэтгэлтэй болсон гэж шилэн хүзүүгээ татаж, далимаар намайг үнсэхийн завшаан эрдэг энэ муу жаалыг эх эцэгт нь хариулагтун . Энэ бяцхан хулгайг манаас салгаж хөөгтүн.” гэж би гүн ноёнд өөрөө хэлнэ.

	КЕРУБИНО – (гүнг орж ирэхийг үзээд санд мэнд бүгэн нуугдаж) Би үхлээ.

	СЮЗАННА —  Яасан их айдаг юм бэ?

	 

	 

	НАЙМДУГААР ҮЗЭГДЭЛ

	 

	Сюзанна, Гүн, Керубино (сандлын ард)

	 

	СЮЗАННА —  (гүнг үзээд) Ой! (Керубиног биеэрээ халхлах гэж сандлын дэргэд очно.)

	ГҮН – (ойртож) Сюзанна, чиний дотор аягүй муу байна уу? Чи ганцаараа үг хэлэлцэж, зүрх чинь түгшсэн бололтой… Гэвч энэ өдөр шиг өдөр бол аргагүй зөв.

	СЮЗАННА —  (зовниж) Гүн еэ надаар яах нь вэ? Таныг энд надтай байхыг хүн үзвэл…

	ГҮН – Би маш зовон гашуудах асанж. Гэвч намайг чиний төлөө санаа зовдгийг чи мэдэх биз дээ. Басил намайг чамд дуртай гэж хэлэв үү? Чамд бодлоо тайлж хэлэх завдал надад ганц агшны төдий л байна. Чи сонс. (түшлэгт сандал дээр сууна.)

	СЮЗАННА —  (яаран) Би юу ч сонсохгүй.

	ГҮН – (түүний гараас барьж) Ганц үг! Ман намайг Лондонд элчин сайдаар томилсныг чи мэднэ биз дээ. Би Фигарог дагуулж, түүнд тун сайхан алба тушаал олгоно. Эхнэр хүн эр юүгээн дагаж явах нь түмэн зүй тул …

	СЮЗАННА —  Ай, би хэлж зүрхэлдэг бол

	ГҮН – (гүн түүнийг бие тийшээ чангаан татаж) хэл хэл, хайрт минь. Намайг насан турш захирах эрх юүгээн өнөөдөр хэрэглэ!

	СЮЗАННА —  (эмээн) Гүн-еэ. Би түүний хүсэхгүй. Би түүний хүсэхгүй, намайг тавигтун. Би таныг гуйя.

	ГҮН – Урьдаар тэр хэлэх хэмээснээ хэл.

	СЮЗАННА —  (уурлан) Би хэлэх хэмээснээ мартжээ.

	ГҮН – Эхнэр хүний үүргийн тухай 

	СЮЗАННА —  За гүн-еэ. Та хатнаа доктороос холхон авч, сэтгэлээр нийлэн хэрэглээнд түүний төлөө эзэн ноёны аймшигт эрхийг устгаж …

	ГҮН – (жоготой хөхиүнээр) Охидыг их зовоож, байсан тэр эрх үү? … Эй Сюзанна!  Тэр юутай бахтай, сайхан эрх бишээ! Чи түүн тухай хэлэлцэхийг өнөө үдэш цэцэрлэгт очих бол дахиж өчүүхэн тоож үзсэний үнэ шанг би өгөхдөө …

	БАСИЛ – (тайзны чанд) Гүн еэ өрөөндөө эзгүй.

	ГҮН – (босож) Энэ хэний дуу вэ?

	СЮЗАННА —  Ай би муу заяат.

	ГҮН – Энд хүн орж ирэхээс өмнө зайл.

	СЮЗАННА —  (зовниж) Таныг энд орхиод уу?

	БАСИЛ – (тайзны чанд хашхиран) Гүн еэ хатныд ороод тэндээс гарсан. Би хайж үзье ээ.

	ГҮН – Нуугдах газар бас байхгүй. Эй энэ сандлын ард … Яасан эв муутай юм бэ. Цаадхаа бушуухан явуулаарай.

	Сюзанна түүнийг замыг хөндөлдөхөд гүн түүнийг зөөлөн зайлуулна. Охин гэдрэг ухран гүн бяцхан хиа хоёрын хооронд зогстол гүн бөхийж нуугдах завсар Керубино айн эмээн гүйж гараад хөлийг нугалан сандал дээр авиран шигдэнэ. Сюзанна авчирсан хувцсаа авч түүнийг хучна. 

	 

	 

	ЕСДҮГЭЭР БҮЛЭГ

	 

	(Гүн Керубино хоёр нуугдаад) Сюзанна Басилтай.

	 

	БАСИЛ – Ахай, гүн еэг үзэв үү?

	СЮЗАННА —  (эгдүүтэй) Би яаж үзэх вэ? Надаас салагтун.

	БАСИЛ – (ойртож) Та баахан сэхээ бодлоготой бол миний асуусанд гайхахгүй асанж. Түүнийг Фигаро эрж байна.

	СЮЗАННА —  Тэгвэл, тэр хүн, түүний биед хор хүргэхийг хүсдэгээр таны удаа орох хүнээ эрж яваа.

	ГҮН – (хажуу тийш) За энэ хүн миний төлөө зүтгэдгийг үзье.

	БАСИЛ – Эхнэрт сайныг хүсдэг нь эр нөхөрт хор хүсдэг болох уу, тэгвэл?

	СЮЗАННА —  Таны аймшигт үзлээр бол үгүй биз. Садар самуунд туслагч аа.

	БАСИЛ – Танаас гуйж байгаа юмыг та бусад хүмүүнд хайргүй өгөх болох юм биш үү? Өчигдөр танд цаазтай байсан юмыг нэгэн сайхан ёслол зан үйлийн ачаар маргааш та тааж гүйцэтгэх болно.

	СЮЗАННА —  Хүний үнэргүй муу амьтан!

	БАСИЛ – Хүнд чухал юм бүхний дотор эр эм болох нь хамгийн хөнгөн тоглоомын юм болох дээрээс би санаваас …

	СЮЗАННА —  (эгдүү хүрч) Юутай бузар үг вэ? Таныг энд хэн ор гэсэн бэ? 

	БАСИЛ – За за яасан ууртай юм бэ? Эзэн тэнгэр таныг тайтгаруултугай. Цөм таны тааллын ёсоор болно. Гэвч Фигарог гүн ноёнд саад тотгор болох гэж намайг боддог гэж та бүү санаарай. Тэр жаал хиа биш бол 

	СЮЗАННА —  (зовнисхийж) Дон Керубино юу?

	БАСИЛ – (түүнийг дуурайн) Таныг үргэлж дагаж ээрдэг. Намайг танаас холдоход орох гэж өнөө өглөөгүүрхэн энд эргэж байсан. (амрагийн тэнгэр) Керубино ди аморе. Та түүнийг худал гэх үү?

	СЮЗАННА —  Ямар хар гүн вэ? Муу хүн зайлагтун.

	БАСИЛ – Юм болгоныг хардаг хүн байлгүй яах вэ. Түүний нууц байдаг тааллыг танд зориулсан биш билүү.

	СЮЗАННА —  (уурлан) Тийм, тийм. Надад!

	БАСИЛ – Хатанд зориулж зохиосон л биш бол танд даа! Хүний хэлэхийг сонсвол хоолны үгс ширээний дэргэд зарагдахдаа хатны өөдөөс түүнийг сүрхий хардаг гэдэг … Гэвч золиг чинь болгоомжтой байг. Гүн ноён тэр тухай тун чанга шүү.

	СЮЗАННА —  Ноёнд нүүргүй болсон тэр хөөрхий хүүхдийг хорлох гэж энэ мэт цуурхал тавьдаг тань даанч муухай, аягүй.

	БАСИЛ – Би үүнийг зохиож гаргав уу? Олон бүгд хэлэлцдэгийг би хэлж байна.

	ГҮН – (босож) Олон бүгдээр хэлэлцдэг гэж үү?

	СЮЗАННА —  Ай тэнгэр!

	БАСИЛ – Ха ха

	ГҮН – Басил гүйгтүн. Түүнийг хөөж явуул.

	БАСИЛ – Ай намайг ямраас татаж би энд оров!

	СЮЗАННА —  (мэгдэн тэвдэж) Ай тэнгэр минь. Тэнгэр минь! 

	ГҮН – (Басилд) Тэр хүн муужран унахыг энэ түшлэгт сандалд суулгая.

	СЮЗАННА —  (түүнийг яаран түлхэж) Би суух дургүй! Асуулгүй орох яасан аягүй муухай юм бэ! 

	ГҮН – Бид хоёроос өөр хүн энд байхгүй. Хайрт минь ээ ямар ч аюул түгшүүр байхгүй!

	БАСИЛ – Би хиаг тоглож хэлсэндээ, таны сонссон дээрээс муухай зовж байна. Би энэ хүний санааг мэдье гэж чингэсэн билээ. Үнэн хэрэг дээрээ тэр үнэр …

	ГҮН – Тавин фистол, морь өгөөд эх эцэгт нь хариул.

	БАСИЛ – Гүн еэ тоглож хэлсэн дээрээс тэгэх гэж үү.

	ГҮН – Тэр завхай жаалыг би өчигдөр цэцэрлэгчийн хүүхэнтэй байхыг нь барьсан.

	БАСИЛ – Фаншетттэй юу?

	ГҮН – Бас түүний тасалгаанд шүү.

	СЮЗАННА —  (эгдүүтэй) Гүн еэд тэнд бас хэрэг байсан байжээ!

	ГҮН – (жоготой хөхрөн) үгүй, би чиний авга Антонио гэдэг согтуу цэцэрлэгчид тушаал өгөх гэж орох гээд тогштол удаж удаж үүд нээгээд чиний үеэл дүү их л ичингүйрэн зовнисон байдалтай байжээ. Би сэжиг аваад түүний зүг үг хэлэлцэж ажиглаваас үүдний цаана хувцас хунар бүтээдэг өлгүүр хөшиг шиг нэг юм байсныг огт үл мэдэгч болж, тэр хөшгийг сэмхэн сэмхэн өргөж (хэмээж биеэр дүрслэн үзүүлж, сандлыг бүтээсэн хувцсыг өргөж) үзтэл … (хэмээгээд хиаг үзэж) За!

	БАСИЛ – Ха ха

	ГҮН – Энэ дамшигласан нь өчигдрийн хиагаас дутахгүй.

	БАСИЛ – Харин чиг илүү.

	ГҮН – (Сюзаннад) Сүрхий, ахай! Бэр болж гүйцээгүй байтал ингэж байх гэж. Та миний хиатай уулзах гэж ганцаараа байхыг хүсжээ? та. Хиа өгсөн эх юүгээн хүндлэхийг умартаад түүний нэгдүгээр аягачинд, таны нөхрийн эхнэрт наалдах энэ чинь дутжээ. Гэвч тоож хайрладаг хүн юугаан Фигаро юун энэ мэт мэх зальд орж чадагдахыг би хүлээхгүй. Наадах тань тантай байсан уу? Басил?

	СЮЗАННА —  (эгдүүтэй) Мэх заль ч үгүй, чадагдсан хүн ч үгүй! Таныг надтай ярьж байхад тэр энд байсан юм аа.

	ГҮН – (тачаадан) Энэ үг худал болбоос дээр. Наадахыг чинь тэгж муугаа үзэг гэж хүсэх зүрх ямар ч их дайсанд нь олдохгүй.

	СЮЗАННА —  Тэр намайг таны өмнө аргацаан өмгөөлж өгөхийг хатанд зуучилж өгнө үү гэж гуйж байсан. Тэгтэл таныг орж ирэхэд сандрахын даваанд сандалд хоргодон нуугджээ.

	ГҮН – (уурлаж) Шуламсын заль! Орж ирээд би энэ сандал дээр суусан биш үү?

	КЕРУБИНО – Эвий гүн еэ. Би сандлын ард нуугдан чичирч байсан.

	ГҮН – Бас шинэ гутал! Би өөрөө саяхан түүний ард нуугдаж байлаа.

	КЕРУБИНО – Уучилна уу! Би тэгэхэд тань сандал дээр гарсан юм аа.

	ГҮН – (тачаадан) Хараач нохойг! Биднийг чагнаж байж.

	КЕРУБИНО – Гүн еэ. Би харин юу ч дуулахгүй гэж хичээж байсан.

	ГҮН – Яасан муухай юм бэ? (Сюзаннад) Чи Фигарод хадамд очихгүй.

	БАСИЛ – Биеэ барьж үзэгтүн. Улс айсуй.

	ГҮН – (Гүн Керубиног сандал дээрээс чирч буулгаад, хөл дээр нь зогсоон) Энэ чинь дэлхийн олны өмнө ингээд байх гэж байна шив.

	 

	АРАВДУГААР ҮЗЭГДЭЛ

	 

	Керубино, Сюзанна, Фигаро, хатан, гүн, фаншетт, Басил, цагаан хувцас гоёлтой олон зочид, эр эм тариачид

	 

	ФИГАРО – (цагаан өд, цагаан лентээр чимсэн толгойн чимэг барьж хатанд өгүүлрүүн) Энэ өршөөл агшныг ганц ахайтан та бидэнд хүртээлгэн чадна.

	ХАТАН – Ноён харав уу, эд надад байдаггүй эрхшээлийг буй гэж боддог юм байна шүү. Гэвч эдний гуйдаг нь зүйтэйн учир …

	ГҮН – (сандарч) Зүйгүй байваас угтаа …

	ФИГАРО – (Сюзаннад сэм) Миний ингэж оролдоход сайн туслаарай.

	СЮЗАННА —  (Фигарод сэм) Тус болохоос өнгөрсөн байхаа.

	ФИГАРО – Гайхах зовох хэрэггүй.

	ГҮН – (Фигарод) Танд юу хэрэгтэй вэ?

	ФИГАРО – Гүн еэ, Таныг хатандаа хайртай, халуун сэтгэлийн үүднээс аймшигт эрхийг устгасанд тань, таны олон албат, хараат нар сэтгэл бялхаж …

	ГҮН – Тэр эрх одоо устсан шүү дээ. Юу хэлэх санаатай юм бэ?

	ФИГАРО – (заль гаргаж) Ийм сайн эзэн ноёны өв тэгш эрдэм эрдэнэ гийж тодорвоос зохих байжээ. Түүний ач үр өнөөдөр надад машид хүртэн туссан учир би тэр эрдмийг хамгийн урьдаар хуримдаа магтан алдаршуулахыг хүснэ.

	ГҮН – (тэвдэн мэгдэж) Нөхөр, чи намайг хошигном за! Ичгүүрт эрхийг устгах нь гагцхүү ёс журмыг эрхэмлэсэн нь болой. Испани хүн үзэсгэлэн гоог эрхдээ дагуулан оруулахыг тэмүүлж болно. Түүний амтат дээжийг урьдаар амсъя гэж доорд өчүүхэн алба татар мэт нэхэх нь … ай даруй ванд л зарлигийн харгис суртал болохоос сайн язгуурт кастил хүний хуулийн эрх биш.

	ФИГАРО – (Сюзаннагийн гараас барьж) За таны мэргэн эрдмээр ариун цэвэр юүгээн сахиулсан энэ орь задуу амьтанд, ариун цагаан санааны тань бэлгэ тэмдэг болсон цагаан өд, лентээр чимсэн цэвэр охины чимэг үүнийг олон бүхний өмнө та мутраар хүртээхийг соёрхоод, энэ зан үйлийг гэрлэх тутамд зуршил болгон тогтоож айлд олон даяар өргөх шүлэглэл дуу эгшиглэн үүрд удааны дурсгал болгож …

	ГҮН – (мэгдэн сандарч) Янагийн сэтгэлтэн, яруу найрагч, хуурч энэ гурвын аливаа мунхаглалыг уучлах ёстой гэдэг дээрээс …

	ФИГАРО – Нөхөд минь надад тусал, хавсралцагтун.

	ЦУГААР – Гүн еэ, гүн еэ!

	СЮЗАННА —  (гүнд) Таны ачийг хариулсан энэ магтаал үргэлжлэлээс бултран зайлаад яах вэ?

	ГҮН – (хажуу тийш) Муу Овт!

	ФИГАРО – Гүн еэ үүнийг болгоон үзэгтүн! Таны тавьсан тавигийн (тайлга тавиг) ихийг илрүүлэх ийм сайхан гоо бэр хүүхэн хэзээ ч олдохгүй.

	СЮЗАННА —  Миний царай зүсийг орхигтун. Гагцхүү эдний эрдмийг өргөн магтъя.

	ГҮН – (хажуу тийш) Энэ цөм ямархан нэгэн тоглоом буй.

	ХАТАН – Ноён, би тэдэнтэй хавсралцъя. Энэ зан үйл үүсэн гарахдаа урьд таныг над халуун сайхан сэтгэлтэй байсан дээрээс үндэслэн гарсан гэж миний сэтгэлд хэзээ ч энэ зан үйл хайртай халуун баймуй.

	ГҮН – Миний тэр халуун сэтгэл хэзээ ч хэвээрээ байнам, ахай. Би түүний өмнөөс буун дагая.

	ЦУГААР – Мандтугай.

	ГҮН – (хажуу тийш) Би баригджээ. (өндөр дуугаар) Би ёслолыг улам гэрэлтэй болгох гэж өчүүхэн хойшлуулахыг хүснэ. (хажуу тийш) Марселины хойноос бушуухан явуулдаг юм сан.

	ФИГАРО – (Керубинод) Чи дүрсгүй, баярлахгүй яасан бэ?

	СЮЗАННА —  Наадах чинь гүн ноёнд хөөгдөөд ухаангүй байна.

	ХАТАН – Ноёон! Би түүнийг өршөөн үзэхийг гуйна.

	ГҮН – Тэр өршөөн үзэх хүн биш.

	ХАТАН – Эвий, даанч залуу бага настай!

	ГҮН – Арай таны санасантай адил бага биш дэг ээ.

	КЕРУБИНО – (чичирхийлэн дуугарч) Ууч сэтгэлээр өршөөн хэлтрүүлэх нь, таныг ахайтантай гэрлэхдээ хэрэгсэхгүй болсон эзэн ноёны тэр эрх тань биш шүү дээ.

	ХАТАН – Ноён гагцхүү та бүхэнд гашуун зовлонтой эрхийг хэрэгсэхгүй болгосон билээ.

	СЮЗАННА —  Хэрвээ, гүн еэ өршөөх эрх юүгээн хэрэгсэхгүй болсон бол, лав тэр эрх юүгээн сэм нууцаар ч өөртөө буцаан авахыг хүсэх асан байлгүй дээ.

	ГҮН – (зовнисхийж) Тэгэхгүй яах вэ?

	ХАТАН – Юунд өөртөө буцааж авах юм бэ?

	КЕРУБИНО – (гүнд) Би үнээр хонгор тавьшгүй агсалзсан боловч гүн еэ, би ер хэзээ ч ам задгай яваагүй …

	ГҮН – (зовниж) За за боль боль.

	ФИГАРО – Наадах тань юу хэлэх гэж байна вэ?

	ГҮН – (яаран) Боль боль! Цугаар түүнийг өршөөе гэж нэхвэл би зөвшөөе. Тэр ч байтугай би түүнийг миний хороо цэрэгт тушаалтай болгоё.

	ЦУГААР – Мандтугай.

	ГҮН – Гагцхүү түүний бие ёсоор батальоны зүг мордвоос зохино.

	ФИГАРО – Маргааш мордож яваг, гүн еэ.

	ГҮН – (шургуу) Миний хүсэл тийм байна. 

	КЕРУБИНО – Би даая.

	ГҮН – Нэр өгсөн эхдээ салах ёс хийж ерөөхийг гуй.

	 

	(Керубино хатны өмнө нэг өвдөг сөгдөн ганц ч үг хэлж үл чадмуй.)

	 

	ХАТАН – (сэтгэл хөдөлж) Залуу та ядахдаа өнөөдөр ч энд өнжин байж чадахгүй болсон тул явж үзэгтүн. Таныг шинэ үүрэг дуудан даллаж байна. Түүнийг нэртэй сайнаар ёсчлон гүйцэтгэгтүн. Ачтан хүмүүсээ хүндэлж явагтун. Залуу бага насанд тань халуун сайхнаар хүлээн авсан энэ айл гэрийг санаж үг даах шударга баатар болоорой. Бид таныг урагштай сайн явбаас баярламуй.

	 

	Керубино өндийж байртаа буцмой

	 

	ГҮН – Ахайтны сэтгэл их хөдөлжээ.

	ХАТАН – Түүнийг би үгүй гэхгүй. Энэ хүүхдэд тийм аюулт албаны мөрт юу тохиолдохыг хэн мэдэх вэ? Тэр миний төрлийн хүн бас миний нэр өгсөн хөвгүүн.

	ГҮН – (хажуу тийш) Би үзвэл Басилийн зөв. (өндөр дуугаар) За, залуу та Сюзаннаг … сүүлийн удаа үнсэгтүн.

	ФИГАРО – Яагаад тийм буй , гүн еэ? Чөлөөгөөр ирж байх юм биш үү? За, ахмад дарга намайг тэвэр (тэвэрч) миний жаал Керубино сайн яваарай. Одоо чи шал ондоо байдалтай боллоо, хүүхэн хонгор минь. Өдөржин эм хүүхдийн өрөө гэрээр хэсэхийг байж, хөвсгөр, сөвсгөр, цүүцгэртэй боов боорцгоос холджээ. Буухиа ташуур, хөөж буурал сохор чавганц болж тоглодог өнгөрчээ! Эцгий түрүү. Наранд гандсан навтайсан, баатар эр цэрэгтэй, хүнд гэгчийн том буутай, зүүн тийш, баруун тийш, алдар гавьяа зүг урагш алхаад марш. Замдаа битгий зог тусаарай. Цэцэн сум л тусч эс …

	СЮЗАННА —  Юутай аймшиг.

	ХАТАН – Ямар бэлгэ муутай үг вэ?

	ГҮН – Марселин хаана байна? Та нартай байдаггүй сонин оо.

	ФАНШЕТТ – Гүн еэ Марселин айл руу ордог жимийг дагаж, гацаа орсон.

	ГҮН – Тэгээд хэзээ буцаж ирэх юм бэ?

	БАСИЛ – Түүнийг тэнгэр мэдэх хэрэг.

	ФИГАРО – Тэнгэр хэзээ ч бүү мэдээсэй.

	ФАНШЕТТ – Доктортой сугадалцаж явна билээ.

	ГҮН – (сөргөж яаран) Доктор энд үү?

	БАСИЛ – Марселин дор нь бариад авсан.

	ГҮН – Ирсэн нь тун болж дээ.

	ФАНШЕТТ – Марселин их л хийрхсэн байдалтай явж яваад өндөр дуугаар дуугарч, бас зогсоод ингэж занаж байсан. Доктор түүнийг тайтгаруулж, гараараа ингэж байсан. Намайг үзэхэд тэр Марселин миний хүргэн ах Фигарог дурсаж, их л уурласан дүртэй явна билээ.

	ГҮН – (түүний араас барьж) Чиний ирээдүйн хөөрхөн ахыг

	ФАНШЕТТ – (Керубиног заан) Гүн-еэ та бидний өчигдрийнхийг уучлан өршөөв үү?

	ГҮН – (түүний үгийг таслан) Яв яв хүүхээ.

	ФИГАРО – Түүний өнөөх хар хараал туссан янаг сэтгэл нь хөдөлж амраахгүй нь манай баяр найрыг эвдэж харлах вий дээ.

	ГҮН – (хажуу тийш) Эвдэнэ дээ. Би л лав батална. (өндөр дуугаар) Явъя ахай. Басил та над дээр ороорой.

	СЮЗАННА —  (Фигарод) Нөхөр минь чи манай хойноос гүйцэж очоорой. 

	ФИГАРО – (сэм) Гүн еэ сайхан баригджээ.

	СЮЗАННА —  (сэм) Хайрт хонгор минь

	 

	Цугаар явна.

	 

	 

	АРВАН НЭГДҮГЭЭР ҮЗЭГДЭЛ

	 

	Керубино, Фигаро, Басил. Олон цугаар гарахад Фигаро саатаж үлдээд эдэнтэй буцна.

	 

	ФИГАРО – Ой та нар! Одоо ёслол хурим хийхээр нэгэнтээ тогтож, үдэш түүний дараа миний найр болно. Бид одоо сайн хэлэлцэж тогтох хэрэгтэй. Хааг шүүмжлэгчдийг нүд шүдээ үзүүлэх цагт тэр өдөр нь харин хамгийн муугаар тоглодог жүжигчдийг бид бүү дуурайя. Манайд өршөөн уучлахыг үзэх жүжиг наадам хожим хойшдоо гарахгүй. Бид өнөөдрийнхөө юу юу болж гарахыг сайн мэдэх ёстой.

	БАСИЛ – (залилан) Миний болж гарах юм чиний санаснаас хүнд шүү.

	ФИГАРО – (Басилд мэдэгдэлгүй түүнийг зодох дүр сэм үзүүлэн) Тэр чинь чамайг яаж мандуулахыг чи төдий л сайн мэдээгүй байна.

	КЕРУБИНО – Нөхөр минь, намайг явна гэж чи мартчихжээ.

	ФИГАРО – Чи үлдэх дуртай бил үү?

	КЕРУБИНО – Эй би үлдэх дуртай байлгүй яах вэ?

	ФИГАРО – Арга хэрэглүүштэй байна. Мордох явахдаа ер чимээ бүү гарга. Аяны нөмрөгийг нөмрөөд хүний нүдэн өмнө юм хум юүгээн хурааж ав. Унаа мөрийг чинь доор хашааны тэнд хүн болгон үзэг. Тэгээд гацааны айл хүртэл таваргаж давхиад хүнд үзэгдэлгүй явган сэм буцаж ир. Гүн еэ чамайг явлаа гэж бодох вий. Чи харин нүдэнд нь бүү үзэгдэгтүн. Би найрын сүүлээр түүнийг зөөлрүүлж өршөөлгөхийг оролдъё.

	КЕРУБИНО – Фаншетт маань болж гарах юмаа тогтоохгүй шүү дээ.

	БАСИЛ – Бүтэн долоон хоног дэргэдээс нь салахгүй байгаад, ямар чөтгөрөө сурсан юм бэ, та?

	ФИГАРО – Чамд надад хийх ажил байх биш, чи минь хичээж түүнтэй оролдож үзээч.

	БАСИЛ – Болгоомжлоорой, залуу болгоомжлоорой! Түүний чинь эцэг зэвүү нь хүрч хэд хэд алгадсан даг. Тэр хүүхэн тантай хийхдээ хийгүүштэй юмаа хийхгүй. Хай хай Керубино Керубино. Түүндээ гар татах л болов уу даа, та! Оготно олон хөөвөл …

	ФИГАРО – За харав уу, манай зөнөг минь. Хуучинтайгаа энэ байна даа, ёсорхогч оо! Хуучны цэцэн үгэнд чиний үг оготно олон хөөвөл яадаг гэж байна!

	БАСИЛ – Олонтой гэдэг.

	ФИГАРО – (гарч явахдаа) Энэ дэлхий тэнэг үг биш бололтой. Дэмий тэнэг үг биш.

	 


ХОЁРДУГААР БҮЛЭГ

	Маш гоёмсог хээнцэр ондоо өрөө, туурганы хөндийд, тавцангийн дээр их ортой, иж идээний гутгаар кулист зэргэлдээ өрөө орох үүд солгой этгээд нэгдүгээр күлист буй Гүн этгээд, эмс охидын өрөөнөө орох үүд, нөгөө этгээд цонх байна.

	 

	СЮЗАННА —  Би хэлж үзсэн юм аа. Тэр явах болж танаас хагацах болсондоо тун ч гуньхран дарагджээ. “Эй Сюзан тэр хүн юутай эрхэмлэг, ариун, үзэсгэлэн гоо юутай халдашгүй буй” гэж байсан.

	ХАТАН – Би үнэхээр тийм байдалтай юу Сюзан? Би хэзээд л түүний өмөг түшиг болж, байсан шүү дээ.

	СЮЗАННА —  Тэгээд миний гарт байсан, таны нойрсохдоо өмсдөг малгайн лентийг үзээд шүүрч …

	ХАТАН – (инээмсэглэн) Миний лентийг үү? Яасан хүүхэд зантай юм бэ?

	СЮЗАННА —  Булааж авах гэтэл ёстой арслан шиг байжээ. ахай, Түүний нүд нь гялалзан нарийхан хонгор хоолойгоо шахаж “Чи миний амины хамтаар булааж авбал автугай” гэж өгсөнгүй.

	ХАТАН – (санагалзан) Тэгээд цаашаа юу болов, Сюзан?

	СЮЗАННА —  Тэр ажрай хүнийг (ажрахгүй, хайхрахгүй тоохгүй хүн) яаж дарах вэ? ахай. Надад нэр өгсөн ахай минь! Гэтэл ондоо ахай бас дүрийг минь татдаг, тэгтэл тэр таны хувцсыг ч үнсэх зүрхгүйн дээрээс дандаа намайг үнсэж байх сан гэж хүсдэг байжээ.

	ХАТАН – (санагалзан) За энэ дэмий үгийг орхиё орхиё … Миний хөөрхий Сюзанна минь. Миний нөхөр чамд хэлэхдээ …

	СЮЗАННА —  Намайг эс хүлээвээс Марселинд тусална гэж хэлсэн.

	ХАТАН – (босож, дэвүүрээр ихэд дэвэн өрөөн дотуур явж) Тэр надад дурлахыг бүүр байжээ.

	СЮЗАННА —  Тэгвэл юунд тэгж цуу идэж, жөтөөрхдөг юм бэ?

	ХАТАН – Эрчүүл бүгдийн нэгэн адил. Ганц нэрэлхэж байгаа нь тэр. Ээ дээ! Би түүнд хэтэрхий дуртай байж, янаг халуунаараа чилээгээд, тэр миний амрагаас задарчээ. Миний ганц эндэгдэл минь энэ байна. Гэвч чиний шударга чигээр үнэнээ хэлсэндээ хохирохыг чинь би хүсэхгүй. Чи минь, Фигародаа очно. Бидэнд тус болох хүн ганц тэр байна. Тэр ирнэ биз дээ?

	СЮЗАННА —  Өвчнийг умартмагц ирнэ.

	ХАТАН – (Дэвүүрээ дэвэлхийлэн) Цэцэрлэгийн цонхыг нээ. Энд тун халуун байна.

	СЮЗАННА —  Та үг хэлэх явахдаа их хөөрөөд халууцжээ. (цонхыг нээнэ)

	ХАТАН – (бодлого болж, болж) Эр хүнд буруу нь тун ч их … Хэрвээ дандаа надаас зайлж холуур явахыг тэмүүлдэггүй бол …

	СЮЗАННА —  (цонхны дэргэд өндөр дуугаар) Ай гүн еэ морь унаж Педрильотай хоёр … гурван … дөрвөн нохой дагуулж ногооны их тариалан дундуур өнгөрч явна.

	ХАТАН – Бидэнд нэлээн чөлөө гарлаа. (шагайна) Сюзан хаалга цохиж байна!

	СЮЗАННА —  (амандаа дуулж хаалга нээхийг гүйнэ) Ай энэ миний Фигаро! Миний Фигаро!

	 

	ХОЁРДУГААР ҮЗЭГДЭЛ

	 

	Фигаро, сюзанна, хатан (сууж байна)

	 

	СЮЗАННА —  Бушуу яв, хайртай, хонгор минь, ахай хүлээж ядаж байна!

	ФИГАРО – Чи минь юу хийж байна, миний жаал Сюзанна минь? Хань, зовоод юу хийх вэ? Үнэхээр! юу, болж байна гэвэл шал дэмий юм! Миний хань нөхөр болох хүн, ноёны нүдэнд сайхан таатай үзэгдэгтүн, ноён татвар эм болгохыг санаж л дээ. Тэр бүр зүйн доторх юм.

	СЮЗАННА —  Зүйн доторх?

	ФИГАРО – Тэгээд намайг дипломатик куриеэр элч болгоод, Сюзаннаг элчин сайдын яамны зөвлөх болгожээ. Цөм зөв зүйтэй.

	СЮЗАННА —  Чи чалчиж дуусах уу?

	ФИГАРО – Миний гэрлэх хүн Сюзанна. Тэр тушаал өргөмжлөлийг хүлээхгүй дээрээс гүн Марселиний үймүүлдэгт туслах санаатай. Бодож ядах юу байх вэ? Хэн ч гэсэн санаснаа бүтээхэд саад хийдэг улсын хариуд тэдний өөрсдийн санасан хэргийг эвддэг биш үү? Тийм дээрээс бид ч бас тэгнэ. Ингээд болох нь тэр.

	ХАТАН – Бид бүгдийн жаргалд холбогдолтой тэр санаа эрмэлзлийг Фигаро та, ийм хөнгөнөөр аваачин хэлдэг юм аа!

	ФИГАРО – Ахай та юун дээрээс тэгж бодов?

	СЮЗАННА —  Манай гаслан зовлонд хашигдахын оронд …

	ФИГАРО – Би түүний учир ухаан гаргаж бодвол болох юм биш үү. Тэгээд энэчлэн сайхан дэс дараатай хөдлөхийн тулд, тэр хүний дотор, өөрийн юмны хойноос санаа зовох сэтгэл төрүүлж, маны юманд их тэмүүлдгийг нь урьдаар баахан даръя.

	ХАТАН – Хэлэхийг сайн хэлжээ! Хийхийг яаж хийх вэ?

	ФИГАРО – Хийсэн шүү ахай! Таны тухай худал мэдээ … 

	ХАТАН – Миний тухай? Та ухаанаа алдав уу?

	ФИГАРО – Үгүй хаанаас. Тэр хүн алдах ёстой.

	ХАТАН – Тийм жидүүгэнч хүнд!

	ФИГАРО – Улам сайн! Тийм зантай хүнийг хамраас нь түрүүлэх гэвэл баахан хорсговол болох нь тэр. Эм хүн түүнийг тун сайн чадна шүү дээ. Тэгээд тачаадахын даваан дээр нь ялимгүй шалтаг хэрэглэж хамраас нь хөтлөөд хааш л бол хааш (ГҮВЭНТЭЛГҮЙВЕР) мөрөнд  ч оруулъя гэсэн болно. Ингэсэн дээрээс би өнөөдөр найр хуримын үеэр нэгэн танхилзуур хүнийг тантай учрах санаатай байна гэж гүн еэ-д урьдаас сануулсан нэргүй захиаг гурван гар дамжуулж Басилд өгчихсөн.

	ХАТАН – Томоотой эмэгтэй хүний нэрээр та ингэж тоглоом хийх нь үү?

	ФИГАРО – Гол руу нь онохоос санаа зоволгүй чингэх хүн тун цөөхөн дэг ээ! ахай.

	ХАТАН – Би тэгээд сайн даа, баярлалаа гэх ёстой болох нь уу?

	ФИГАРО – Манай эхнэрийг эрхлүүлэх гэсэн цагаа барж, хараал тавьсаар, өөрийнхөө эхнэрийн хойноос дагаж тэнэхээр түүний нэгэн өдрийг нь гутаачихвал хөөрхөн биш үү. Та хэлээч. Тэр хүн үүний хойноос хөөж эргүүлэх үү. Түүний хойноос харж явах уу гэж ухаан төөрөлджээ. Харав уу, Харав уу, та. Тэр тэгээд сэтгэл самууран талаар давхиж огт гэмгүй туулайг хөөж явна. Гэтэл гэрлэх ёслолын цаг буухиа элч шиг довтлон ойртож байна. Гүн бидэнд саад хийх ямар ч арга бодож олсонгүй. Ахайтан таны дэргэд тэр хэзээ ч маны гэрлэхийг татгалзан зүрхлэхгүй.

	СЮЗАННА —  Тэр чиг тийм. Гэвч уран аргат Марселин. Тэр л зүрхэлнэ дээ.

	ФИГАРО – Зө зө! Үнэхээр би түүнээс л зовж байна. Чи үдэш цэцэрлэгт очно гэж гүн еэд хэл өгч үзээч.

	СЮЗАННА —  Ээ чи тэгж аргалах санаатай юу.

	ФИГАРО – Эцгий түрүү! Юухнаар чиг юу чиг хийхийг хүсдэггүй улс юу ч олж чаддаггүй. Юундаа чиг хэрэггүй улс байдаг аа. Дуулав уу, та. Миний санал ийм л байна.

	СЮЗАННА —  Муу санал биш байна.

	ХАТАН – Түүний арга чиг туу биш дэгээ. Та энэ хүнийг тийш очиход хүлээх үү?

	ФИГАРО – Санах чиг хэрэг биш, Би Сюзаннагын хувцсыг ондоо хүнд өмсгөнө. Учрах цагт гүн бултчин гарч чадахгүй.

	СЮЗАННА —  Миний хувцсыг хэн өмсөх вэ?

	ФИГАРО – Керубино

	ХАТАН – Тэр хүн явсан шүү дээ.

	ФИГАРО – Намайг бодвол яваагүй, намайг ингэхийг та зөвшөөрөх үү?

	СЮЗАННА —  Хэрэг үймүүлдэг дээр тулбаас, энэ хүнд итгэж болно шүү дээ.

	ФИГАРО – Будилаантсан, сүлжилдсэн хоёр гурав, дөрвөн хэрэг чиг нэгмөсөн мандуулахад яах вэ! Би чухам шадар болж түрүүштэй хүн.

	СЮЗАННА —  Тэр шадар гэгч хэцүү хүнд юм гэнэ лээ.

	ФИГАРО – Түүний арга нууцыг товчилбоос авах, өгөх, гуйх энэ гуравхан үгэнд багтмуй.

	ХАТАН – Энэ хүний зоригтойг үзээд би чиг зөвшөөмөөр болж байна.

	ФИГАРО – Миний хүсэх тэр дээ.

	СЮЗАННА —  Тэгээд чи юу гэсэн бил ээ? …

	ФИГАРО – Гүн еэ-ийн эзгүйд би Керубиног та нарт явуулъя. Түүний үс зүсийг засаж, хувцаслуулаарай. Сүүлээр би түүнийг нуун далдалж арга сургаад гүн ноёнтон цамнах юугаан мэдээрэй! (гарч ойчмуй).

	 

	ГУТГААР ҮЗЭГДЭЛ

	 

	Сюзанна хатан (сууна)

	 

	ХАТАН – (энгэсгийн хайрцгийг барьж) Тэнгэр ээ! Би ийм муухай, яадаг билээ, Сюзанна аа! Одоо тэр залуу орж ирэх нь

	СЮЗАННА —   Тэгвэл ахай, та эрхшээлээ алдах дүргүй юм аа?

	ХАТАН – (бяцхан тольд санагалзан үзэж) Би юу? Түүний над яаж зэмлүүлэхийг үзээрэй.

	СЮЗАННА —  Романс дууллыг нь дуулуулж баалаарай, та. (Хатны өвөр дээр романсыг тавина.)

	ХАТАН – Үгүй, үнэхээр ч миний үс тусгүй болов.

	СЮЗАННА —  (инээж) Ахай, та энэ хоёр мушгиа үсийг л засвал, тэр хүнийг бүр ч сайн сандраах нь тэр.

	ХАТАН – (санагалзаж байснаа сэргэж) Хонгор минь та юу л хэлж байна вэ?

	 

	ДӨТГӨӨР БҮЛЭГ

	 

	Керубино (эмээсэн зовсон байдалтай)

	Сюзанна, Хатан сууна.

	 

	СЮЗАННА —  Дарга ноён, орогтун. Таныг хүлээж байна.

	КЕРУБИНО – (чичирхийлэн ойртож) Ээ, ахай энэ цол намайг их л гаслуулж байна даа. Тэр намайг энэ шилтгээнээс хагац … нэр өгсөн эхээсээ … тийм сайн эхээсээ хагац гэж байна.

	СЮЗАННА —  Тийм гоо сайхан хүнээсээ!

	КЕРУБИНО – (шүүрс алдаж) Ай даа.

	СЮЗАННА —  (элэглэж) Ай даа! Ийм зальтай, урт шөрмөстэй залуу! Хатанд романс дууллаа дуулж өгмүү. Гоё бялзуухай!

	ХАТАН – (романсыг дэлгэж) Үүнийг … хэн зохиов?

	СЮЗАННА —  Хэргийн эзний улайсныг харав уу, та. Хацар нь час улаан.

	КЕРУБИНО – Дахилахыг … цаазалсан бил үү?

	СЮЗАННА —  (Түүний хамрын өмнө нударга зангидан) Би цөмийг нь хэлнэ шүү, монди оо.

	ХАТАН – Та үүнийг дуулж чадах уу?

	КЕРУБИНО – Ээ ахай, би чичирч байна.

	СЮЗАННА —  (инээн) Дэй дэй дэй дэй дэй дэй! Хатан нэгэнтээ хүсэж байгаа газар номхон даруу зохиолчоо! Би хөгжим нийлүүлье.

	ХАТАН – Миний гитарыг өг. Хатан дуулахыг үзсүгэй. (хэмээн романс дууллыг өмнөө дэлгэн сууна.) Сюзанна түүний ард зогсон хатны мөр дээгүүр нотыг үзэж, удиртгалыг чавхдан хөгжимдөнө. Бяцхан хиа хатны өмнө нүдээ дорогш даран төв зогсжээ. Энэ байдал «Испанийн яриа» хэмээх ванлуугийн гоо сайхан сийлбэр зургийг дүрсэлсэн адил. 

	 

	РОМАНС ДУУЛАЛ

	(«Малбрах аянд мордов» хэмээхийн аяар)

	Хөөрүү морь л хөлстэй

	Хөөрхий сэтгэл гашуун гунилтай

	Модон дундуур төөрөлдөн

	Морины эрхээр явлаа.

	 

	Морины эрхээр явлаа

	Мохож эцэж явлаа

	Хөх шугуйн сүүдэрт

	(Хөөрхий сэтгэл гашуун гунилтай!)

	Уйлан хайлан гашуудаад

	Уйтгар, сэтгэл дүүрэн

	 

	Уйтгар сэтгэл дүүрэн

	Уйлдаг хамаг учир

	Ганцхан хүнээс л боллоо

	(Хөөрхий сэтгэл гашуун гунилтай!)

	Айлаас ноён хатан хоёр

	Айсуй дөт явна.

	 

	Айсуй дөт явна.

	Ахай хатан дуудна.

	Хөөрхөн жаалын байдал бол

	(Хөөрхий сэтгэл гашуун гунилтай!)

	Хэндээ хэрхэн хаягдаад

	Хэтийн буруу хэн буй.

	 

	Хэтийн буруу хэн буй

	Хэл гэж асуухад тань

	Хүсэл зовлонгоо хэллээ

	(Хөөрхий сэтгэл гашуун гунилтай!)

	Халуун санааны минь хүн

	Халгаасангүй намайг

	 

	Халгаасангүй намайг

	Хатаж үхэх нь ээ би гэтэл

	Хөгжөөн хэлэв хатантан

	(Хөөрхий сэтгэл гашуун гунилтай!)

	Арга засал олон бий.

	Аргалж чадна даа би

	 

	Аргалж чадна даа би

	Аль хэдийн учрыг мэдэв

	Хөөрхөн Хелентэй холбоё

	(Хөөрхий сэтгэл чинь гашуун гунилтай ч)

	Ханилан хүндлэлтэй

	Хавар мэт сайхан хүүхэн буй

	 

	Хавар мэт сайхан

	Хатаж зовоод яах юм бэ, гэхэд

	Хүсэлт янагийн боол би

	(Хөөрхий сэтгэл гашуун гунилтай!)

	Зовлонд баригдсан би

	Зовлонгоо эдэлье дээ, хэл л

	 

	ХАТАН – Гоё ч засваргүй … Бас сэтгэл ч буй бололтой.

	СЮЗАННА —  (гитарыг сандал дээр тавин) Ээ сэтгэл гэж яривал энэ залууд … байз аа, мартсан офицер, ноён өнөө орой бид баахан дүрсгүйтэх гэж байна. Миний хувцаснаас таны биед урьдаар тааруулж үзэх гэснийг танд хүн хэлэв үү, үгүй юу?

	ХАТАН – Би таарахгүй болов уу гэж зовж байна.

	СЮЗАННА —  (түүний дэргэд очиж зогсоод) Энэ бид хоёр нуруугаар адил, урьдаар нөмрөгийг тайчъя.

	ХАТАН – Гаднаас хүн гэнэт орж ирвэл яах юм бэ?

	СЮЗАННА —  Бид тийм аягүй муухай юм хийж байгаа юм уу? Би хаалгаа даръя. (гүйн очно) Үсийг нь засах хэрэгтэй.

	ХАТАН – Миний чимэглэлийн ширээн дээрээс оройвч малгай аваарай. 

	 

	Сюзанна нэгдүгээр Күлист хаалгатай бие засах өрөөнд очно.

	 

	ТАВДУГААР ҮЗЭГДЭЛ

	 

	Керубино, хатан (сууна) 

	 

	ХАТАН – Найр эхлэхээс нааш таныг шилтгээнд буй гэж ноён мэдэхгүй. Бид түүнд сүүлээр хэлэхдээ таныг албанд томилох тушаал бичиг хийтэл бид тэр завсар …

	КЕРУБИНО – Эвий, ахай. Тушаал энэ байна! Басил над түүнийг ноёны өмнөөс өгсөн.

	ХАТАН – Тэгсэн үү? Цаг мөч саатуулахгүй гэжээ! (уншаад) Яарахынхаа ихэд гүнгийн тамгыг дарахыг ч мартжээ. (тушаалыг буцааж үзүүлнэ)

	 

	ЗУРГААДУГААР ҮЗЭГДЭЛ

	 

	Керубино, хатан, Сюзанна

	 

	СЮЗАННА —  (том оройвч малгайтай орж ирнэ) Юун дээр тамга дарах юм бэ?

	ХАТАН – Тушаал дээр.

	СЮЗАННА —  Бэлэн болчихсон уу?

	ХАТАН – Тэгж харлаж л дээ. Энэ миний оройвч уу?

	СЮЗАННА —  Хамгийн сайхан нь (амандаа хатгуур зүү барьж дуулна.)

	                   Хараач эргэж наашаа

	                   Хань минь Фан Де Лир ээ!
(Керубино сөхөрч суугаад, Сюзанна үсийг нь самнан засаж,) энэ маань таатай хөөрхөн хүн ээ, ахай!

	ХАТАН – Энэ эм юу чалчиж байна вэ? Ханцуйг нь сэмлэвэл нударга нь таарахдаа дээр болно. (ханцуйг нь шамлана) Гараа юугаар боосон юм бэ? Лент л!

	СЮЗАННА —  Лент лентдээ бас таных шүү. Таныг харсан харсанд тань ахай би баярлаж байна. Би наадахад тань танд хэлнэ гэж хэлж байсан юмаа. Бид хоёрын хүч бараг тэнцүү. Гүн еэ орж ирсэнгүй бол би хэзээний булааж авах байсан.

	ХАТАН – Цус болчхож! (лентийг тайлж авна.)

	КЕРУБИНО – (зовнисхийж) Өглөөгүүр би мордох гэж морио хазаарлахад, толгойгоо сэжиж хазаарын амгайвчаар миний гарыг сүвлэчихсэн юм аа.

	ХАТАН – Хэзээ лентээр боодог сон билээ.

	СЮЗАННА —  Ялангуяа, хулгайн лентээр! За тэр амгайвч мамгайвчаар яасныг үзье. Ай яасан цагаан гартай юм бэ! Эм хүний гар шиг. Минийхээс чиг цагаан, үзээч ахай (өөрийн гарыг түүний гартай зэрэгцүүлэн үзүүлнэ)

	ХАТАН – (хүйтнээр) Ингэж байснаас миний чимэглэлийн ширээнээс гоёо авчир.

	 

	(Сюзанна инээж Керуыиногийн толгойг түлхэхэд хоёр гараараа тулан ойчно. Сюзанна бие засах өрөөнөө ойчмуй.)

	 

	ДОЛООДУГААР ҮЗЭГДЭЛ

	 

	Керубино өвдөг дээрээ сөгдөж. Хатан сууна.

	 

	ХАТАН – (нэг хэсэг чимээгүй лентийг үзнэ. Керубино хатныг тас ширтэн харна.) Лентийн тухай хэлбэл … Энэ миний дуртай өнгөтэй лент юм сан. Би түүнийг алдсандаа уур их хүрч билээ.

	 

	 

	НАЙМДУГААР ҮЗЭГДЭЛ

	 

	Керубино (сөгдөн) хатан (сууж) Сюзанна.

	 

	СЮЗАННА —  (буцаж ирнэ) Гарыг нь боож өгөх үү? (хатанд гоёо хайч хоёрыг өгнө.)

	ХАТАН – Чи наадахдаа хувцас авчрахыг очихдоо нөгөө малгайнаас лентийг аваарай. (Сюзанна тайзны гүнд буй үүдээр гарч, хиагийн нөмрөгийг авчирна).

	 

	 

	ЕСДҮГЭЭР ҮЗЭГДЭЛ

	 

	Керубино (сөгдөн) хатан (сууна)

	 

	КЕРУБИНО – (нүдийг дорогш даран) Надаас булааж авсан лент байсан бол дороо намайг эдгээх асанж даа (байсан даа)

	ХАТАН – Яагаад (гоёо үзүүлэн) Энэ эм илүү сайн байх уу.

	КЕРУБИНО – (хэлж ядан) Хэрвээ лентийг … толгой боохоор, биедээ хүргэх мэтээр

	ХАТАН – Хөндлөнгийн хүн хэрэглэвэл шарх эдгээдэг гэж үү? Би тийм домтой гэж мэдсэнгүй. Тэгвэл таны гараа боож байсан лентийг үлдээж, шалбархай гармагц … нэг шивэгчнээ туршиж үзнэ ээ.

	КЕРУБИНО – (гүн сэтгэлтэй) Лент танд хоцроод, би явах гэж байх.

	ХАТАН – Бүрмөсөн биш шүү дээ.

	КЕРУБИНО – Би даанч заяа муутай!

	ХАТАН – (сэтгэл уярч) Одоо уйлах нь ээ! Энэ муу амтай Фигарогоос л хамаг юм гардаг!

	КЕРУБИНО – (сэтгэл хөдөлж) Ай, түүний амаар болохыг яалаа! Би одоо ингээд үхнэ гэж мэддэг сэн бол амаа нээж зүрхэлнэ …

	ХАТАН – (үгээ таслан түүний нулимсыг алчуураараа арчиж) Боль, боль хүүхээ! Таны хэлж байгаа үгэнд нэг ч хэтэрхий ухаантай үг байхгүй. (хаалга тогших чимээ гарахад дууг өндөр болгон) Миний хаалгыг хэн ингэж цохиж байна?

	 

	АРАВДУГААР ҮЗЭГДЭЛ

	 

	Керубино хатан гүн (тайзны чанадад)

	 

	ГҮН – Та яагаад үүд хаалгаа тогшив?

	ХАТАН – (зовниж босоод) Тэнгэр ээ, миний нөхөр иржээ! (Керубино бас боссонд) Та нөмрөггүй, зах заамыг тайлаад, нүцгэн гараа гаргачихжээ! Надтай хоёулхнаа! Хувцас хунар тань ийм ундуй сундуй тэгтэл тэр хүн захиа авсан байдаг. Жөтөөч байдаг.

	ГҮН – (тайзны чанад) Ганцаардаад? Тэгвэл хэнтэй ярьж байсан бэ?

	ХАТАН – (хариу хэлэхгүй ирж) Тантай л ярьж байна.

	КЕРУБИНО – (хажуу тийш) Өчигдөр өнөөдөр хоёрынхоос хойш одоо намайг дахиж үзвэл доороо намайг ална даа. (Бие засах өрөөнөө гүйн орж үүдийг дарна)

	 

	АРВАН НЭГДҮГЭЭР ҮЗЭГДЭЛ

	 

	Хатан (ганцаар, тэр үүднээс түлхүүрийг авч Гүнд хаалга нээхээр гүйж очно) 

	 

	ХАТАН – Юутай осол, юутай осол.

	 

	 

	АРВАН ХОЁРДУГААР ҮЗЭГДЭЛ

	 

	Гүн, хатан.

	 

	ГҮН – (Дуунд хилээн чанга хатуу байдлаар) Ангийн цагт та үүд хаалгаа түгждэггүй шүү дээ.

	ХАТАН – (зовнисхийж) Би … би хувцас хунараа дэлгэж үзэх гэсэн юм аа … тийм ээ. Би Сюзаннатай дэлгэж үзэх гэж байсан. Сюзанна тун сая өөрийн өрөөндөө орсон.

	ГҮН – (дээш ширтэж) Таны дуу, байдал маш сандруу, юуных вэ? 

	ХАТАН – Гайхах юу байх вэ? ер гайхах юу байх вэ. Би танд үнэнээ хэлж байна. Бид таныг ярьж байсан. Би таныг гараад явсан гэж хэлсэн шүү дээ. 

	ГҮН – Намайг ярьж байсан уу, та? Би санаа зовсон дээрээс буцаж ирлээ. Намайг мордоход надад хүн нэг захиа өгсөн. Би түүнийг огт юманд бодсонгүй боловч … миний сэтгэлийг хөдөлгөжээ.

	ХАТАН – Юу вэ? Юуны захиа вэ?

	ГҮН – Хатан, та бид хоёрын нэг маань их л муу хүний дунд байдаг байхаас зайлахгүй нь. Энд эзгүйдэж миний бодож байсан нэг хүн тантай учран үг хэлэлцэх завшааныг эрэх санаатай гэж над хүн мэдэгджээ.

	ХАТАН – Тэр их зүрхтэй хүн, хэн ч атугай тэг гэвэл энэ муу нэвтрэн орохоос л өөр аргагүй болно доо. Би өдөржингөө энэ өрөөнөөс гарахгүй гэж бодож байгаа шүү.

	ГҮН – Үдэш чиг. Сюзаннагийн хурим найраар гарахгүй юу?

	ХАТАН – Яасан чиг, гарахгүй, миний бие их муу.

	ГҮН – Завшаан, доктор энд буй. (Хиа бие засах өрөөний сандал унагаж) Энэ юуны чимээ вэ?

	ХАТАН – (улам сандран зовж) Чимээ?

	ГҮН – Хүн сандал унагаасан чимээ гарлаа.

	ХАТАН – Би … би юу чиг дуулсангүй.

	ГҮН – Таны санаа их зовж байсан байх нь!

	ХАТАН – Санаа зовж байсан? Юундаа?

	ГҮН – Энэ өрөөнд нэг хүн байна шүү, ахай.

	ХАТАН – Үгүй, хэн нь тэнд байх юм билээ, ноён?

	Ноён – Түүнийг би харин танаас асууж байна. Би тун сая ирсэн шүү дээ!

	ХАТАН – Тийм. Гэвч … тэнд Сюзанна юм өөд татаж байгаа байлгүй дээ.

	ГҮН – Та түүнийг өрөөндөө орсон гэж хэлсэн биш билүү.

	ХАТАН – Тэгсэн билүү, тэр лүү орсон билүү би, умартчихжээ.

	ГҮН – Тэр Сюзанна мөн бол таны ингэж сандардаг юу вэ?

	ХАТАН – Аягачнаасаа болж сандарсан гэж үү, би. 

	ГҮН – Мэдэхгүй, аягачнаасаа болсон юм уу, яасан юм бэ. Сандрах нь сэжиг дамжиггүй сандарч дээ.

	ХАТАН – Харин, та л сэжиг дамжиггүй тэр хүүхний хойноос сандарч, санаанд тань надаас хол илүү ордог юм биш үү, ноён.

	ГҮН – (уурлан) Тэр хүн миний санаанд одоохон барааг нь үзмээр орж байна, ахай.

	ХАТАН – Танд тийм санаа хүсэл төрдөг цаг олон болов уу гэж над үнэхээр санагдаж байна. Харин ямар чиг баримтгүй ингэж хардан сэжиглэх тань …

	 

	 

	АРВАН ГУРАВДУГААР БҮЛЭГ

	 

	Гүн, хатан, Сюзанна (хувцас барин орж ирээд гүн этгээдэд хойноо үүдээ хаана)

	 

	ГҮН – Тэр сэжгийг таслахад амархан (Бие засах өрөөний зүг хашхиран). Сюзанна, гараад ир! Би танд тушааж байна! (Сюзанна орны хөндийн тушаа зогсоно.)

	ХАТАН – Ноён, тэр хүн нүцгэн шахуу байгаа шүү. Ингэж эм хүний дээр орж яаж болдог юм бэ? Миний, түүний хуримд бэлэглэх гэсэн хувцсыг өмсөж байгаад таны чимээгээр зайлж очсон билээ.

	ГҮН – Тэр гарч үзэгдэх нь ээ тэгж айдаг юм бол чимээ өгч болно биз дээ. (Бие засах үүдний зүг эргэж) Сюзанна, та энд байна уу, хэлээч. (Сюзанна тайзны гүнд байснаа орны өрөөнөө нуугдана.) 

	 

	(Хатан бие засах өрөөний зүг яаран эргэж)

	 

	ХАТАН – Сюзанна, би таныг бүү дуугар гэж байна. (Гүнгийн зүг) Ийм эзэрхэг хэзээ ч үзэгдэхгүй байх

	ГҮН – (Бие засах өрөөний зүг очин) За дуугарахгүй бол, хувцастайгаа ч тэр, үгүй ч тэр, би түүнийг заавал үзэж сална.

	ХАТАН – (Үүдний өмнө зогсож) Өөр газар хаана ч би таны түүнд саад хийж чадахгүй. Гэвч би дотроо горьдохдоо, өөрийнхөө өрөөнд … 

	ГҮН – Би дотроо горьдохдоо тэр нууц Сюзанна хэн болохыг мөддөө олж мэдэх байх гэж горьдож байна. Миний үзэхэд танаас түлхүүр гуйх дэмий шив дээ. Гэвчиг энэ хөнгөн хаалгыг онгойлгох арга буй. Ой хүн байна уу?

	ХАТАН – Зарц нараа дуудаж, хардаж сэжиглэснээ олонд зарлаад, биеэ бүх шилтгээний шившиг болгох гэж байна уу?

	ГҮН – Ахай таны зөв! Үнэхээр би өөрөө чиг аргалж чадах шиг байна. Би одоо хэрэглэх багаж авчиръя. (хэмээн гарах үүдний зүг очтол буцаж)  Гэвч чиг, тэр хооронд цөм хэвээрээ байг гэж, чимээ цуугиан гаргалгүй намайг дагаж гаралцвал ямар байна? Намайг ийм ялимгүй юм гуйхад, та арай үгүй гэхгүй биз дээ?

	ХАТАН – (зовнин мэгдэж) Ай ноён минь, хэн таны үгнээс сөрч үгүй гэх юм бэ? 

	ГҮН – Ээ би бас эмс охидын өрөөнд ордог үүдийг мартлаа. Таныг бүрэн цагаатга гэж түүнийг чиг бас цоожилж таарна. (гүн этгээд дэх үүдийг цоожилж, түлхүүрийг авна)

	ХАТАН – (Хажуу тийш) Ай тэнгэр! Яасан аюултай муухай осол болов!

	ГҮН – (Хатны ойр зүглэж) Тасалгаа цоожтой болов. Одоо таныг түшин сугадъя. (дууг өндөр болгож) Бие засах өрөөнд байгаа Сюзанна намайг буцаж ирэхийг хүлээж үзнэ үү. Энэ завсар танд өчүүхэн ч хор гэм учруулдаг бол би буцаж ирээд …

	ХАТАН – Ноён, Энэ үнээр жигшилтэй, муухай хэрэг …

	 

	Гүн түүнийг дагуулан гарч, хойноосоо хаалгаа хаана.

	 

	 

	АРВАН ДӨРӨВДҮГЭЭР ҮЗЭГДЭЛ

	 

	Сюзанна, Керубино

	 

	СЮЗАННА —  (орны өрөөнөөс гарч, гүйн очиж цоожлох сүвээр өгүүлрүүн). Нээ Керубино бушуу нээ. Би Сюзанна байна! Нээгээд зайл!

	КЕРУБИНО – (гарч), Ай Сюзанна, юутай хэцүү юм болов!

	СЮЗАННА —  Явагтун. Танд минут хүрэхгүй чөлөө байна.

	КЕРУБИНО – (цочин) Яаж гарах вэ?

	СЮЗАННА —  Би мэдэхгүй, гарч л үзэгтүн!

	КЕРУБИНО – Гарах аргагүй бол яах вэ?

	СЮЗАННА —  Саяын гарсан хэргээс хойш, тэр таныг үгүй хийнэ шүү дээ. Бид чиг бас баларна … Фигарод гүйж очоод цөмийг хэлж үзэгтүн.

	КЕРУБИНО – Цэцэрлэгийн цонх их өндөргүй болов уу? (гүйн очиж цонхоо үзнэ)

	СЮЗАННА —  (эмээн) Бүтэн нэг давхар! Яаж болох вэ? Ай хөөрхий ахай! Миний хурим минь! Ай тэнгэрээ!

	КЕРУБИНО – (буцаж) Цонх ногооны газар луу харсан юм байна. Би нэг хоёрын зэрэг л далантай ногоог муудуулах юм шив дээ.

	СЮЗАННА —  (түүнийг барьж) Хэмхэрч үхэх нь!

	КЕРУБИНО – (бишрэнгүй) Би тэр хүнд аягүй юм хийхээс галд харайж орсон чиг яамай … Үнсвэл над аз таарах буй. (Сюзаннаг үнсэж, цонхоор хараймуй)

	 

	 

	АРВАН ТАВДУГААР ҮЗЭГДЭЛ

	 

	СЮЗАННА —  (ганцаар цочин дуу алдана) Ай … (түшлэгт сандал дээр ойчтол, айх нь давамгайлж цонхны зүг очин үзээд буцаж) Хол явжээ. Цэвэрхэнтэйгээ адил, хөнгөн гавшгай, яасан сүрхий амьтан бэ. Хойноос нь санаа шүүрс алдах хүүхнээр дутахгүй хүн болох нь ээ … За байрыг нь бушуухан эзэлье. (Бие засах өрөөнөө орж) Одоо гүн еэ, дуртай бол ч, туурга ч эвдсэн яах вэ? Үг олж сонсохоосоо та өнгөрсөн дөг. (хаалга тогшино)

	 

	 

	АРВАН ЗУРГААДУГААР ҮЗЭГДЭЛ

	 

	Гүн_ хатан эргэж ирнэ.

	 

	ГҮН – (бахь барьж ирснээ сандал дээр хаяна. Цөм орхиод явсан хэвээрээ байна.) Хатан та намайг хаалга эвдэхэд хүрүүлэлгүй, эцэс сүүлдээ хэрэг юу болохыг урьдаар бодож үзэгтүн. Би бас дахиж гуйя. Хаалгаа нээж өгмүү.

	ХАТАН – Ноён ямар гашуун сэтгэл хөдлөхдөө эр эм болсны бие бие юүгээн хүндэлдгийг иймд хүргүүлдэг юм бэ? Амрагийн сэтгэл таныг эзэлж, энэ мэт галзуу догшин ааш авир түрүүлэхээр тийм эрхтэй байсан бол, таны тэгж аашилдаг тань хэдий зүйгүй боловч, би бас уучлах сан билээ. Таны тэр тань намайг доромжлон дайрсан боловч, шалтгаан тиймтэй гэж санахдаа би тэгүүлснээ мартаж магадгүй асан. Гэтэл томоотой журамтай хүн ганцхан хуурамч хоосон, дээрэнгүй, найдангуй сэтгэлээс болж, ингэж хэтэрхий аашлахад хүрч болох уу?

	ГҮН – Хуурамч, хоосон, дээрэнгүй, найдангуй сэтгэл байна уу, амраг сэтгэл байна уу, юу ч гэсэн тэр, та хаалгаа нээж өг. Үгүй бол би шуудаар … 

	ХАТАН – (Замыг хөндөлсөж) Зогсогтун, ноён Би таныг гуйж байна! Та намайг үнэхээр журмыг тэсрүүлэх хүн гэж санаж байна уу?

	ГҮН – Ахай, та юу л хэлэх дуртай бол хэлж бай. Тэр өрөөнд хэн байгааг би яасан ч олж үзнэ.

	ХАТАН – (айн эмээн) За ноён, түүнийг үзээрэй, үзээрэй. Миний үгийг урьдаар уужим талбиунаар сонсмуй …

	ГҮН – Тэгвэл тэнд Сюзанна биш үү?

	ХАТАН – (зовнисхийн мэгдэж) Юу ч болсон … Танд гэм аюулгүй хүн … Бид өнөө үдшийн найр наадамд гаргах гэж үнэхээр тун гэм хоргүй … нэг тоглоом зохиосон юм аа … Би танд амалдаж байна.

	ГҮН – Та амалдаж байна уу?

	ХАТАН – Тэр хүүд чиг, над чиг таныг гутаан доромжлох санаа огт үгүй гэж амалдаж байна.

	ГҮН – (яаран) Тэр хүүд чиг, над чиг гэнэ ээ? Тэгвэл тэнд эр хүн байгаа юм уу?

	ХАТАН – Хүүхэд ээ, ноён.

	ГҮН – Хэн бэ, тэр.

	ХАТАН – Би нэрийг нь хэлэхээс зовж байна.

	ГҮН – (тачаадан хилэгнэж) Би түүнийг ална!

	ХАТАН – Ай тэнгэр ээ.

	ГҮН – За хэл хэл.

	ХАТАН – Тэр жаал … Керубино.

	ГҮН – Керубино! Тэр ичгүүргүй амьтан! Миний хардаж сэжиглэсэн, захиа хоёрын тайлбар энэ гарчээ.

	ХАТАН – (алгаа хавсран) Ай ноён, та тэгж бодох гэж үү.

	ГҮН – (хөлийг дэвсэж, хажуу тийш) Золигийн хар хиа, миний явсан л газар тушаалддаг? (өндөр дуугаар) Ахай хаалгаа нээ. Би одоо цөмийг мэдлээ. Хэрвээ үүнд гэмтэй юм байсангүй бол, өнөө өглөө түүний салах ёс хийхэд тэгж сэтгэл санаа эвдрэх ёс бий юу. Тэр чиг миний тушаамагц мордоод та чиг. Сюзанна энэ тэр гэж худал үг зохиохгүй, өнөөхийг чиг ингэж тас нуухгүй асан биз дээ.

	ХАТАН – Тэр таны уураас айсан юм аа.

	ГҮН – (тачаадан, бие засах өрөөний зүг хандан, хашхиран) Гар жигшүүртэй муу жаал!

	ХАТАН – (бүслэхээс тэврэн зайлуулж) Ай ноён минь, ноён минь! Таны хилэн түүний хойноос миний санаа зовмоор бадарчээ. Би таныг гуйя. Та тэгж учир зүйгүй бүү хардагтун. Түүний хувцас хунар ундуй сундуй болсон нь … 

	ГҮН – Хувцас хунар ундуй сундуй?

	ХАТАН – Эвий тийм ээ, тийм. Тэр хүн эхнэр хүн болж хувцаслах гээд толгой дээгүүрээ миний оройвч тавьж, нөмрөгөө тайчаад зах заам онгорхой, гараа нүцгэлж өмсгөлөө биедээ тааруулж …

	ГҮН – Та тэр өрөөнд дэргэд нь хоцрох санаатай байсан биз? Баарсан муу эхнэр! Та тэр өрөөнөөсөө сая наашдаа гарахгүй! Гэвчиг би тэндээс урьдаар тэр ичгүүргүй мууг хөөн гаргаж, дахиж хоёр нүдэндээ үзэгдэхгүй болгоё.

	ХАТАН – (сөгдөн ойчиж, гараа өргөн) Ноён, тэр хүүхдийг өршөөж хайрла! Тэр надаас болж …

	ГҮН – Таны санаа зовдог тань түүний ял гэмийг улам хүнд болгоно.

	ХАТАН – Түүнд гэм байхгүй. Мөрдөх гэж байтал нь би түүнийг дуудуулсан.

	ГҮН – (галзуурам тачаадаж) Бос! Хойш бай! Хүний төлөө гуйх даанч зүрх цөс ихтэй! чи

	ХАТАН – За би зайлъя. Ноён, би босъё. Би энэ өрөөний түлхүүрийг чиг танд өгье. Гагц та амраг сэтгэл юүгээн бодож …

	ГҮН – Миний амраг сэтгэл үү, итгэлээ барсан эм!

	ХАТАН – (босож түлхүүрээ өгөөд) Тэр хүүхдэд ямар ч гэм хор хүргэлгүй тавина гэж над ам өгөгтүн. Чингээд миний учир хэлэх үгэнд та эс ордог бол таны бадарсан уур хилэн над дээр тусвал тусаг …

	ГҮН – (түлхүүрийг авч) Би дахиад юу хэлсэн ч сонсохгүй.

	ХАТАН – (нүдээ алчуураар бөглөж түшлэгт сандлын дээр унаж) Ай тэнгэрээ! Тэр хүн үхлээ.

	ГҮН – (хаалга нээж ухасхийн) Сюзанна!

	 

	 

	АРВАН ДОЛООДУГААР ҮЗЭГДЭЛ

	 

	Хатан, гүн, Сюзанна

	 

	СЮЗАННА —  (инээн гарч) Би түүнийг ална, би түүнийг ална! За зальт хиа юугаан алагтун!

	ГҮН – (хажуу тийш) Айхтар залхааж! (Хатан бас цочин гайхсаныг үзээд) Та бас гайхсан дүрэм үзүүлж байна уу? Гэвчиг энэ хүн тэнд ганцаараа биш байлгүй дээ (бие засах өрөөнд орно).

	 

	АРВАН НАЙМДУГААР ҮЗЭГДЭЛ

	 

	Хатан сууж, Сюзаннатай хоёул

	 

	СЮЗАННА —  (хатны дэргэд гүйн очиж) Ахай, дотроо онгой. Тэр хүн хол, цонхоор үсэрч гараад .. 

	ХАТАН – Ай! Сюзанна, би үхлээ!

	 

	 

	АРВАН ЕСДҮГЭЭР ҮЗЭГДЭЛ

	 

	Хатан (сууж) Сюзанна, Гүн гурвуулаа

	 

	ГҮН – (бие засах өрөөнөөс зовнисон байдалтай гарч ирээд, түр дуугүй байж) Тэнд нэг ч хүн алга. Энэ удаа би буруутжээ. Хатан … та сүрхий сайхан тоглож шүү …

	СЮЗАННА —  (Зугаатай хөхиүн) Би гүн еэ, ямраар тоглосон бэ? (Хатан сэтгэлээ тогтоох гэж, амыг алчуураар бөглөөд чимээгүй байна.)

	ГҮН – (ойртон очиж) Хатан та тоглосон юм даг аа?

	ХАТАН – (баахан дотор онгойж) Тэгэлгүй яах вэ?, Ноён?

	ГҮН – Юутай хатуу тоглоом бэ? Намайг яалаа гэж тэгсэн юм бэ?

	ХАТАН – Таны галзуу аашилдгийг тань хөнгөвчлөн үзэж ер болох уу?

	ГҮН – Нэрээ бодсоныг галзуу аашилсан гэж болдог юм уу?

	ХАТАН – (байн байн дуу улам зоригтой болж) Би тантай суухдаа таныг ганцаараа хүнийг чингэх эрхийг эдэлж жөтөөрхөг, хөндий хүйтнээр үзэхийг тань хүлээхийн төлөө суусан юм бил үү?

	ГҮН – Аа хатан, энэ тун хайр найргүй …

	СЮЗАННА —  Халаг, халаг. Таныг зарц нараа дуудахад ахай хорьдоггүй юм санж.

	ГҮН – Чиний зөв, миний буруу … Би тун чиг зовж байна, уучилмуй!

	СЮЗАННА —  Гүн еэ, та ингүүлэх тань бараг зөв биш үү. Үнэнээ хэлэгтүн!

	ГҮН – Хар эм, чи хүний дуудахад яагаад эс гардаг юм билээ!

	СЮЗАННА —  Би хувцас өмсгөлөө зүүгээр торгож яаран сандран хагас дутуу хувцаслаж байсан. Ахай бас намайг битгий гар гэсэн нь бүрэн учиртай байж л дээ.

	ГҮН – Миний буруудсан осолдсоныг дурсаж байхын оронд чи харин над тусалж, уучлан хэлтрүүлэхийг олж үзэхэд минь тус болооч.

	ХАТАН – Үгүй ноён. Энэ мэтчилэн гутаан дарласныг хүн мартдаггүй юм. Би чавганц нарын хийдэд очиж сууна. Миний үзэхэд тэгдэг цаг чухам болжээ.

	ГҮН – Та тэгэхдээ өрөвдөхгүй юу?

	СЮЗАННА —  Явсан хойно тань нулимс их асгарах байх гэж би магад лаваар санаж байна.

	ХАТАН – Тэглээ чиг гэсэн яах вэ? Сюзанна. Энэ хүнийг өчүүхэн сэтгэлийн үүднээс хэлтрүүлэн уучилснаас, хойноос нь уйлж байсан нь дээр. Энэ хүн намайг хэтэрхий их дайран доромжилжээ.

	ГҮН – Росина.

	ХАТАН – Янаг амрагийнх нь хүсэн чармайж байсан таны тэр Росина тань би одоо биш ээ! Би одоо Алмавив гүнгийн хөөрхий хатан. Таны дурлах юугаан байж орхин хаясан гаслант эхнэр.

	СЮЗАННА —  Ай ахай!

	ГҮН – (гуйж) Хайрлаач! 

	ХАТАН – Танд намайг хайрлах сэтгэл олдсонгүй шүү дээ.

	ГҮН – Үгүй … тэр захиа .. түүнээс болж би биеэ барьж чадсангүй.

	ХАТАН – Би түүнийг зөвшөөрсөнгүй юм сан.

	ГҮН – Та түүнийг мэдэж байсан уу?

	ХАТАН – Тэр галзуу Фигаро …

	ГҮН – Тэр үү?

	ХАТАН – Түүний Басилд өгсөн юм.

	ГҮН – Басил түүнийг нэг тариачнаас авсан гэж над хэлсэн юм сан. Ай итгэлээ барсан дууч! Яасан хоёр амтай хүн бэ! Чи бүгд золиосонд гарна даа.

	ХАТАН – Та бусдыг өршөөн уучлахгүй байгаад өөрөө дахин гуйдаг юм аа. Эрчүүд гэдэг ийм л юм байна даа! Таныг төөрөлдөн осолдов гэж бодоод би эцэс сүүлдээ таныг уучлан хэлтрүүлсэн чиг, бүгдийг уучлан хэлтрүүлэхийг нэхэх асанж.

	ГҮН – За тэгье. Үнэн зүрхнээсээ тэгье, ахай! Гэтэл ийм бие гутаах, андуурлыг яаж засах вэ?

	ХАТАН – (босож) Тэр андуурал та бид хоёрт адил гутамшигтай.

	ГҮН – Ай, тийм биш, та ганц миний гутамшиг! Гэвчиг , эм хүн байдалд нийцүүлэн, тийм түргэн, чадамгайгаар зүс, дуугаа яаж хувьсгаж, чаддаг юм бэ? Та царай улайгаад, уйлж сандарч байсан … Нэрээ барьж ам алдъя. Та одоо чиг сэтгэлээ сайн тогтоож чадаагүй шүү.

	ХАТАН – (инээсхийхийг оролдож) Би … таны хардаж сэжиглэсэнд хорсоод улайсан билээ. Гэвчиг эр хүн гутаагдан дайрагдсан шударга цэгц сэтгэлийн хорссоныг үнэнтэй, голтой юманд сандран зовсноос ялгаж танимаар хянуур байж чадах уу, та?

	ГҮН – (инээмсэглэн) Өнөөх нүцгэн шахуу хиа маань яалаа?

	ХАТАН – (Сюзаннаг зааж) Наана тань байна. Түүний оронд үүнийг олсондоо та сэтгэл дунд дутуу юу? Ер нь та энэ хиатай уулзан учрахаас дургүйцэхгүй байлгүй дээ!

	ГҮН – (инээж) Гуйж барьж, худал уйлдаг нулимс юу бил ээ?

	ХАТАН – Та намайг инээлгэхэд, над инээх дур байхгүй.

	ГҮН – Бид бие биеэ зүв зүгээр дипломат гэж боддог. Үнэндээ бид хүүхэд юм байна шүү дээ. Ван Лондонд таныг элчээр томилох ёстой юм санж дээ, Ахай! Ийм сүрхий болсныг үзвэл, эм хүн, хуурамч дүрэм үзүүлж, хүний нүд урвуулах эрдмийг тун нарийн судалсан байх нь ээ.

	ХАТАН – Та нар маныг итгэхэд хүргүүлдэг шүү дээ.

	СЮЗАННА —  Бидний ам өгсөнд итгэж, манд эрх чөлөө өгвөл, шударга журамтай, журамгүй хоёрыг маань та нар үзнэ дээ.

	ХАТАН – За үүнийг тасалбар болгоё. Ноён, би баахан хэтрүүлсэн ч байж магад. Гэвчиг ийм чухал хэрэгт миний хөнгөвчлөн уучилсны хариуд, би ядахдаа таны хөнгөвчлөн уучлахыг олж үзэх ёстой.

	ГҮН – Намайг уучиллаа гэж дахиж хэл дээ, та.

	ХАТАН – Би тэгж хэлсэн билүү, Сюзанна.

	СЮЗАННА —  Ахай, би дуулсангүй шүү.

	ГҮН – Тэгвэл, та тэр үгийг хэлж үзмүү?

	ХАТАН – Хүний ач хариулахыг мэдэхгүй хүн. Та яасандаа түүнийг хэлүүлэх гэж байгаа юм бэ?

	ГҮН – Буруугаа мэдэж, гэмшсэндээ.

	СЮЗАННА —  Хатны өрөөнд, эр хүнийг нуусан гэж хардах!

	ГҮН – Намайг тэгсэнд тун ч хатуу залхаагаач дээ!

	СЮЗАННА —  Шивэгчин байна гэхэд нь итгэж өгөхгүй!

	ГҮН – Гошина, та ийм гуйж уяруулшгүй юм уу?

	ХАТАН – Ай Сюзанна, би яасан зөөлхөн сулхан хүн бэ! Чамд би яасан муу үлгэр үзүүлж байна вэ! (гүнд гараа өгч) эм хүний уурлахад одоо хэн чиг итгэхгүй болжээ.

	СЮЗАННА —  Яах вэ дээ, ахай, эдэнтэй чинь дандаа эвлэрч салдаг м биш үү.

	Гүн эхнэрийн гарыг их л сэтгэлтэй халуунаар үнсэнэ.

	 

	 

	ХОРЬДУГААР ҮЗЭГДЭЛ

	 

	Сюзанна, Фигаро, хатан, гүн

	 

	ФИГАРО – (амьсгаадан гүйж ороод) Хатны бие муу гэж над хэлсэн. Тэгээд би яаран сандран гүйж ирлээ. Завшаанаа цөм өлзийтэй сайн шив дээ.

	ГҮН – Та хэтэрхий хичээлтэй байна.

	ФИГАРО – Тэр миний үүрэг. Гэвчиг юм өлзийтэй сайн дээрээс, гүн еэд айлтгах үг, таны эр эм залуу албат, хараат нар намайг дагалцан явах гэж, хийл хуур, бурбан лимбэ барьцгааж, цугаар дор цуглаад бэр хүнийг залан аваачихыг та хэзээ над зөвшөөрөх бол гэж хүлээж …

	ГҮН – Тэгвэл хэн шилтгээнд хоцорч, хатны хойноос сувилан харах юм бэ?

	ФИГАРО – Сувилан харах? Хатан өвчингүй шүү дээ.

	ГҮН – Үгүй, тэгэвчиг түүнтэй уулзахыг ирэх тэр нэгэн хүн …

	ФИГАРО – Ямар эр хүн?

	ГҮН – Таны Басилд өгсөн захидалд дурдагдсан тэр хүн!

	ФИГАРО – Хэн түүнийг хэлэв?

	ГҮН – Би түүнийг эс мэдсэн гэлээ чиг монди чиний царай чинь чамайг барьж, худалчийг чинь илрүүлэх асанж биз.

	ФИГАРО – Тэгвэл худалч нь би биш, миний царай.

	СЮЗАННА —  Боль оо! Бүү дэмий уран үгээ бар! Миний хөөрхий Фигаро минь! Бид цөмийг хэлсэн.

	ФИГАРО – Юугаа хэлсэн гэж? Та нар намайг Басил шиг үзэж байх шив! 

	СЮЗАННА —  Бие засах өрөөнд миний нуугдсаныг жаал хиа байна гэж ноёнд чамайг захиа бичсэн гэж бид хэлсэн.

	ГҮН – Чамд хэлэх үг байна уу?

	ХАТАН – Одоо нуух хэрэггүй болжээ. Фигаро тоглоом дуусан шүү дээ.

	ФИГАРО – (тааж ядан) Тоглоом … дууссан?

	ГҮН – Тийм ээ, дууссан. За чи чи юу хэлдэг бил ээ?

	ФИГАРО – Би юу? Би хэлэхдээ … миний хуримыг мөн ингэж хэлж болох болоосой гэж их хүсдэгээ хэлье дээ. Тэгээд та …

	ГҮН – Тэгвэл чи тэр захиаг хүлээх үү?

	ФИГАРО – Нэгэнтээ хатан тэгж хүсээд Сюзанна хүсэж, та өөрөө хүсвэл би чиг бас л хүсэх болохоос доо. Гэвчиг үнэнээ хэлбэл гүн еэ, би таны оронд бол, манай танд хэлж байгаагийн нэг ч үгэнд итгэхгүй асан билээ.

	ГҮН – Дандаа ив ил юмны өөдөөс худал хэлэх гэж! Ингээд ирэхлээр нь миний эгдүү тэсгэлгүй хүрдэг юм.

	ХАТАН – (инээж) Хөөрхий дөө! Үүнийг ноён та юундаа энэ удаа үнэнээ хэл гэж шахсан юм бэ?

	ФИГАРО – (Сюзаннад сэм) Би түүнд аюулыг урьдаас сануулсан, Тэгдэг нь шударга хүн бүхний үүрэг шүү дээ.

	СЮЗАННА —  (сэм) Чи хиаг үзэв?

	ФИГАРО – (сэм) Тэр чинь сайн тайтгарч чадахгүй

	СЮЗАННА —  (сэм) Хөөрхий дөө.

	ХАТАН – За ноён, эд нийлэх хүсэл тун их, тэгж хүлээж ядах нь чиг аргагүй шүү дээ. Одоо очиж найрыг эхлүүлье.

	ГҮН – (хажуу тийш) Эй, Марселин... Марселин … (өндөр дуугаар) Би … ядахдаа … хувцсаа сольж өмсөх юм сан …

	ХАТАН – Зарцынхаа төлөө юу? Би л тэгэхгүй дэг. 

	 

	ХОРИН НЭГДҮГЭЭР ҮЗЭГДЭЛ

	 

	Фигаро, Сюзанна, хатан, гүн

	 

	АНТОНИО – (ам халанги, нэг эвдэрсэн ваар, алтангуа цэцэг барьж) Гүн еэ, гүн еэ.

	ГҮН – Юу вэ, Антонио?

	АНТОНИО – Ногооны далан тийш харсан цонхонд төр хийх тушаал өгч үзнэ үү. Цонхнуудаас юу тааралдсанаа хаядаг болж, тун саяхан нэг эр хүнийг хаячихжээ.

	ГҮН – Энэ цонхноос уу?

	АНТОНИО – Миний алтангуа цэцгийг ийм болгочихдогийг үзэв үү, та?

	СЮЗАННА —  (Фигарод сэм) мэдээрэй, Фигаро мэдээрэй.

	ФИГАРО – Гүн еэ, наадах тань хар өглөөнөөс согтуу.

	АНТОНИО – Худал минь ээ! Согтуу өчигдрөөс жаалхан үлдсэн юм. Учир ухаангүй … шүүмжлэх гэдэг тусгүй шүү.

	ГҮН – (яаран сандан) Тэр эр хүн, тэр эр хүн, тэр тань хаана байна?

	АНТОНИО – Хаана байна?

	ГҮН – Тийм ээ.

	АНТОНИО – Харин л дээ. Би ч түүнийг заавал эрж олууштай л юм сан гэж байна. Би таны зарц хүн, таны цэцэрлэгийн хойноос санаа тавьж, оролдож байдаг. Тэгтэл тэр муу гэнэт эр хүн ойчдог. Та болгоож байгаа биз дээ … Энд миний шударга сайн нэр холбогдчихжээ. 

	СЮЗАННА —  (Фигарод сэм) Наадахаа төөрүүл, наадахаа төөрүүл!

	ФИГАРО – Чи минь ингээд л дандаа архи ууж байх юм уу?

	ХАТАН – Гэтэл зүгээр байгаад уух гэж …

	АНТОНИО – Цангахгүй мөртөө уудаг. Цаг бүхэнд амрагладаг, тачааддаг ганц үүгээр бид бусад адгуусан амьтнаас ялгаатай байдаг шүү дээ, ахай.

	ГҮН – Чи над хариу хэлэх үү? Үгүй бол би чамайг хөөнө!

	АНТОНИО – Би тэр зоригоор явах л байх даг.

	ГҮН – Яана гэнээ?

	АНТОНИО – (магнайгаа зааж) Танд сайн зарц юугаан авч үлдээхэд энэ тань дутаад байвал, би ийм сайн эзэн юүгээн хөөх тийм тэнэг хүн биш ээ.

	ГҮН – (түүнийг уурлан дугтарч) Чи энэ цонхноос хүн хаясан гэв үү?

	АНТОНИО – Тийм ээ, гүн еэ. Тун саяхан. Тэр хүн цагаан хувцастай юм билээ. Тэнхээ мэдэн зугтаан зайлсан даг.

	ГҮН – (хүлээж ядан) Тэгээд?

	АНТОНИО – Би хойноос ухас хийх гээд гараараа тор мөргөж, энэ хуруугаа бүр хөдөлгөж чадахгүй болгочихлоо. (хуруугаа үзүүлнэ).

	ГҮН – Чи тэр эр хүнийг үзвэл таних уу?

	АНТОНИО – Тэгэлгүй яах вэ … Харж амжсан бол тэгэлгүй яах вэ?

	СЮЗАННА —  (Фигарод сэм) Наадах чинь түүнийг харсангүй.

	ФИГАРО – Нэг ваар цэцгийн төлөө юутай их шуугиан гаргав! Чиний тэр алтангуа цэцгийн чинь үнэ юу өгөх вэ? Гүн еэ, тэр хүн хэн бэ гэж биеэ чилээх хэрэггүй, би харайж гарсан юм.

	ГҮН – Та юм уу?

	АНТОНИО – Юу өгөх вэ? гэнэ үү. Та тэгвэл тэрнээс хойш их том болчихжээ. Миний санаанд та тэгэхдээ нуруугаараа нэлээд намхан мах шөлөөр ч арай дутуу байсан байхаа!

	ФИГАРО – Тийм байлгүй яах вэ! Үсрэн харайхдаа хүн биеэ хураадаг шүү дээ … 

	АНТОНИО – Миний санаанд, тэр гайхал хиа л байсан бол уу даа.

	ГҮН – Чи Керубиног хэлэх гэж байна уу? 

	ФИГАРО – Тийм ээ дээ. Одоо магад Севилл хүрсэн тэр хүн, тэгэхээс тэгэх гэж морьтойгоо зориуд буцаж ирээд, тэгсэн биз дээ.

	АНТОНИО – Биш ээ биш, үгүй. Юмгүйгээр байлгүй яах вэ? Морь үсэрч гарсангүй, Тэгсэн бол би хэлэлгүй дээ.

	ГҮН – Яасан их хүлцэнгүй хэрэгтэй юм бэ!

	ФИГАРО – Би эмс охидын байшинд халуун гэж цагаан цамцтай байсан юм. Дандаа Сюзанна юугаан хүлээж байтал гэнэт гүн еэгийн дуу гарч энд шуугиан болсныг сонсоод өнөөх захианаас яагаад чиг буй даа санаа зовоод тэнэгээ нэгэнт хүлээж хэлэхээс дээ. Санамсаргүйгээр тэр ногоо тарьсан газар үсрэн буугаад, баруун хөл юүгээн ч баахан бэртээсэн (хөлөө үзүүлнэ)

	АНТОНИО – Тэр та мөн байсан бол таны өврөөс ойчсон энэ нэг бичгийг буцааж өгөх ёстой юм байна.

	ГҮН – (шүүрэн аваад) Над өг!

	ФИГАРО – (шүүрэн аваад) Баригдлаа!

	ГҮН – (Фигарод) Та санаа зовсон чиг, энэ ямар бичиг. Хаанаас таны өвөрт орсныг магад мартаагүй биз дээ?

	ФИГАРО – (сандрахдаа өврөө уудалж янз бүрийн бичиг цаас гаргаж) Хаанаас даа … гэвчиг миний энд өчнөөн төчнөөн олон бичиг буй. Бүгдэд хариу өгөх хэрэгтэй … (нэг бичгийг үзэж) Энэ юу вэ? Эй Марселиний бичсэн дөрвөн тал цаас захиа шив дээ! Хосгүй … Хулгайгаар гөрөөлөөд шоронд орсон өнөөх муу заяатын өргөдөл нь юм бол уу даа? Үгүй, тэр энэ байна … Нөгөөх хармаанд минь бяцхан шилтгээний ширээ сандлын цэс буй юм сан. 

	 

	Гүн гартаа барьсан бичгээ түлхэнэ.

	 

	ХАТАН – Тэнгэр ээ. Сюзанна өнөөх хиаг томилсон тушаал нь шүү!

	СЮЗАННА —  (Фигарод сэм) Цөм баларч гүйцлээ! Өнөөх тушаал нь 

	ГҮН – (бичгийг эвхэж) За даа, биеэрээ заль болсон та санаж олов уу?

	АНТОНИО – (Фигарод дөтөлж) Гүн еэ, таныг санаж олов уу гэж асууж байна.

	ФИГАРО – (түлхэн зайлуулж) Пөөх муухай золиг! Хүний хамар луу орчих гэдэг чинь юу вэ?

	ГҮН – За даа, санаж олов уу даа, түүнийгээ.

	ФИГАРО – Ээ тийм тийм! POVERO1! Өнөөх хөөрхий жаалыг томилсон тушаал байлгүй дээ. Тэр над өгснийг нь би буцааж өгөхийг мартчихжээ. За за за! Юутай яаруу сандруу юм бэ! Тэр хүн тушаалгүй одоо яана даа? Хөөж дээ …

	ГҮН – Тэр юунд танд түүнийг өгсөн бэ?

	ФИГАРО – (уг олж ядан мэгдэж) Тэр … бас юм тавиулах гэсэн юм аа …

	ГҮН – (бичгийг үзэн) Үүнд нэмэх тавих юм үгүй. Цөм ёсоор байна.

	ФИГАРО – (Сюзаннад сэм) тамга.

	СЮЗАННА —  (Фигарод сэм) тамга татах.

	ГҮН – (Фигарод) Та хариу хэлэхгүй нь үү?

	ФИГАРО – Үгүй … нэг ялимгүй юм дутуу юм аа. Тэгэвч, тэр хүн байвал зохих юм сан гээч.

	ГҮН – Зохих юм сан, зохих юм сан! Юу зохих гээч юм сан!

	ФИГАРО – Таны сүлд тэмдэгтэй тамга дарвал зохих юм сан. Гээд тэр нь, үнэхээр хэрэг ч үгүй юм сан бол уу даа?

	ГҮН – (бичгийг дэлгэж үзээд, уурлан бачилж) үнэн учрыг олох хувьгүй юм шив дээ, би. (хажуу тийш) Энэ Фигарогийн гар үүнд оролцжээ. Би үүнээс өшөөгөө авахгүй гэж үү? (хорсож явъя гэтэл)

	ФИГАРО – (зогсоож) Та миний хуримын тухай тушаалаа өгөлгүй явах нь уу?

	 

	ХОРИН ХОЁРДУГААР ҮЗЭГДЭЛ

	 

	Басил, Бартоло, Марселин, Фигаро, гүн, Грипсолейль, хатан, Сюзанна, Антонио, гүнгийн зарц нар, тариачид

	 

	МАРСЕЛИН – (Гүнд) Гүн еэ, тушаалаа бүү өгөгтүн! Түүнд хишиг хүртээхийн өмнө, та бидний хэргийг шударга зөвөөр тасалж өгөх ёстой, байна. Тэр хүн, нэг баталгаагаар надтай холбоотой юм. 

	ГҮН – (хажуу тийш) Миний өшөө авах хүн ирэв.

	ФИГАРО – Батлах аа? Ямар зүйлийн батлах аа? Тайлж хэлэгтүн.

	МАРСЕЛИН – Та гэмээ! Нүүргүй хүн ээ!

	 

	Хатан сууна. Сюзанна ард нь зогсжээ.

	 

	ГҮН – Юу болов, Марселин?

	МАРСЕЛИН – Энэ хүн надтай суух баталгаа өгсөн юм.

	ФИГАРО – Мөнгө зээлдэн авсан баталгаа юмаа.

	МАРСЕЛИН – (Гүнд) Надтай сууна гэж зээлдсэн юм. Гүн еэ та сайд ихэс хүн. Мужийн дээд их шүүгч …

	ГҮН – Шүүхэд мэдүүл. Би хэнд чиг хууль ёсоор хэргийг шүүж өгөхөд бэлэн.

	Басил - (Марселинийг зааж) Тийм бол Гүн еэ, би чиг энэ Марселинийг авах эрх юүгээн илэрхийлье.

	ГҮН – (хажуу тийш) Энэ, над захиа дамжуулж өгсөн энэ муу энд байна, би!

	ФИГАРО – Бас өнөөхийн ижил солиотой нэг амьтан! 

	ГҮН – (Басилд уурлан) Эрх юүгээн! Эрх юүгээн гэнэ ээ! Та бас миний дэргэд ам нээх зүрхтэй, тэнэг толгой!

	АНТОНИО – (алга ташин) Уухай даа, бүр гол руу нь оножээ! Чухам ёстой нэр нь! 

	ГҮН – Марселин, таны хэргийн баримтыг их танхимд олны өмнө яамлан хэлэлцтэл цөмийг хойшиллоо. Үнэн итгэлт зарц шударга Басил та гацаанд очиж шүүхийн гишүүнийг зарлан ирүүл.

	БАСИЛ – Энэ бүсгүйн хэргийн төлөө юу?

	ГҮН – Тэгээд, танд тэр захиа өгсөн тариачныг дагуулж ирэгтүн.

	БАСИЛ – Би түүнийг яаж таних вэ?

	ГҮН – Та үг дагахгүй нь уу?

	БАСИЛ – Би шилтгээнд зарлага болох гэж орсон биш.

	ГҮН –Яах гэж орсон юм бэ?

	БАСИЛ – Гацааны сайн оргил хуурч би хатанд Клавесин хуур дарахыг зааж түүний шивэгчдэд дуун хичээл, хиа нарт мандолин цохих хичээл заадаг. Гол чухал үүрэг минь гэвэл таны бие сэлтийг тушаалын тань ёсоор гитар хуураараа уйтгарыг сэргээн зугаацуулдаг.

	ГРИПСОЛЕЙЛЬ – (урагш давшин) Таны таалалд нийлэх бол Гүн еэ, би дуртай очъё.

	ГҮН – Чиний нэр хэн бэ? Юу хийдэг хүн бэ,чи?

	ГРИПСОЛЕЙЛЬ – Гүн еэ, би Грипсолейль гэдэг туслах хоньчин ямаа хариулна. Намайг ийш галын наадам гаргах гэж явуулсан юм сан. Өнөөдөр бид найртай, би шүүхийн тэр зарга заалгачийг цугийг мэднэ.

	ГҮН – Чиний, хичээнгүй миний санаанд нийлжээ. Очигтун! Та (Басилын зүг) энэ эрхэм хүнийг дагалдаж, уйтгарыг нь сэргээгтүн. Энэ хүн миний бие сэлтийн хүн. 

	ГРИПСОЛЕЙЛЬ – (зугаатай алиа) Ээ би чиг …

	 

	Сюзанна хатныг заан, түүнийг татан зогсоно.

	 

	БАСИЛ – (гайхаж) Би, гитар чавхдан дуулж, үүнийг дагах …

	ГҮН – Тэр таны үүрэг шүү дээ. Явбал явагтун. Үгүй бол та таныг хөөнө. (гарч одно)

	 

	 

	ХОРИН ГУРАВ ДУГААР ҮЗЭГДЭЛ

	 

	Гүнгээс бусад цөм байна.

	 

	БАСИЛ – (аман дотроо) Ноёнтой муудвал нуруугүй, нохойтой муудвал хормойгүй, над шиг хүн …

	ФИГАРО – Яаж хүний энг гүйцэх вэ?

	БАСИЛ – (хажуу тийш) Эдний хуримд туслалцахын оронд өөрөө Марселинтай хурим хийхийг оролдъё. (Фигарогийн зүг) Чи намайг дуулаач. Миний буцаж иртэл юу чиг бүү тогтоогоорой (тайзны гүн, түшлэгтэй сандал дээр байгаа гитарыг авахаар очно)

	ФИГАРО – (түүнийг дагаж) Тогтоох оо? Чи минь яав? Бүү зов, чамайг буцаж ирэхгүй ч гэсэн тэр … чи дуулах урам зоригоор муухан шив дээ? Би эхлээд өгөх үү дээ? … За, миний нөхөр болох хүний учир чангаар, зугаатайгаар л ля ла (хэмээн араараа ухарсаар сэгвдиллийг бүжиглэн дуулан гарна)

	ФИГАРО – (Басил хөгжим нийлүүлэн, цугаар дагалдан гарна). Амар тэнгэр! Би юу ч хайрлахгүй журам бат л бол

	Миний Сюзанна Сон - Сон - Сон - Сон!

	Сон - Сон - Сон - Сон!

	Сон - Сон - Сон - Сон!

	Сон - Сон - Сон - Сон!

	хэнтэй гоогоор үлгэрлэе.

	Сэтгэлийн эзэн

	 

	Миний Сюзаннаг 

	Сон - Сон - Сон - Сон!

	Сон - Сон - Сон - Сон!

	Сон - Сон - Сон - Сон!

	Сон - Сон - Сон - Сон!

	 

	Чимээ холдсоор, дууллын төгсгөл үл сонсогдоно. 

	 

	ХОРИН ДӨРӨВ ДҮГЭЭР ҮЗЭГДЭЛ

	 

	Сюзанна, хатан хоёр

	 

	ХАТАН – (сууж) үзвээс та, Сюзанна. Таны салхин толхин хүний захианаас болж, би ийм хөөрхөн юм үзлээ.

	СЮЗАННА —  Ай ахай, Намайг тэр зэргэлдээх өрөөнөөс гарах үед та нүүрээ хардаг сан бол! Царай тань гэнэт хоромхон зуур зэвхийрээд, сүүлээр нь улайсаар та улам улам улаан болсон.

	ХАТАН – Тэр тэгвэл, цонхоор үсэрч гарсан уу?

	СЮЗАННА —  Огт тээнэгэлзсэнгүй! Хөөрхөн хүүхэд ээ! Хөнгөхөн нь … зөгий шиг.

	ХАТАН – Ай түйтгэрт цэцэрлэгч! Энэ бүгдээс болж би тун чиг сандраад, яах ч ухаанаа олж чадсангүй.

	СЮЗАННА —  Хаанаас даа, ахай хаанаас даа! Сурвалжит хатагтай нар, хэнд ч ажиг сэжиг төрүүлэлгүй худал хэлж, чаддаг тийм санаандгүй долингор болдог юм байна шүү дээ. Ихчүүлийн нүүр долорч сурах гэдгийн чухлыг би сая үүн дээр үзэж мэдлээ.

	ХАТАН – Чи ноёныг үнэмшсэн гэж бодож байна уу? Хэрвээ тэр хүүхдийг шилтгээнд харчихвал яана?

	СЮЗАННА —  Түүнийг сайн далдлууштай байна гэж санаж байна даа.

	ХАТАН – Тэр хүн явбал зохино. Одоо ийм хэрэг гарснаас хойш чиний оронд түүнийг цэцэрлэгт очуулах санаа над үнээр байхгүй болжээ.

	СЮЗАННА —  Би чиг бас очихгүй шүү дээ. Тэхлээр миний хурим дахиад л …

	ХАТАН – (босож) байгаарай! Хэрвээ ондоо хүн юм уу, чамайг явуулахын оронд би өөрөө тэр лүү очвол яана даа.

	СЮЗАННА —  Ахай, та юу?

	ХАТАН – Хэн ч хутгалцан, холбогдохгүй асанж … Гүн тэгвэл зайлсхийж чадахгүй … Түүний цуу идэж жөтөөрхдөгийг залхаагаад, батгүйг нь үзүүлбэл ер нь … Би санаа тогтов. Аз түшилдэж урагштай болмогц би, тэгж азаа үзэх зүрхтэй болжээ. Чи цэцэрлэгт очно гэж тэр хүнд бушуухан мэдэгд. Хамгийн чухалчлах нь үүнийг хэнд чиг бүү …

	СЮЗАННА —  Фигарод яах вэ?

	ХАТАН – Үгүй, үгүй, тэр бас оролцох гэх … Миний хилэн баг, таяг хоёрыг авчир. Би тавцан дээр гарч цөмийг бодъё.

	 

	Сюзанна бие засах өрөөнд очно.

	 

	ХАТАН – (ганцаар) Нэлээд зүрхтэй хэрэг шүү дээ. (эргэж хараад) Ай лент минь, миний хайртай лент минь! Би чамайг умартжээ. (түшлэгт сандал дээрээс авч) би чамаас дахиж салахгүй … Чи над тэр хөөрхий хүүхдийн, дурсгал … ай, ноён, та яав даа яав даа? Би чиг бас! Би нь одоо яаж байх юм билээ.

	 

	 

	ХОРИН ТАВДУГААР ҮЗЭГДЭЛ

	 

	Хатан. Сюзанна хоёр. Хатан лентийг энгэр өвөртөө сэм далдана.

	 

	СЮЗАННА —  Таяг баг хоёр энэ байна.

	ХАТАН – Мэдэж байгаарай. Би чамд тушааж байна шүү Фигарод ганц ч үг хэлж болохгүй.

	СЮЗАННА —  (биелэн) Ахай таны энэ тань тун хөөрхөн хэрэг! Би сая түүнийг бодож үзлээ. Бүгдийн тасалбар болгоод, бүгдийг нь эвлэрүүлэн чадах юм байна шүү. Юу ч болсон одоо миний хурим зоволтгүй болжээ. (Хатны гарыг үнсэж, хоёулаа гарч очно)

	Завсарлах үес: Зарц нар зочдыг тосох танхимыг засаж, заргач нарын суух түшлэгтэй хоёр вандан авчран, тайзын хоёр хажууд араар явах зай гаргаж тавиад, тайзын гүн төв дундад хоёр гишгүүртэй тавцан тавин, өмнө этгээд гаргаж, бичээчийн ширээ, мухар сандал исэр тавиад, тавцангийн хоёр хажуугаар шүүгч нарын суудлыг засна.

	 

	 


ГУРАВДУГААР БҮЛЭГ

	Шилтгээн дахь ширээт танхим гэдэг, зочдыг тосох бараалхлын танхим, хажуугийн этгээд лавирын дор вангийн зураг бий.

	 

	 

	1 ДҮГЭЭР ҮЗЭГДЭЛ

	 

	Гүн, Педрильо (хантааз, өндөр түрийт гутал өмсөж гартаа битүүмжилсэн дугтуй барьжээ).

	 

	ГҮН (яаран) — Чи миний үгийг сайн мэдэв үү?

	ПЕДРИЛЬО — Аа Гүн-еэ мэдсэн, (гарч одно).

	 

	2 ДУГААР ҮЗЭГДЭЛ

	ГҮН (ганцаар хашхиран) — Педрильо!

	 

	 3 ДУГААР ҮЗЭГДЭЛ

	Гүн, Педрильо хоёр

	ПЕДРИЛЬО — Гүн-еэ юү гэr айлдав.

	ГҮН — Чамайг хүн харсан уу?

	ПЕДРИЛЬО — Нэг ч амьтан хараагүй.

	ГҮН — Чи бербер мориор яв!

	ПЕДРИЛЬО — Тэр морийг бn хэдийн эмээллэж ногооны газрын сараалжин хашаанаас уячихсан.

	ГҮН — Севилийн зүг харвасан сум мэт довтол! 

	ПЕДРИЛЬО — Тэр хүртэл гуравны газраас хэтрэхгүй.

	ГҮН — Хиа тэнд хүрсэн эсэхийг мэдэж үз! 

	ПЕДРИЛЬО — Зочид буух буурчийн газар уу?

	ГҮН — Тийм ээ, ялангуяа хэдийд ирснийг нь мэдээрэй.

	ПЕДРИЛЬО — Жа.

	ГҮН — Түүнийг томилсон тушаалыг гаргаж өгөөд, зогсоогоор эргэж ир.

	ПЕДРИЛЬО — Хэрэв тэр хүн тэнд байхгүй бол.

	ГҮН — Тэгвэл бушуухан надад мэдэгдээрэй, за

	 

	4 ДҮГЭЭР ҮЗЭГДЭЛ

	ГҮН (ганцаар цааш нааш явж) — Би, Басилийг зайлуулж буруу хийлээ. Уур тусгүй юм байна. Тэр хүн хатанд санаатай байна гэж урьдаас сануулсан нэг захиаг надад өгдөг. Хатны шивэгчин түгжээстэй байдаг. Намайг орж ирэхэд хатан, худал ч юм уу, үнэн ч юм уу, айж сандардаг. Нэг эр хүн цонхоор харайж гардаг. Тэгээд манай өнөөх маань би тэгж харайсан гэж сүүлээр нь улайж ч байгаа юм уу, тэгсэн ч гэж намайг бодог гэж байгаа юм уу учир нь олдохгүй болчихжээ.

	Үүнд: Нэг л битүүлэг юм байна. Миний албат хараат нарын зан байдал хөнгөн завхай гэж бодож болно. Ийм учиртай юм бэ гэтэл хатан... хэрэв ямар нэг айх ичихийг мэдэхгүй эр... би яаж байна? Үнэхээр, цус толгой өөд хөөрөн гарахад ямар ч даруу сэтгэл, санаа оюунаа нийцтэйн хэмжээ хязгаарыг алдаж, зүүд шиг хамаагүй болдог юм аа. Хатан тоглож байгаа хэрэг үү? Тэгвэл, дуу алдан ядаж байдаг нь юу вэ? Баярласнаа нууж яддаг нь юу чинь бил ээ? Биеэ хүндэтгэнэ гэнэ ээ? миний нэр төрийг яана?... Түүнийг, эцгээ түрүү, болдоггүй байж ээ. Нөгөөтээгүүр миний байдал ямар байна. Луйварч Сюзанна, миний нууцыг задруулж өгөөгүй биз? Тэр хүн, түүнд бие зууралдан хутгалдаж холбогдохоор болоогүй шүү дээ. Би юунд ч тэр хүслээ хангах гэж ингэж тамлаж байгаа юм бил ээ дээ? Больё, байя гэж би хорь дахин бодсон билээ. Эрс шийдгүйн сонин, хачин үр дүн гэж ийм байдаг байжээ. Тэр эс эсэргүүцвэл, миний түүнийг хүсэх нь мянган хувь дутуу байх сан ажээ. Энэ Фигаро, яатлаа хүнийг хүлээлгэдэг хүн бэ? Түүнтэй ярихдаа урьхнаар заншилж (Фигаро тайзны гүнд үзэгдэж зогтусна) намайг Сюзаннад дуртайг мэддэг үгүй хоёрыг нь далим дашрамаар мэдэж үзье.

	 

	5 ДУГААР ҮЗЭГДЭЛ

	Гүн, Фигаро хоёр

	ФИГАРО (хажуу тийш) — Жа бид чинь хэргийн гол сүнсэнд нь хүрлээ.

	ГҮН — Сюзанна, түүнд энэ тухай ер юм хэлсэн бил үү?..

	ФИГАРО (хажуу тийш) — Тэгэлгүй яах вэ!

	ГҮН — Тэгээд нөгөө залуу хүүхэнтэй нь яахыг дараагаар больё.

	ФИГАРО (хажуу тийш) — Миний эхнэртэй мэдэв үү?

	ГҮН (эргэж) — Ээ юү? Юү вэ?

	ФИГАРО (ойртож) — Би таны тушаалын ёсоор ирлээ.

	ГҮН — Чи сая юү хэлэв?

	ФИГАРО — Би юм хэлсэнгүй.

	ГҮН (түүний үгийг давтаж) — Миний эхнэртэйд мэдэв үү? гэж юү вэ?

	ФИГАРО — Ээ тэр бол миний хариу үгний сүүл нь, ярих гэвэл, миний эхнэртэй мэдэв үү? гэсэн юм аа.

	ГҮН (алхлан явж) — Эхнэртэй нь! би таныг хүрээд ир гэтэл ямар хэрэг таныг тэгж саатуулдаг юм бэ? Би түүнийг олж мэдэх сэн.

	ФИГАРО (хувцсаа засах дүрэм үзүүлэн) — Би тэр ногоон дээр ойчиж шороо болоод хувцсаа халж өмссөн.

	ГҮН — Бүхэл цагийн турш уу? 

	ФИГАРО — Хувцас халж өмсөхөд бас цаг орно шүү дээ.

	ГҮН — Энд зарц нар нь эздээсээ удаан хувцасладаг юм аа!

	ФИГАРО — Зарц нарын хувцаслахад нь туслах зарц байдаггүйгээс тэгж байна шүү дээ.

	ГҮН — Би учрыг сайн ухаарч олсонгүй. Та юун дээрээс биеэ дэмий л аюулд учруулан тэгж санд мэнд харайж...

	ФИГАРО — Аюулд учруулан гэнэ: би газар шигдэн шаачихсан юм шиг...

	ГҮН — Хүний үгийг олж мэдэгч болж намайг мэхлэх санаатайяа, зальтай боол! Би аюулыг мэдье гэсэнгүй шалтгааныг мэдье гэснийг та сайн мэдэлгүй яах вэ.

	ФИГАРО — Та худал хуурамч мэдээ аваад, буцаж ирэхдээ уур хилэн бадарч, моренын уулнаас буусан уруй шиг, замдаа дайралдсан хамаг юмыг сүйтгэн баллаж, эр хүн хаана байна. Нааш нь гаргаад өг. Аваад өг түүнийг, үгүй бол хаалга бүхнийг хамхалж, туурга бүхнийг цөм цохино гэж байхад нь санамсаргүй тэнд тохиолдоод хэн мэдэх вэ. Та бадарсан уур хилэндээ хүнийг...

	ГҮН (үгийг тасалж) — Та шатаар зайлан гарахыг яасан юм бэ?

	ФИГАРО — Та намайг хонгилд хөөж гүйцэг гэж үү?

	ГҮН (уурлан) хонгилд (хажуу тийш) — Би биеэ барьж чадахгүй болж байна. Түүнээсээ болж мэдэх гэсэн юмандаа саад хийх минь,

	ФИГАРО (хажуу тийш) — Энэ хүн сэхээ орж байна. Одоо болгоомжилъё!

	ГҮН (зөөлөрч) — Би түүнийг ярих гэсэн юм биш ээ! Орхиё. Би уг нь тийм, би уг нь чамайг дипломатик курьер элч болгож Лондон хотод дагуулан аваачих гэсэн юм гээд бодтол...

	ФИГАРО — Гүн-еэ тэгж шийдсэнээ байсан уу?

	ГҮН — Нэгд чи Англи хэл мэдэхгүй.

	ФИГАРО — Би God dam гэж мэднэ.

	ГҮН  —  Би ухааныu чинь олохгүй байна.

	ФИГАРО — Би ... гэж мэднэ гэж хэлж байна.

	ГҮН — Тэгээд яах нь вэ?

	ФИГАРО: — Ай эцгээ түрүү! Англи хэл гэдэг тун сайхан хэл шүү дээ! Ялимгүй жаалхан мэдвэл, их юм бүтээж болно. Энэ God dam-тай бол Англид хүн юугаар ч дутаж газардахгүй. Та тарган тахианы мах зооглохыг хүсвэл, дайралдсан гуанздаа ороод зарагдах хүнд ингэж үзүүлээд, (гэж мах шарах шор эргүүлэхийг үзүүлж) God dam гэвэл талхгүй давстай мах авч өгнө. Сайхан аа! Та сайхан бургон буюу клерет архи амсах дуртай бол ингээд л (гэж шилний бөглөө авах дүрэм үзүүлж) God-dam гэвэл, цагаан төмөр аягатай хөөс халим бялхсан пиво авч өгнө. Юутай бахтай вэ! Нүдээ дорогш дарж, тохойгоо гэдрэг болгоод ууцаа хаялан сэмбэгэнэж явдаг өнөөх таатайнуудын нэгтэй нь дайралдаад, хуруугаа нийлүүлэн, амандаа, хөөрхнөөр аваачиж ай God-dam гэвэл өнөөх чинь мундаг гэгчийн алгадаж, таны санааг ухаж мэдсэнээ мэдэгдэнэ. Англи нар үг хэлэлцэхдээ хааяа бас ганц нэг ондоо үг энд тэнд нь оруулдаг боловч хэлний гол нь God-dam гэгч мөн, гэдгийг мэдэхэд амархан. Хэрэв Гүн-еэд намайг Испанид үлдээх өөр шалтгаангүй бол...

	ГҮН (хажуу тийш) — Энэ хүн, Лондонд очих дуртай байна. Цаадах нь юм хэлсэнгүй байжээ.

	ФИГАРО (хажуу тийш) — Энэ, намайг юу ч мэдээгүй гэж бодож байна. Тэгж боддогийг нь бүр бат бэх болгож үзье.

	ГҮН — Хатан надаар ингэж тоглоом хийх ямар учиртай юм бэ?

	ФИГАРО  — Тэнгэр үзэг, Гүн-еэ, та түүнийг надаас дээр мэдэлгүй яах вэ?

	ГҮН — би түүний хүсэл болгоныг хүсэхээс нь урьд хангаж, бэлгээр уул босгодог.

	ФИГАРО — Бэлгээр уул босговч, хаяж ондоо хүн эргүүлдэг шүү дээ. Та, юм илүү өгөвч манай чухал хэрэглэх нэг юмаар гачигдуулан дутаадаг хүнд ачийг хариулах сэтгэлтэй байж болох уу?

	ГҮН — Чи урьд, надад хамаг юмаа хэлдэг билээ.

	ФИГАРО — Би одоо ч гэсэн, танаас юуг чиг нуудаггүй.

	ГҮН — Хатан, чамд хуйвалдсаны хөлс юү өгсөн бэ?

	ФИГАРО — Урьд намайг докторын гараас түүнийг булааж өгөхөд, та надад хөлс юу өгсөн бил ээ? Гүн-еэ, сэтгэл зүрхний үнэн сайн хүнийгээ муу зарц болгоё гэхгүй л бол, доромжлох хэрэггүй шүү дээ.

	ГҮН — Чиний явдал болгонд чинь, юунд сэжиглэмээр юм байдаг юм бэ?

	ФИГАРО — Юм бүрд муу юм ирэхлээр юм болгонд сэжиглэлгүй яах вэ?

	ГҮН — Чи жигшүүрт муу нэртэй, 

	ФИГАРО  — Би ёстой сайн нэртэй байгууштай бол яах вэ? Биеэ над шиг ингэж хэлмээр ноёд олон гарна гэж үү?

	ГҮН — Чамайг урагштай сайн юмны хойноос зүтгэхдээ, дандаа гажуу замаар зүтгэдгийг чинь би олон зуунтаа үзсэн.

	ФИГАРО — Яая гэхэв дээ? Сайхныг хүсэгчид өчнөөн төчнөөн олон. Хүн бүр түүнийг хойноос гүйх дуртай, аргатай нэг нь зорьсон юмандаа хүрч, бусдыг гишгүүлчихдэг шүү дээ, за больё, би байлаа.

	ГҮН — Жаргалтай сайн байдлыг хүсэхгүй боллоо гэж үү? Энэ сонин оо!

	ФИГАРО (Хажуу тийш) — Одоо миний ээлж, (өндөр дуугаар) Гүн-еэ намайг шилтгээний дарга бойдаа болгож гийгүүлжээ. Тэр сайхан алба тушаалаа: Би, хэдийгээр бойдаа болохдоо хүсэж хүлээмээр сонинтой элч болж чадахгүй боловч, эхнэртэйгээ Андалузийн зэлүүд бөглүү газар жаргаж...

	ГҮН — Чамайг эхнэрээ Лондонд аваачихыг хэн байг гэх вэ.

	ФИГАРО — Тэгвэл дандаа орхиж гадагш явах болохоор, гэрлэж суусандаа төдхөн залхах сан байлгүй дээ.

	ГҮН — Чи чадвар ухаанаараа удалгүй давших юм сан биш үү.

	ФИГАРО — Ухаантайгаараа дэвшиж гэж үү? Гүн-еэ та намайг дооглож байна. Жирийн нэг барагтайхан амьтан болж, зусардан бялдуучилбал юу ч болдог юм биш үү.

	ГҮН — Ганцхан миний удирдлагын дор төрийн ухаан бодлого сурах хэрэгтэй.

	ФИГАРО — Би түүнийг мэднэ.

	ГҮН — Англи хэл мэддэг шигээ. Түүний голыг мэддэг үү?

	ФИГАРО — Үүнд хүнийг гайхуулах хэрэгтэй сэн бол тийм ээ, мэдсэн юмаа мэдээчгүй болох, мэдэхгүй бүхнийг мэдэх, огт төсөөлөх юмыг дуулагч болоод мэдэхийгээ дуулсангүй өнгөрөх, ялангуяа чадал хэрээсээ хэтэрсэн юмыг хийж чадагч болох, үзгээ засах үзүүрлэх гэж үүд хаалга дарах, цээжин дотроо юу ч үгүй мөртөө гүн их бодлоготой дүрэм үзүүлж сүр бадруулах, чадах ч бол чадахгүй ч бол, их хүн болж үзэгдэхийг оролдох, тагнуулчныг өсгөж, тэрслэгчдэд хөлс шан өгөх, лац тийзийг зөөлрүүлэн ховхолж захиа бичгийг шүүн үзэх ба аргын дорд өчүүхнийг зорилгын чухлаар өмгөөлөхийг оролдох, үүнд: төрийн ухаан бодлого цөм багтана. Энэ үнэн үг шүү.

	ГҮН — Үгүй, биш, чи үймүүлдэг аргыг ташаарч байна.

	ФИГАРО — Төрийн ухаан бодлого үймүүлдэг арга нь аль нь ч байсан яах вэ, минийхээр, бол аль аль нь ч нэг нь нэгнийхээ өрөөсөн бөөр нь юм аа. Ялгах хүн ялгана биз! Сайн вангийн дуунд дуулдаг шиг надад бол миний хүүхэн хонгор минь юунаас ч илүү таатай.

	ГҮН (Хажуу тийш) — Энэ хүн үлдэх санаатайяа. Мэдэв. Сюзанна намайг ховложээ.

	ФИГАРО (Хажуу тийш) — Баригдлаа! Аяганы хариу өдөртөө, агтын хариу жилдээ.

	ГҮН — Чи Марселинтай заалдаад давах санаатай юү.

	ФИГАРО — Гүн-еэ, та өөрийнхөө хамаг залуу охиныг манай өврөөс булааж авдаг байтлаа, намайг тэр хөгшин хүүхэнтэй суухгүй гэхийг ялтай гэж үзэхгүй биз дээ!

	ГҮН (Дооглон) — Шүүгч хүн хэрэг шүүхэд хувийн бодлогыг тэвчин татаж, ганцхан хуулийг дагадаг.

	ФИГАРО — Тэр хууль эвэртэн сүүлтэнд ээлтэй болоод дорд бага хүнд хатуу чанга шүү дээ.

	ГҮН — Чи намайг тоглож байна гэж бодож байна уу?

	ФИГАРО — Хэн түүнийг мэдэх вэ. Гүн-еэ Итали нар Тетрое. galant' иото гэж эндүүрэлгүй хэлдэг, хэн надад сайн, хэн муу санадгийг тэр л надад үзүүлж өгнө дөө.

	ГҮН (хажуу тийш) — Миний бодоход, энэ хүнд хамаг учрыг хэлжээ. Энэ хүнийг Дуэньтэй гэрлүүлье.

	ФИГАРО (хажуу тийшээ)

	— Би үзвэл, энэ хүн их нарийн ухаан гаргасан, гэвчиг юм мэдэж олсон уу даа.

	 

	6 ДУГААР ҮЗЭГДЭЛ 

	Гүн, зарц, Фигаро

	ЗАРЦ (айлтгаруун) —  Дон Гусман Бридуазон

	ФИГАРО — Тийм ээ, таны хуулийг сахин барих шүүгч чинь шүү дээ.

	ГҮН — Хүлээж байг.

	Зарц одно.

	 

	 

	7 ДУГААР ҮЗЭГДЭЛ 

	Гүн, Фигаро

	ФИГАРО (бодлого болсон гүнг нэгэн хэсэг ширтэж) — Гүн-еэ намайг дуудсан учир нэн үү?

	ГҮН (бодлогоос сэрж) — Би юу?.. Би, энэ танхимыг хуралдахад бэлтгэ гэсэн.

	ФИГАРО — Энд дутуу нь юу бил ээ? Танд түшлэгтэй их сандал, хуульчид суудал, бичээчид исэр сандал, заргач нарт вандан, цэвэр шүү улсад шал, муу сайн нэг л араар зогсоно. Очиж, шал арчдаг улсыг буцаая. (гарч одно).

	 

	8 ДУГААР ҮЗЭГДЭЛ

	ГҮН (ганцаараа) — Энэ луйварчин намайг мухардуулж үг булаалдахад дийлдэг, дайрдаг, давшилдаг, гойрдог, зайлдаг... зальтай эр эм хоёр, намайг бачлах гэж хоолойгоо нийлүүлэв үү? Та хоёр энгийн ханилж сайн явбал яваарай, сэм янаг болбол болоорой. Би та хоёрыг юү ч болсон хүлээнэ ганц, ганц эцгээ түрүү, эр эм болж гэрлэхийг чинь л би...

	 

	 

	9 ДҮГЭЭР ҮЗЭГДЭЛ

	Сюзанна, Гүн

	СЮЗАННА (амьсгаадаж) — Гүн-еэ. Гүн-еэ, уучилна уу!

	ГҮН (шаралхуу) — Юу болов?

	СЮЗАННА — Та уурлачихжээ!

	ГҮН — Та юм хэрэглэх гэж байна уу?

	СЮЗАННА (эмээн) — Хатны бие муу байна. Нерв, хөдөлжээ. Би танаас эфиртэй шилийг гуйх гэж гүйж ирлээ. Би дороо буцааж өгнө.

	ГҮН (шилийг өгч) — Үгүй, үгүй, буцаахын хэрэггүй, өөртөө үлдээ! Танд мөд хэрэг болох вий.

	СЮЗАННА — Манай мэтийн улсад нерв муудах гэж байдаг юм уу? Энэ бол, ихчүүд ноёдын өвчин. Ганц орд харшийн хүнд тусдаг юм биш үү?

	ГҮН — Сэтгэл зүрхний хүнийг алдах гэж байгаа охин...

	СЮЗАННА  — Таны амласан инжээр Марселинд өрөө төлөөд үү?

	ГҮН — Би танд амласан уу? Би юү? 

	СЮЗАННА (нүдийг дорогш даран) — Гүн-еэ, би буруу дуулсангүй л бол та амласан байх.

	ГҮН — Таныг миний үгнээс гарахгүй бол гэсэн шүү дээ.

	СЮЗАННА (нүдийг дээш өргөлгүй) — Гүн-еэ-гийн үгийг хүлээн дагах нь миний үүрэг,

	 

	ГҮН — Та түрүүн үүнийг надад хэлэх нь яалаа, хатуу сэтгэлт ээ. 

	СЮЗАННА — Үнэнийг хэлэхэд хожимдох цаг байна уу?

	ГҮН — Чи үдшийн гэгээ тасрахад цэцэрлэгт очих уу?

	СЮЗАННА — Би тэнд үдэш бүр очдог биш үү?

	ГҮН — Чи надтай тун ширүүн авирласан шүү!

	СЮЗАННА — Өглөөгүүр үү? Сандлын ард хиа байсан шүү дээ!

	ГҮН — Энэ хүний зөв, би умартжээ. Гэв чиг чи юунд тэгтлээ цагааруулж байсан бэ? Басилийг миний өмнөөс хэлэхэд...

	СЮЗАННА — Тэр нэг Басилийг оролцуулаад яах вэ?

	ГҮН — Энэ хүн дахиад зөв болов. Гэвч бас нэг Фигаро гэдэг хүн бий шүү дээ. Би таныг түүнд хамаг юмаа хэлсэн гэж санаа их зовж байна.

	СЮЗАННА — Тэгэлгүй яах вэ. Би цөмийг хэлсэн... ганц хэлж болдоггүй юмыг хэлсэнгүй.

	ГҮН (инээж) — Энэ хүн дуулгавартайяа! Чи ам алдана биз, хэрэв чи хэлсэн амандаа эс хүрдэг бол, урьдаар тогтъё голт зүрх минь, чи учрахыг эс очвол, найр ч хийхгүй, хурим ч байхгүй болно шүү дээ.

	СЮЗАННА (сөгдөсхийж) — Хурим болохгүй бол, эзэн ноёны өнөөх эрх чиг байхгүй болно биз дээ! Гүн-еэ.

	ГҮН — Хаанаас нь ийм цэцэн үг гардаг юм бэ! Нээрэн барин ам алдъя. Би энэ хүнд ухаангүй дуртайяа! Гэв чиг хатан шилийг чинь хүлээж байна шүү дээ...

	СЮЗАННА (инээн шилийг эгүүлж) — Би огт шалтаггүй тантай яаж ярих билээ гэж арга хэрэглэсэн юм аа

	ГҮН (Үнсэх гэж) — Хөөрхөн амьтан аа

	СЮЗАННА (зайлж) — Хүн ирж явна.

	ГҮН (хажуу тийш) — Энэ хүүхэн минийх! (гүйн зайлна). 

	СЮЗАННА — Хатанд очиж! цөмийг бушуухан хэлье.

	 

	10 ДУГААР ҮЗЭГДЭЛ 

	Сюзанна, Фигаро хоёр

	ФИГАРО — Сюзанна Сюзанна, Гүн-еэтэй яриад чи хааш очих гэж ингэж гүйж явна вэ?

	СЮЗАННА — Одоо заргалдвал заргалдаг. Зарга сая чинийх болсон (гүйн одно).

	ФИГАРО (хойноос нь дагаж) — Учрыг нь хэлж өгөөч...

	 

	11 ДҮГЭЭР ҮЗЭГДЭЛ

	ГҮН (ганцаараа буцаж ирээд) — Зарга сая чинийх болсон. Би чадагдлаа. Байзнаарай, та хоёр хар дамшиг. Би та нарыг ингэж шийтгэе... Ингэвэл сайхан тасалсан болно. Төлөв шударга чиг болно... гэтэл, тэр хүн, дуэньд өрөө төлбөл яана? Юугаар төлөх вэ? Хэрэв төлбөл... тийм ээ. Тэр нэрэлхэгч Агтонио гэж юуны төлөө байдаг бил ээ? Түүний эрхэмсэг омогтой сэтгэлд, ач хүүхнээ Фигаро шиг уг удам нь мэдэгдэхгүй хүнтэй суухад тун гутамшгийн муу байхдаа. Тэр тарий нь маажиж... Үгүй түүнд яах ч вэ дээ? Үймүүлэн хутгадгийн өргөн их тариаланд, юм бүгдийг, тэнэг мангуу хүний нэрэлхүүг чиг хүртэл тарин ургуулж чадах хэрэгтэй дэг ээ, (дуудруун) Анто!.. (гэтэл Марселин тэргүүтэн орж ирэхийг үзээд зайлна)

	 

	 

	12 ДУГААР ҮЗЭГДЭЛ

	Бартоло, Марселин, Бридуазон гурав МАРСЕЛИН (Бридуазонд) — Ноён, миний хэргийг сонсож хайрла 

	БРИДУАЗОН (шүүгчийн хувцастай, баахан ээрүү) — За, А-Э-Ман өчиг мэдүүл! 

	БАРТОЛО — Энэ бол, эр эм бололцохын баталгаа юм аа.

	МАРСЕЛИН — Мөнгө зээлдсэн өөрийн бичигтэй хамт юм.

	БРИДУАЗОН — Ух-лаа гэ-х зэрэг. 

	МАРСЕЛИН — Ноён, ямар ч хийх зэрэг байхгүй шүү.

	БРИДУАЗОН — У-х-лаа та мө-н-гө авсан уу? 

	МАРСЕЛИН — Үгүй ноён, би зээлдүүлж өгсөн юм.

	БРИДУАЗОН — У-хлаа, та мөнгө нэхэж байгаа юм уу?

	МАРСЕЛИН — Үгүй, ноён, би тэр хүнийг надтай сууг гэж нэхэж байгаа юм.

	БРИДУАЗОН — Ух-лаа. Тэр хүн тантай суух гэж байгаа юм уу даа?

	МАРСЕЛИН — Үгүй гэсэн дээрээс нь хамаг хэрэг гарч байгаа юм шүү дээ, ноён.

	БРИДУАЗОН — Та намайг хэргийн учрыг у-ухахгүй байна гэж бо-о-дож байна уу даа. 

	МАРСЕЛИН — Үгүй, ноён! (Бартолод) Энэ юу гэгч вэ? (Бридуазонд) манай хэргийг та таслах болж байгаа юм уу?

	БРИДУАЗОН — Би Э-энэ тушаалаа яах гэж худалдаж авсан билээ дээ?

	МАРСЕЛИН (шүүрс алдаж) — Зэрэг тушаалыг худалдах нь их муу юм байна даа.

	БРИДУАЗОН — Тийм ээ. Бидэнд зү-зүгээр өгч байвал дээр сэн ажээ. Хэргийн эзэн хэн бэ?

	 

	13 ДУГААР ҮЗЭГДЭЛ

	Бартоло, Марселин, Бридуазон

	ФИГАРО (алга хавирч оров).

	МАРСЕЛИН (Фигарог заан) — Наад нүүргүй хүнтэй байна, ноён.

	ФИГАРО (их хөхиүн, Марселинд) — Би танд саад болж байгаа биш биз? Гүн-еэ мөд эргэж ирнэ шүүгч ноён! 

	БРИДУАЗОН — Би энэ хүнийг ха-аа х-арсан бил ээ дээ?

	ФИГАРО — Севилла хотонд, би таны ахайд тусламж үзүүлж байсан, шүүгч ноён!

	БРИДУАЗОН — Хэзээ?

	ФИГАРО — Таны отгон хүүгийн төрөхөөс жил жаалхан хүрэхгүй өмнө нь, тэр тун хөөрхөн хүүхэд шүү. Би, бие магтаж болмоор байна уу?

	БРИДУАЗОН — Тийм ээ! Бүг-дээс хамгийн сайхан нь гэдэг. Чамайг хүн энд дүрсгүйтэж байна гэнэ үү дээ?

	ФИГАРО — Ноён, та их өршөөлтэйеэ. Би, нэг их дүрсгүйтдэггүй шүү.

	БРИДУАЗОН — Гэтэл э-эр эм болохын баталгаатай болчихсон. Аа хөө-рхий.

	ФИГАРО — Ноён

	БРИДУАЗОН — Чи миний би-чээчийг үзэв үү? Сайн хүү шүү.

	ФИГАРО — Дубельмэнийг үү?

	БРИДУАЗОН — Тийм ээ. Т-тэр хүн, хэрэг мэдүүлэгчдийг чадамгай шоолдог шүү.

	ФИГАРО — Шоолдог гэнэ. Шоолохоор барахгүй тас мөлждөгийг нь баталж чадна, тийм ээ, би нэг бичиг дотроос хуулбар олж тэр хуулбарт нэмэлт олж авах хэрэг гарч, энэ мэт юм чиг дандаа тэгж байдаг шүү дээ. Тэгэхдээ би биеэрээ амсаж мэдсэн юм.

	БРИДУАЗОН — Аа албаны ёсыг гүйцэтгэх хэрэгтэй.

	ФИГАРО — Ямар яриа байх вэ, ноёон. Хэргийн утга учрыг заалдагчийнх бол, байдал төлөв нь шүүхийнх гэж мэдээжийн хэрэг шүү дээ.

	БРИДУАЗОН — Энэ хүн, миний анх санасантай адил тийм ч амар эд биш дэг ээ. За яа-х-вэ, нөхөр минь чи үүнд; тийм долингоршсон бол бид хэргийг чинь хичээлтэй байж шүүнэ.

	ФИГАРО — Ноён! Та хэдийгээр манай хуулийн зарц нарт багтавч таны шударга цээжинд найдъя.

	БРИДУАЗОН — Яана аа? Тийм ээ, хуулийн зарц, гэв чиг, өртэй болоод төлдөггүй бол...

	ФИГАРО — Тэгвэл ноён! Би, өргүй болсон шиг юм биш үү?

	БРИДУАЗОН — Я-а-мар чиг яриагүй. Үгүй энэ хүн юү гэж хэлж байна?

	 

	 

	14 ДҮГЭЭР ҮЗЭГДЭЛ

	Бартоло, Марселин, Гүн, Бридуазон, Фигаро, шүүхийн цагдаа

	 

	ШҮҮХИЙН ЦАГДАА (Гүнгийн өмнө яаж зарлан) Эрхмүүд ээ, Гүн-еэ морилж ирлээ.

	ГҮН — Бридуазон авгай, шүүгчийн жанчтай яа, энэ маань, гэр доторх хэрэг шүү дээ. Хотын хувцас өмсгөл ч гэсэн дэндүү санагдах юм биш үү дээ?

	БРИДУАЗОН — Гүн ноён та, дэндүү өршөөлтэй байна. Би ердөө жанчгүй гардаггүй. ёс ёмбогор шүү дээ. Богино хормойтой хувцас өмссөн шүүгчийг үзээд инээд хүрч дооглодог боловч, жанчтай прокурорыг үзмэгц чичирдэг хүн байдаг шүү дээ. Ёс ёс эрхэм.

	ГҮН (шүүхийн цагдаад) — У-лсыг оруулагтун.

	ШҮҮХИЙН ЦАГДАА (хаалга нээж) (хангинуур орилоо дуугаар) — Яамлаж эхэллээ.

	 

	 

	15 ДУГААР ҮЗЭГДЭЛ

	Урьдах хүний дээр Антонио, шилmгээний зарц нар найрын гоёл өмсгөл өмсөн зүүсэн эр эм тариачид нэмжээ. Гүн түшлэгт их ширээнээ сууна, Бридуазон хажууд нь сандал дээр суун бичээч, ширээний ард, түшлэггүй исэр дээр суугаад шүүгч заргач нар вандан дээр сууцгаана. Марселин, Бартологийн дэргэд, Фигаро нөгөө исэр2 гэж түшлэггүй вандан дээр суужээ. Зарц, тариачин нар араар зогсоно. 

	БРИДУАЗОН (дубльмэнд) — Дубльмэн, хэргийн товчоог сонсогтун. 

	ДУБЛЬМЭН (бичиг дуудан) «Сайн язгуурт, эрхэм сайн язгуурт, туйлын сайн язгуурт дон Цедро Георг, гидальга, барон де-лос Альтос Монтес Фиерос гэх Кальдоронтай заалджээ. Хэргийн учир гэвэл, мордохын хазгай байсан нэг комеди жүжгийг хоёр этгээд бие биедээ түлхэлцэн, би зохиосонгүй гэж харилцан маргалцан тэмцсэн хэрэг»

	ГҮН — Тэр хоёр хоёулын зөв. Энэ хэргийг үл хэлэлцэнэ. Хэрэв энэ хоёр хүн хамт хүчнээр шинэ зохиол бичвэл. Ихсийн санаа анхаарлыг түүнээ татахын учир уг зохиолд, тэр сайд хүн нэрээ өгч яруу найрагч нөгөө хүн, чадал авьяасаа гарган өгөхийг үүрэг болгон тулгасугай!

	ДУБЛЬМЭН (өөр бичиг уншин) «Андрэ Петрукио, тариачин хүн нутгийн татвар татах албаны хүнтэй заалджээ. Хэргийн учир нь, дур зоригоор татвар татсаныг заалдсан хэрэг»

	ГҮН — Энэ миний шийтгэн мэдэх хэрэг биш. Миний бие албат хараатыгаа вангийн өмнө өмгөөлөн хамгаалбал, тэдэнд илүү тус хүргэх биз ээ. Цааш уншигтун.

	ДУБЛЬМЭН (бас нэг бичиг авч үзэхэд Бартоло, Фигаро хоёр босно) «Берт — Аллюрын эгчмэд охин Барб — Агар, Медлан - Николь Марселинаас Фигаротай заалджээ» Түүний нэрийг тавьсангүй.

	ФИГАРО — Алга аа!

	БРИДУАЗОН — Аа—алгаа! Энэ ямар богд сахиусны нэр вэ?

	ФИГАРО — Минийх.

	ДУБЛЬМЭН (бичиж) — Алга Фигаротай заалджээ. Зэрэг хэргэм. 

	ФИГАРО — Тайж.

	ГҮН — Та тайж уу? (бичээч бичнэ)

	ФИГАРО — Тэнгэр хүссэн бол, би хунтайжийн ч хүү ч болох санжээ.

	ГҮН — Бичээчид цааш үргэлжлүүлэгтүн

	ШҮҮХИЙН цагдаа (орилоо хангинуур дуугаар) — Чимээгээ аяд, эрхмүүд ээ.

	ДУБЛЬМЭН (уншина) — Нэр бүхий Фигарогийн бие, нэр бүхий Верт Аллюртай гэрлэж суухыг татгалзсан хэрэг, заалдсан эмэгтэйн хэргийг өмгөөлж доктор Бартоло хэлэлцүүлнэ. Нэр бүхий Фигарогийн өмгөөлөг гэвэл, хэрэг шүүхийн заншилд хэдий эс нийлэлцэвч, тус хурлаас зөвшөөрөх ахул, түүний бие өөрөө биеийг өмгөөлсүгэй гэнэ.

	ФИГАРО — Дубльмэн авгай, заншил болбол, олонход гагцхүү хор болно. Ер зарим нэгэн дээлээсээ суга мултартал зүтгэж, хоолойгоо хяхартал хашхичин, хэргийн утга учраас бусад юмыг мэдээд, сонсох чагнах хүний чиг залхууг нь хүргэж шүүгч нарын чиг нойрыг хүргэж унтуулсандаа зовдоггүйтэй адил, хэргийг нь даасан хүнээ ч хохируулан хоосруулж байгаадаа өчүүхэн ч зовдоггүй тийм заргач нараас харин их бага ч бол, сургуультай боловсролтой хүн, хэзээ ч хэрэг юүгээн илүү сайн мэднэ. Тийм заргач бол, тэгсэн хойно бас oratio pro Murena гэдгийг зохион хэлсэн хүнээс ч би илүү санаж, шилэн хүзүүгээ татан явдаг. Би бол хэргийг товч цөөхөн үгээр илтгэнэ. Эрхмүүд ээ.

	ДУБЛЬМЭН — Тэгэх мөртөө хэчнээн илүү олон үг хэлэв дээ, та бол хэрэг заалдан мэдүүлэх хүн болохоор, ганцхан биеийг өмгөөлөх эрх бий. Доктор, нааш ирж тэр баталгаа бичгийг уншин сонсгоно уу?

	ФИГАРО — Тийм ээ, баталгаагаа гарга.

	БАРТОЛО (шил зүүж) — Тэр бүрнээ тодорхой юм аа.

	БРИДУАЗОН — Түүнтэй танилцвал зохино. 

	ДУБЛЬМЭН — Эрхмүүд ээ! Чимээгээ!

	ШҮҮХИЙН ЦАГДАА (орилоо дуугаар) — Эрхмүүд ээ, чимээгээ!

	БАРТОЛО (уншина) «Үүний сүүлд гарын үсэг зурсан миний бие, энэ бичгээр батлах учир, миний бие Агуас - Фрескас гэдэг шилтгээнд бэлэн мөнгөөр хоёр мянган пиастр зоосыг Берт Аллюрын охин нэр бүхий Марселинаас хүлээн авав. 
Түүний бие энэ мөнгийг нэхэмжилбэл, энэ шилтгээнд эргүүлэн өгөх ба ачийг нь хариулан эр эм болж гэрлэн суухыг батлав» гэх зэргээр бичиж, гарын үсгийг гагцхүү Фигаро гэжээ.
Миний санал: энэ хэргийн эзэн хүн, тэрхүү баталгааны ёсоор мөнгийг төлөөд, уул ам алдсанаа ёсчлон биелүүлэхийн хамтад, шүүхийн зардлыг хүлээн төлбөл зохино. (илтгэх үг эхэлж) Эрхмүүд ээ, шүүхийн өмнө үүнтэй адил сонин хэрэг гарч байсан удаа хэзээ ч үгүй. Үзэсгэлэн гуа Фалестридтай гэрлэх ам өгсөн их Александрын цагаас нэх...

	ГҮН (үгийг таслан) — Өмгөөлөгч авгай, үг үргэлжлүүлэхийн өмнө, уул баримт бичгийг хуулийн хүчинтэй гэж үзэх эсэхийг магадлан тогтоогууштай.

	БРИДУАЗОН (Фигарод) — Сая сонссон зүйлийн эсрэг танд хэлэх ү-ү-г байна уу?

	ФИГАРО — Тэр баримт бичгийг санаатай буюу андуурсан уу, анхааралгүй дээрээс үү, буруу уншжээ. Эрхмүүд ээ, бичгийн дотор «эл мөнгийг миний бие эргүүлэн өгөх ба эр болж гэрлэн суухыг батлав» гэсэн үсэг байхгүй харин «эл мөнгийг миний бие эргүүлэн өгөх буюу эр эм болж гэрлэн суухыг батлан» гэсэн нь өмнөхтэй хэрхэвч нэг утгатай үг биш.

	ГҮН — Тэр баримт бичигт «ба» байна уу, «буюу» байна уу?

	БАРТОЛО — Тэнд «ба гэжээ.

	ФИГАРО — Тэнд «буюу» гэжээ. 

	БРИДУАЗОН — Ду — Дубльмэн. Та өөрөө унш.

	ДУБЛЬМЭН (бичгийг авч) — Тэгвэл дээр байгаа хоёр этгээд, худал ташаа уншдаг удаа олон гардаг. (уншина) «э—э—э—э—э—э Верт-Алшюрын э—э—э охин... э—э—э—за эл мөнгийг нэхэмжилбэл миний бие энэ шилтгээнд эгүүлэн өгөх» ба... буюу.., балархай бичээд... бас бэх баачихжээ.

	БРИДУАЗОН — Бэх баа-чихжээ! Түүний учрыг би мэднэ.

	БАРТОЛО — Би бол үүнийг миний бие охинд мөнгийг эгүүлэн өгөх ба эр эм болж гэрлэн суух гэсэн өгүүлбэрийн хоёр харьцангуй ангийг холбосон «ба» гэдэг холбох үг гэж үзнэ.

	ФИГАРО — Би бол үнийг миний бие эгүүлж өгөх буюу эр эм болж гэрлэн суух гэсэн энэ хоёр анги зүйлийг ялган салгасан «буюу» гэдэг салгах үг гэж үзнэ. Энэ хүн эрдэмтэй номтой бол би хувь илүү номтой, энэ хүн латинаар далайлгавал, би түүнийг грекээр нуга цохичихно. Гүн ингэхлээр яадаг бил ээ?

	БАРТОЛО — Эрхмүүд ээ! Асуудлыг нэгмөсөн таслаад ганц үгэн дээр тээглэхгүйн тулд «буюу» байна гэж тогтъё

	ФИГАРО — Тогтоолд үүнийг оруулахыг хүснэ.

	БАРТОЛО — Бид хүлээнэ. Ийм өчүүхэн аргаар хэргийн эзэн бултран зайлж чадахгүй.

	ФИГАРО — Өмгөөлөгч Бартоло авгай намайг өгүүлэл бүтээн найруулахын сургаал синтаксыг умартав гэнэ үү бичигт эл мөнгийг энэ шилтгээнд эгүүлэн өгөх буюу гээд тасалгаа цэг, тэгээд эр эм болж гэрлэн суух гэсэн байх ёстой...

	БАРТОЛО (Яаран) — Тасалгаа тэмдэг тэнд байхгүй.

	ФИГАРО (яаран) — Бий, бий эрхмүүд ээ! Тэнд буюу гээд тасалгаа тэмдгийн сүүлээр эр эм болж гэрлэн суух гэсэн байх ёстой.

	БАРТОЛО (бичгийг үзээд яарав) — Эрхмүүд ээ! Тасалгаа тэмдэг байхгүй байна. 

	ФИГАРО (Яаран) — Эрхмүүд ээ. Тэнд тасалгаа тэмдэг байсан юм аа. Түүнээс гадна. Гэрлэж суух хүн төллөх ёс байна уу?

	БАРТОЛО (яаран) — Төлнө. Эр эм бологсдын өмч хөрөнгө манай энд тус тус байдаг.

	ФИГАРО (яаран) — Гэрлэж суух нь ганц квитанц баримтын төдий л бол хөрөнгө нь биетэй нь адил тус тус юм биз дээ.

	 

	(Шүүгч нар босож нам дуугаар зөвлөлдөнө)

	 

	БАРТОЛО — Баталгаагаа инээд хүрэм хөгийн хачин гүйцэтгэдэг юм шив дээ.

	ДУБЛЬМЭН — Чимээгээ эрхмүүд ээ.

	ШҮҮХИЙН цагдаа (орилоо дуугаар) Чимээгээ

	БАРТОЛО — Яасан луйварчин вэ. Ингэж өрөө төлнө гэх гэж.

	ФИГАРО — Заргач авгай. Та аминыхаа ашгийг хамгаалж байна.

	БАРТОЛО — Би энэ охины ашгийг хамгаалж байна.

	ФИГАРО — Дэмий юм чалчвал чалчигтун! Ганцхан хүнийг дайрахыг татагтун. Шүүхэд заалдах хоёр этгээдийн уур бадрахаас болгоомжилж хэрэг хэлэлцэхэд хөндлөнгийн этгээдийг оролцуулахдаа биеэ барьж байвал зохих өмгөөлөгчид хүнийг ял зэмгүй дархан дайран дарлаж байг гэсэн хэрэг биш дэг ээ. Таны энэ аашилж байгаа чинь өмгөөлөгчийн туйлын эрхэмсэг нэрийг гутаана.

	 

	(Шүүгч нар нам дуугаар зөвлөлдөн хэлэлцсээр ажээ)

	 

	АНТОНИО (Марселинд шүүгчийг зааж) — Эд юугаа ийм удаан шивэр авир хийж байгаа юм бэ?

	МАРСЕЛИН — Их шүүгч нь хахууль идээд, нөгөөдхийгөө хахуулдаж байна, би заргаа алдлаа.

	БАРТОЛО (царайг барайлган сэм) — Тэр чинь ортой болов уу гэж би санаа зовж байна.

	ФИГАРО (сэхүүн) — Марселин бүү зориг шантрагтун

	ДУБЛЬМЭН (босож Марселинд) — Энэ баахан хэтэрчээ. Би таны зүй бус авирласныг илрүүлж энэ хэлэлцэн байгаа хэргийн учир тогтоол гаргахын өмнө бас нэг шинэ хэрэг хэлэлцэхийг шүүхийн нэр алдрыг хүндэтгэхийн үүднээс эрсүгэй.

	ГҮН (сууж) — Үгүй, бичээч авгай минь, миний биеийг доромжлон дайрсан хэргийг би хэлэлцэхгүй. Испанийн шүүгч хүн, Азийн шүүх газар л таармаар авирласан хэрэг дээрээс нүүр улайж зохихгүй. Өөр зүйлийн үл бүтэх хэргийг хэлэлцвэл барав. Тийм хэргийн нэгийг би залруулан засах санаатай, таслан тогтоох шийдвэрийнхээ гол баримтыг тайлан хэлье. Түүнийг татгалзах ямар ч шүүгч хүн даруй цааз хуулийн их дайсан болно. Хэрэг заалдаж мэдүүлсэн эмэгтэй хүн гэрлэх мөнгө төлөх хоёрын алиныг нэхэж болно. Гэвэл гэрлэвэл мөнгө төлөхийг хэлэлцэхгүй, мөнгө төлбөл гэрлэхийг хэлэлцэхгүй, энэ хоёрын нэгээр нь болгох нь зүйтэй.

	ДУБЛЬМЭН — Чимээгээ эрхмүүд ээ. 

	ШҮҮХИЙН ЦАГДАА (орилоо дуугаар) — Чимээгээ!

	ГҮН — Хэргийн эзэн болсон хүний үг гэвэл гэрлэх дургүй гэжээ. Энэ бол тэр хүний эрх

	ФИГАРО (баярлан) — Зарга минийх болов.

	ГҮН — Тэгэвч баталгаа бичигт өгүүлсэн нь: «Эл мөнгийг нэхмэгц миний бие эгүүлэн өгөх буюу эр эм болж гэрлэн суух» гэх зэргээр өгүүлсэн тул шүүх таслах газраас тогтоох нь уул хэргийн эзэн хүн заалдсан эмэгтэйд хоёр мянган пиастр зоосыг зогсоогоор төлж өгөх буюу эсвэл энэ өдрийн дотор түүнтэй гэрлэн суувал зохино. (босно).

	ФИГАРО (сандран мэгдэж) — Би заргаа алдав.

	АНТОНИО (баярлан) — Сайхан тогтоожээ.

	ФИГАРО — Юу нь сайхан юм бэ?

	АНТОНИО — Чи миний хүргэн болохыг байсан нь сайхан байна. Тун их баярлалаа Гүн-еэ.

	ШҮҮХИЙН ЦАГДАА (орилоо дуугаар) — Гарцгаа эрхмүүд ээ!

	 

	Улс тархана.

	 

	АНТОНИО — Ач хүүхэндээ очиж хэлье.

	 

	 

	16 ДУГААР ҮЗЭГДЭЛ

	ГҮН (цааш нааш явна) 

	Марселин, Бартоло, Фигаро, Бридуазон

	МАРСЕЛИН (сууж) — Одоо л нэг амьсгаагаа авч болох нь. 

	ФИГАРО — Би бол бүтэж үхмээр байна. 

	ГҮН (хажуу тийшээ) — Би ядахдаа өшөөгөө авлаа гэж энэ этгэлээ тэжээж байна.

	ФИГАРО (хажуу тийшээ) — Басиль бол Марселинг гэрлэхэд татгалзах ёстой хүн байтлаа, хааш нь үгүй болчхов. (Гүнг гаргах гэж явахад) Гүн-еэ, та маныг орхиод явах нь уу?

	ГҮН — Тогтоол гарсан шүү дээ.

	ФИГАРО (Бридуазонд) — Энэ их гэдэстээс хамаг юм болов... 

	БРИДУАЗОН — Би и-х гэдэст үү?

	ФИГАРО — Тийм ээ, би түүнтэй суухгүй. Би юу ч болсон тайж хүн

	 

	Гүн зогсоно

	 

	БАРТОЛО — Үгүй, сууна.

	ФИГАРО — Миний сайн язгуурт эцэг эхийн ерөөл адистидгүй юу?

	БАРТОЛО — Тэндээ нэрлээд өг.

	ФИГАРО — Надад жаалхан чөлөө зав өгвөл би тэдэнтэй дахин дуртай уулзана. Би тэднийг эрсээр одоо арван таван жил болов.

	БАРТОЛО — Дэмий донгосооч, энэ хүн хөсрөөс олдсон амьтан...

	ФИГАРО — Тийм биш ээ! доктор, тэд намайг алдчихсан юм. Үнэнийг хэлбэл намайг хүн хулгайлж авсан юм аа.

	ГҮН — Алдчихсан... хүн хулгайлж авсан юм гэнэ ээ. Баримт нь аль вэ? Үгүй бол наадах чинь бас шударгагүйгээр аваачин үзлээ гэж дуу тавина шүү.

	ФИГАРО — Гүн-еэ! Дээрэмчид миний дэргэдээс сүлждэлтэй манцуй, хатгамал бүтээлэг, эрдэнэсийн зүйлийг олсон нь миний өндөр их язгууртыг батлан эс үзүүлдэг бол алдуузай гэж миний бие, дээр таних гэсэн тэмдэг тавьсан нь эцэг эх минь надад тун хайртайн гэрч тэмдэг болно. Миний гар дээр тэмдэг болгож... (баруун гараа шамлаж үзүүлсүгэй гэтэл).

	МАРСЕЛИН (яаран босож) — Баруун гар дээр хэл дарах халбаганы тэмдэгтэй.

	ФИГАРО — Та яаж мэдэв?

	МАРСЕЛИН — Тэнгэр ээ! Тэр минь энэ байна шүү.

	ФИГАРО — Тийм ээ. Энэ чинь би байна.

	БАРТОЛО (Марселинд) — Тэр гэж хэн бэ?

	МАРСЕЛИН (хөхиүн) — Эмануэль!

	БАРТОЛО (Фигарод) — Чамайг үүнээс эхэлж боох хэрэгтэй Цыган хулгайлж авсан уу? 

	ФИГАРО — Шилтгээний дэргэдээс сайн доктор минь та намайг миний сайн язгуурт гэрт буцааж өгдөг бол тэгж ачилсны шан хишигт та горьдож болно шүү. Миний эрхэм сурвалжит эх эцэг алт овоолж өгье ч гэсэн хойш харахгүй...

	БАРТОЛО (Марселинг заан) — Энэ чиний...

	ФИГАРО — Хөхүүлсэн эх үү?

	БАРТОЛО — Чиний эх чинь!

	ГҮН — Эх нь!

	ФИГАРО — Учрыг хэлж өгнө үү?

	МАРСЕЛИН (Бартолог зааж) — Энэ чиний эцэг.

	МАРСЕЛИН — Энэ чинь чамд мянгантаа зөгнөгдөж байсангүй юү.

	ФИГАРО — Огт үгүй.

	ГҮН (хажуу тийш) — Эх нь!

	БРИДУАЗОН — Энэ хүн о-одоо үүнтэй гэрлэхээс өнгөрчээ.

	БАРТОЛО — Би чиг бас тэгэхгүй.

	МАРСЕЛИН — Та бас тэгэх нь үү? Таны хүүтэй чинь яана? Та надад ам алдсан биш үү?

	БАРТОЛО — Би тэнэглэж тэгсэн юм аа. Хэрэв тэгж санасан бүгдийг л гүйцэлдүүлдэг бол хэчнээн амьтантай гэрлэхэд хүрэх вэ?

	БРИДУАЗОН — Тэгж шүүмжилбэл хэн чиг хэнтэй чиг гэрлэхгүй сэн байх.

	БАРТОЛО — Хэнд ч байдаг нүгэл ээ. Залуугийн гэмшилтэй явдал!

	МАРСЕЛИН (сэтгэл, улам улам хөдлөн) — Тийм ээ! Гэмшилтэйдээ, бас санаснаас илүү гэмшилтэй. Би алдал онолоо үгүй хийж зайлуулах гэсэн санаа бодлогогүй. Энэ өдөр тэр алдал онол минь тун их тод үзэгджээ. Гэтэл гучин жил номхон шударга суусны хойно түүний өр төлөөсийг хүлээн үзэхэд юутай хүнд вэ. Би гэмгүй мөрөөр аж төрөх хувьтай төрөөд ухаан оюунаараа мөрдөж явах эрхийг олсноос хойш журамт сайн айлтай болсон билээ. Гэтэл андуурах эндүүрэх нь амархан, хүсэх юм нь олон, мэдсэн юм нь цөөн, өдөөн сэртгэнэх хүн зүг, зүгээс наалдаж ядуугийн гачигдал хавчдаг насанд хүрэхэд хүн төчнөөн дайснаас яаж амиа хорих вэ?
Тэгээд маныг энд шүүдэг хүн гэхэд энэ яваа насандаа магад арваад хөөрхий муу заяат эмс охидыг хохируулан сөнөөсөн хүн маныг энд хатуу буруушаан шүүдэг байна.

	ФИГАРО — Хамгийн гэм ихтэй нь уучлах сэтгэл хамгийн багатай байдаг нь ёс шүү дээ.

	МАРСЕЛИН (хөгжүүн) — Хүсэл хурьцлынхаа тоглоом бологчдыг доромжлон үзэж жигшдэг эрэгтэйчүүд та нарыг өөрсдийг чинь жигшин доршоож тоомсорлохгүй аашилдаг чухам та нарыг манай бага залуу насны эндүүрлийн төлөө шийтгүүлүүштэй, маныг шүүх шүүмжлэх, шийтгэх буруушаах. Эрхэндээ шүтэж ихэрхээд ял шийтгэмээр гэмтэй хааш яаш дээрээсээ бидний шударгаар амь зуух аргыг таслан булаахад хүрэгдэг, та нарын тавьсан шүүгч нарын хамт та нарыг шийтгүүштэй, хувь заяа муутай хөөрхий охидод хийх ажил олдов уу? Эм хүний чимэг гоёлд хамаатай бүхнийг хийх, оролцох язгуур заяаны эрх тэдэнд байсан билээ. Гэтэл түүнийг чиг бас мянга түмэн танай эрхтэй ажилчин хийж байна.

	ФИГАРО (инээмсэглэн) — Тэд нар цэргээр ч хүртэл юм хатгамаллуулан оруулдаг.

	МАРСЕЛИН (сэтгэл хөдлөн) — Дээгүүр ихсийн дунд ч гэлээ та нар эм хүнийг ганцхан шоовдорлон хүндлэхийн төдий үздэг, тэд нар үзэгдэл төдийхөн хүндлэхэд хууртаад, үнэн чанартаа боол шивэгчин шүү дээ, манай сайн явдалд хүрвэл манайг насанд хүрээгүй бага балчир гэж үзээд маны эндэгдэлд хүрвэл насанд хүрэгчдийн адил үзэж шийтгэдэг. Аяа та нар манай өөдөөс аашилдаг аашийг аль ч талаас үз! Нэг бол жигшмээр, нэг бол өрөвдмөөр байна.

	ФИГАРО — Энэ хүний зөв.

	ГҮН (хажуу тийш) — Дэндүү зөв.

	БРИДУАЗОН — Тэнгэр мэ-д энэ хүн зөв.

	МАРСЕЛИН — Нүүргүй хүний үг гэхэд хүү минь бид яах вэ? Хаанаас гарснаа бүү үз! Хаашаа очихоо үз. Хүнд ганцхан тэр л чухал, чиний авайл нөхөр болох хүн хэдэн сар болбол бүрнээ бие дааж чадна. Тэр хүн чамайг сонгох бий. Би батална. Чи эхнэр, энхрийлэх эх хоёрын чамайг тэмцэлдэн хайрлаж бөмбийлөн асрахын дунд суух болно. Тэр хоёрынхоо өршөөн хайрлаж, жаргалтай заяатай суугаарай хүү минь зугаатай хөхиүн эрхтэй чөлөөтэй хүн болгонд сайн байгаарай. Тэгвэл эхэд чинь өөр хүсэх юмгүй болно.

	ФИГАРО — Ээжийн алтан сайхан үг миний сэтгэлд нийлэлцэв. Үнэхээр юутай тэнэг вэ. Орчлон ертөнц байсаар мянга мянган жил болоод цагийн их далай түүнээс эргүүлэн буцааж болохгүй гучаад жилийг санамсаргүй утгаж авсандаа хэнээс болж тэгснээ мэдэх гэж би зовно гэж үү? Энэ мэтийн юманд санаа зовдог хүн харлавал харлаг! Ийм дэмий яршгаар насаа барах нь усны өөд онгоц татаж зогсовч амрахгүй байрандаа зогсоогоор зүтгэн чангааж байдаг заяа муутай морьдтой биеийг адилшааж хом зүүсэнтэй адил болно. Хүлээзнэе.

	ГҮН (хажуу тийш) — Тэнэг хэрэг гарчээ. Миний бодлогыг тэр эвдэв.

	БРИДУАЗОН (Фигарод) — Тайж язгуур чинь яасан бэ? Шилтгээн чинь яасан бэ? Та хуулийг мэхлэв.

	ФИГАРО — Танай хууль чинь намайг нэг зүгээргүй тэнэг юманд оруулан алдсан шүү! Нэг муу зуун экю зоосны төлөө би одоо миний эцэг болсон энэ авгайг түших санаатай хориод дахин завдсан билээ. Тэнгэр нэгэнт миний журмыг ийм аюул уналаас сахин ивээсэн тул аав танд би буруугаа өчье. Ээж та эх хүний бий бүх энхрийлэх сэтгэлээ шавхан гаргаж намайг тэврэгтүн.

	 

	(Марселин түүнийг хүзүүдэн тэвэрнэ.)

	 

	 

	17 ДУГААР ҮЗЭГДЭЛ

	Бартоло, Фигаро, Марселин, Бридуазон, Сюзанна, Антонио. Гүн.

	СЮЗАННА (мөнгөтэй түрийвч барин гүйж ирнэ) Гүн-еэ түр хүлээзнэгтүн. Эднийг гэрлүүлэхийг байг. Миний хатны надад өгсөн инжээр би тэр хүнд өр төлж...

	ГҮН (хажуу тийш) — Чөтгөр авч тэр хатныг. Цөм миний өөдөөс үгсэлдэн хэлэлцсэн юм уу? (гарч одно).

	 

	 

	18 ДУГААР ҮЗЭГДЭЛ

	Бартоло, Антонио, Сюзанна, Фигаро, Марселин, Бридуазон, 

	АНТОНИО — Мөн, мөн. Төл төл, Харав уу, харав уу?

	СЮЗАННА (эргэж) — Би ханалаа авгай, явъя.

	ФИГАРО (зогсож) — Үгүй, та жаалхан хүлээж үз! Чи юү үзэв. 

	СЮЗАННА — Өөрийнхөө тэнэгийг, чиний журамгүйг.

	ФИГАРО — Аль, аль нь ч байхгүй. 

	СЮЗАННА (уурлан) — Ингэж түүнийг энхрийлж байгаа бол чамайг түүнтэй сайн дураар суухыг чинь бас үзсэн.

	ФИГАРО (сэхүүн) — Би түүнд дуртай боловч гэрлэхгүй.

	 

	(Сюзанна явах гэтэл Фигаро тогтооно).

	 

	СЮЗАННА (түүнийг алгадаж) — Ичгүүргүй хүн та ямар аймшиггүй намайг явуулахгүй байна?

	ФИГАРО (байгаа улсын зүг) — Янаг сэтгэл биш үү? Би чамайг гуйж байна. Манай хагацахын өмнө энэ сайхан хүний өөдөөс сайн хараач.

	СЮЗАННА — Харж байна.

	ФИГАРО — Ямар шиг үзэгдэж байна.

	СЮЗАННА — Жигшмээр муухай.

	ФИГАРО — Жөтөөч сэтгэл мандтугай! Тэр сэтгэл харамч биш байна.

	МАРСЕЛИН (тэврэх гэж гараа дэлгэн) — Миний сайхан Сюзанна минь! Эхийгээ тэвэр! Чамайг зовоож байгаа наад муу хүн чинь миний хүү.

	СЮЗАННА (өөдөөс нь гүйж) — Та эх нь үү?

	 

	(бие биеэ тэврэв).

	 

	АНТОНИО — Тэгвэл одоо сая л

	ФИГАРО — Би одоо сая л үүнийг мэдэв.

	МАРСЕЛИН (үнэн голоос) — Үгүй миний сэтгэл хэзээд түүн тийш тэмүүлдэг байсан. Ганцхан санаа эрмэлзэл нь буруу байж, миний мах цус минь мэджээ.

	ФИГАРО — Миний хар ухаан минь мэджээ. Тэгээд би танд үгүй гэж байсан байжээ. Надад таныг үзэн ядах сэтгэл санаа огт байсангүй, баримт нь гэвэл мөнгө.

	МАРСЕЛИН (бичгээ өгч) — Чинийх болог! Бичгээ ав! Хань нөхрийн чинь инж сүй болог!

	СЮЗАННА (Мөнгөтэй түрийвчийг хаяж) — Үүнийг бас ав!

	ФИГАРО — Баярлалаа.

	МАРСЕЛИН (Үнэн голоос) — Охин байхдаа нэлээд зовлон үзээд хамгийн туйтгарт эхнэр болон алдаад хамгийн жаргалтай заяатай эх боллоо би, хүүхэд минь намайгаа тэврэгтүн. Миний хамаг энхрийлэх сэтгэл та нарт, ай юутай сайхан жаргаж суух нь вэ, би! Аяа хүүхэд минь, би та нартаа яасан хайртай байх вэ.

	ФИГАРО (уярч хөгжүүн) — Хүн болсоор сая нойтон болж байгаа миний нүд нулимсыг уруй мэт урсгахыг үзье гэхгүй бол зогс, ээж зогс, гэвч энэ нулимс бол баярласны нулимс, гээд яасан тэнэг юм бил ээ! Хурууны минь завсраар нулимс гоожихыг мэдээд ичин алдлаа шүү.
Үзээч (хурууг сарвалзан үзүүлнэ) Би тэнэг нулимсаа барьж байж, ичгүүр хойш бай! Надад инээх уйлах дур нэгэн зэрэг хүрч байна. Миний одоогийн энэ сэтгэгдэл дахиад тохиолдохгүй байна.

	 

	(Эх, Сюзанна хоёрыг тэвэрнэ).

	 

	МАРСЕЛИН — Санах сэтгэх минь!

	СЮЗАННА — Хайрт минь.

	БРИДУАЗОН (Нүдээ алчуураар арчин) — Би бас тэнэг юм уу даа?

	ФИГАРО (сэтгэл хөгжин) — Зовлоон! Би та нартай үзэлцэх гэж байна. Надтай минь тахиглан дээдлэх энэ хоёр хүнийг байгаад надад халдаад үзээрэй та нар!

	АНТОНИО (Фигарод) — Эрхэлж уярчхав. Хүрэг хүрэг сайн айлд хүүхдээ гэрлэхээс урьд эх эцэг нь гэрэлдэг шүү дээ. Танайхан чинь гараа холбосон юм уу?

	БАРТОЛО — Миний гар уу? Ийм айх ичихийг мэдэх хүний эхэд би гараа өгдөг бол хатаж ойчиг.

	АНТОНИО — Эцэг та, муу хойд эх шиг юм болох нь уу даа. (Фигарод) Тэгвэл нөхөр, би үгээ буцааж авлаа.

	СЮЗАННА — Ээ авгай...

	АНТОНИО — Эгчийнхээ охиныг хэний би ч хүү биш, явуул амьтанд өгнө гэж үү?

	БРИДУАЗОН — Тэгж байж болдог юм уу, мангуу? Хүн болгонд заавал нэг хүний үр байлгүй яах вэ?

	АНТОНИО — Тийм л байх даа! Энэ хүн хэзээ ч миний ач хүүхнийг олж авахгүй (гарч очно).

	 

	 

	19 ДҮГЭЭР ҮЗЭГДЭЛ

	Бартоло Сюзанна, Фигаро, Марселна, Бридуазон.

	 

	БАРТОЛО (Фигарод) — Одоо чамайг хүү болгож өргөх хүнийг эрж үз! (явахыг завдана).

	МАРСЕЛИН (Түүний хойноос гүйж бүслэхээс тэврэн гэдрэг чирч) Байз! — Доктор бүү явагтун.

	ФИГАРО (хажуу тийш) — Үгүй ер, миний хуримд саад хийх гэж бүх андлуумигийн тэнэг галзуунууд уяа гинжнээсээ алдуурсан юм биш байгаа?

	СЮЗАННА (Бартолод) — Хайртай аав аа! Энэ таны хүү шүү дээ.

	МАРСЕЛИН (Бартолод) — Билиг, авьяас, зүс царайгаар яг таныг дуурайжээ.

	ФИГАРО (Бартолод) — Тэгээд таныг нэг ч овол зоос гарздуулсангүй шүү.

	БАРТОЛО — Надаас авсан зуун экю зоос яагаа вэ?

	МАРСЕЛИН (Түүнийг эрхлүүлэн) — Аав бид таныг тун сайхан асран өргөнө.

	СЮЗАННА (Түүнийг эрхлүүлэн) — Хайртай аав, бид танд тун хайртай байна.

	БАРТОЛО (Уярч) — Аав, аав. Хайртай аав! Ингэхлээр би энэ үзлээс ч тэнэг болох нь ээ! (Бридуазоныг заана) хүүхэд шиг уйлж байх гэж (Марселин Сюзанна хоёр түүнийг тэвэрнэ). Ай тэнгэр, би за гэж хэлсэнгүй шүү! (Эргэж) Гүн-еэ хаана байна?

	ФИГАРО — Бушуухан гүйн очиж үгүйг нь алдуулж авъя, тэр хүн дахиж үймүүлэхэд хүрвэл цөмийг бүр эхнээс дахихад хүрнэ.
Цугаар гүйе, гүйе! (Бартолог чирч аваачна.)

	 

	 

	20 ДУГААР ҮЗЭГДЭЛ

	БРИДУАЗОН — Энэ ноёноос ч тэнэг гэнэ ээ! Өөрөө, өөртөө ийм юм хэлэхэд ч яах вэ... Эднүүд энд ёс мэдэхээр тиймхэн улс юм аа. (Гарч очно)

	 


ДӨРӨВДҮГЭЭР БҮЛЭГ

	Галерейг өлгөмөл дэн, туурганы дэнгээр гэрэлтүүлж цэцэг, цэцгийн эринг эзлээр чимж найрт бэлтгэн засжээ. Өмнө этгээд иж талд ширээ түүний дээр бэхийн нагван бий. Ширээний ард түшлэгт сандалтай.

	 

	1 ДҮГЭЭР ҮЗЭГДЭЛ

	Фигаро, Сюзанна хоёр

	ФИГАРО — За амраг минь, чиний сэтгэл хангалттай юү? Ээжийн нарийн алтан хэл докторыг дагуулан чаджээ. Тэр хүн хэдий жигшүүрхэвч гэрлэж суухаар болж, чиний тошин авга чинь номхтогджээ. Манай хурим болохгүй бол тэр хоёр гэрлэн сууж чадахгүй болсон дээрээс ганц Гүн-еэ л тачаадан хорсож байна. Хэрэг эцэстээ ийм сайн болсонд, чи минь жаал инээж үзээч дээ.

	СЮЗАННА — Чи үүнээс илүү сонин юм ер үзэв үү?

	ФИГАРО — Чухмыг хэлбэл үүн шиг инээд хүрэм сонин юм уу? Бид хоёр Гүн-еэ-гээс ингэж олох гэж оролддог билээ.
Одоо хоёр ингэж олж аваад хоёулыг тэр хүнээс овсонгүй. Чамтай булаалдан тэмцэх галзуу дошгин эм чамайг хөөж, намайг нэг алмас эм наалдан зовоодог билээ. Энэ цөм хувьсаж тэр хүн хамгийн энхрий сэтгэлт эх болжээ. Өчигдөр би өнчин өрөөсөн мэт байснаа сэтгэлдээ чимэн гуйсантай минь арай адилгүй боловч баячуудын ихэр хүү өвчингүй бидэнд мөн ч болмоор эцэг эхтэй боллоо.

	СЮЗАННА — Гэвчиг нөхөр минь хамаг юм чиний санасан миний хүлээж горьдсоноос шал ондоогоор болжээ.

	ФИГАРО — Дохиол гэдэг юм, бид бүхнээс илүү сайнаар эвлүүлэн зохиожээ. Миний жаал аа! Ертөнцөд хэзээ ч ийм байдаг хичээн оролдож элдэв бодлого төлөвлөгөө зохион ингэе гэж эвлүүлж байтал чинь хүний хувь зохиол гэгч хамаг юмыг шал ондоогоор болгодог. Бүх дэлхий ертөнцийг залгичихмаар ховдог хомхой сэтгэлтэй байлдан дагуулагчаас эхлэн нохойдоо хөтлөгдөн явах номхон сохор хүн хүртэл цөм хувь зохиолын эрхийн дор байдаг, харин чиг нохойтой тэр сохрын зам олонход үнэнээр заагдан, түүний бодсон таамагласан нь биеэ олноор хүрээлүүлэн тойруулсан ондоо, сохроос ташааран хууртахаар цөөн байж магад өнөөх янаг амраг гэдэг нэртэй хөөрхөн сохрыг хэлбэл...

	СЮЗАННА — Ай даа, тэр чинь л ганцаараа миний сэтгэл санааг эзэлж байна.

	ФИГАРО — Бид нэг насандаа орох оронтой болох хөөрхөн үүдэнд чамайг хөтлөн аваачих сайн нохой болж ухаангүйн үүргийг биедээ хүлээн даахыг надад зөвшөөрөн соёрхом уу.

	СЮЗАННА (инээн) — Янаг амраг та хоёр уу?

	ФИГАРО — Би янаг амрагтай.

	СЮЗАННА — Та хоёр өөр орох орон эрхгүй биз?

	ФИГАРО — Чи миний тэгэхийг барьж олбол мянган сая танхил зуур эрцүүл...

	СЮЗАННА — Чи хэтрүүлж байна. Чухам үнэнээ хэл!

	ФИГАРО — Хамгийн чухам үнэн.

	СЮЗАННА — Ти муухай золиг, хамгийн чухам үнэн биш. Одоо үнэн бас байдаг юм байх нь вэ?

	ФИГАРО — Ай тэгэлгүй яах вэ. Хуучны ухаангүй нь яван явсаар мэргэн цэцэн юм болж урьдын төдий л оновчгүй төөрөлдсөн нь их их үнэнийг төрүүлснийг ажиглах болсноос хойш мянга түмэн зүйлийн үнэн бий болж, үнэн болгоныг хэлж болохгүй дээрээс хүн мэдэвч нийт даяарт дэлгэрүүлж болохгүй үнэн бий. Үнэн болсонд итгэж болохгүй дээрээс итгэхгүй мөртөө өргөн магтдаг үнэн бий. Бас сүрхийгээр ам алдан тангараглах эх хүний занах архич хүний үнэмшүүлэх үг, хүндтэй эрхшээлтэй хүний тэгье ингэе гэж ам өгөх, худалдаачин хүний хамгийн сүүлчийн үг гэх зэргээр тоочвол бүгдийг барахгүй олон үнэн бий. Үүнд ганц миний Сюзаннад дуртай минь ямар ч сэжиг дамжиггүй үнэн болно.

	СЮЗАННА — Чиний баярладаг чинь ухаангүй чиний жаргалтайг гэрчилж байгаа дээрээс би баярласанд чинь дуртай байна. Гүнтэй учрах тухай ярья.

	ФИГАРО — Чухмыг хэлбэл, түүнийг ярихыг бүрмөсөн байя. Түүний уршгаар би Сюзаннагаа арайхан алдсангүй.

	СЮЗАННА — Тэгвэл чи дахиж учран уулзах гэдгийг ер хүсэхээ байсан уу?

	ФИГАРО — Сюзанна, та надад дуртай бол надад баталгаа үгээ өг! Тэр хүн тэнд дэмий хоосоор хүлээж баахан зовог! Тэр нь түүний шийтгэл болно.

	СЮЗАННА — Би очиж уулзахыг их л хэцүүшээж хүлээсэн, очихыг байхад ядах юу байх вэ. Энэ тухай дахиж үг хэлэхийг байна.

	ФИГАРО — Чухам үнэн биз.

	СЮЗАННА — Би, сайчуул та нарын ижил биш. Надад ондоо үнэн байдаггүй.

	ФИГАРО — Чи надад жаалхан ч дуртай байх биз.

	СЮЗАННА — Маш, маш дуртай.

	ФИГАРО — Тэр арай багадаж байна. 

	СЮЗАННА — Яагаад тэр вэ?

	ФИГАРО — Янаг амрагт «хэтэрхий» дуртай гэсэн багаддаг юм шүү.

	СЮЗАННА — Би энэ мэтийн нарийн юм мэдэхгүй. Ганц нөхөртөө дуртай.

	ФИГАРО — Чи энэ үгэндээ хүрээрэй. Тэгвэл нийтийн дүрмээс сайх нь ангид юм болно. (тэвэрье гэж завдана).

	 

	2 ДУГААР ҮЗЭГДЭЛ

	Фигаро, Сюзанна, хатан

	ХАТАН — Миний зөв байхгүй яах вэ дээ. Та нарыг хаана л эрвэл дандаа хоёулаа явдаг Фигаро та хулгайгаар сэм уулздаг чинь хойч өдрийн эр эмээсээ өөрөөсөө мэхлэн хулгай хийж байна шүү. Таныг хүн хүлээж ядаж байна шүү.

	ФИГАРО — Ахайн үнэн. Би, үүнд автагдан саатчихав. Би, биеэ зөв болгох юмыг тэдэнд би үзүүлье. (гэж Сюзанныг дагуулан аваачих санаатай).

	ХАТАН (Түүнийг үлдээж) — Энэ хүн таны хойноос таныг гүйцэж очно.

	 

	 

	3 ДУГААР ҮЗЭГДЭЛ

	Сюзанна, Хатан хоёр

	ХАТАН — Бид хоёр хувцсаа солиход чи бэлэн болсон уу?

	СЮЗАННА — Хэрэггүй болсон ахай! Очихыг байсан.

	ХАТАН — За та байсан уу?

	СЮЗАННА — Фигаро тэгсэн.

	ХАТАН — Та намайг мэхэлж байна.

	СЮЗАННА — Ээ! Өршөөлт тэнгэр минь 

	ХАТАН — Фигаро чинь инжийг алдах хүн биш ээ.

	СЮЗАННА — Ахай та юу гэж бодож байна? 

	ХАТАН — Таны одоо Гүнтэй үгсээд түүний санааг надад хэлсэндээ дургүйцэж байна гэж бодож байна. Би таны санааг мэдлээ. Намайг орхигтун! (Явахыг завдана).

	СЮЗАННА (Сөгдөн) — Өршөөлт тэнгэр ээ, ахай та Сюзаннагаа тун ч хорсон гомдуулснаа мэдэхгүй байна. Таны үргэлж өршөөн ачилж надад бас ингэж өгсний...

	ХАТАН (өргөн босгож) — Ай би хэлснээ мэдэхийг байлаа. Уулзахыг очихдоо чи намайг орондоо явуулаад өөрөө очихгүй шүү дээ. Голт зүрх минь, Чи Фигарод очихгүй гэж ам алдсандаагүйдээ хүрээд надад чиг, нөхрөө буцааж олж авахад минь тус болно шүү дээ.

	СЮЗАННА — Та намайг яасан их гомдуулав!

	ХАТАН — Би ухаангүй болчихжээ. (Магнайг үнсэн) Хаана уулзахаар хэлэлцсэн бил ээ?

	СЮЗАННА (Гарыг үнсэн) — Би «Цэцэрлэг» гэх ганцхан үг сонссон. 

	ХАТАН (ширээ зааж) — Үзэг аваад газрыг тэнд гэж зааж бич! 

	СЮЗАННА — Тэр хүнд бичиж өгөх үү? 

	ХАТАН — Тэгэх хэрэгтэй.

	СЮЗАННА — Ахай ядахдаа та өөрөө чиг!

	ХАТАН — Би цөмийг биедээ хүлээнэ. (Сюзанна сууж Хатан хэлж бичүүлэх нь) «Туулайн бөөрний хөгшин модон доор үдэш орой амттай сайхан»... гэх аяар дуулж шинэ дуу тулайн «бөөрний хөгшин модон доор....» 

	СЮЗАННА — Үдэш орой амттай сайхан... цааш нь?

	ХАТАН — Чи учрыг нь олохгүй гэж санаа зовж байна уу?

	СЮЗАННА (Бичсэнээ уншиж) — Зөв! (Захиаг эвхэж) Юугаар битүүмжлэх вэ?

	ХАТАН — Хатгуур зүүгээ бушуу өг! Тэр чинь хариу болог! Захидлын ар талд «миний тэмдэг болгосон юмыг буцаа» гэж бич!

	СЮЗАННА (Инээн бичиж) — Тийм ээ! Тэмдэг... Ахай энэ тэмдэг маань өнөөх дошин дээрх тэмдэг тамгаас илүү зугаатай сайхан тэмдэг ээ!

	ХАТАН (Гашуун дурсал сэтгэл санаанд нь орж) — Ай даа!

	СЮЗАННА (Зүүг биедээ эрж) — Одоо зүү байдаггүй, зүү байдаггүй. 

	ХАТАН (Энгэрээсээ зүү сугалж) — Май ав! (хигийн лент газар унана) Ай миний лент!

	СЮЗАННА (өргөж) — Жаал хулгайчийн лент! Та яах гэж тэр хөөрхийгөөс...

	ХАТАН — Түүний гар дээр нь үлдээх юм сан гэж үү? гэж чихгүй юм сан бил үү дээ! Аль вэ нааш өг.

	СЮЗАННА — Та үүнийг дахиж хэрэглэхгүй байх даа. Ахай, энэ лент чинь тэр хүүхдийн цус болчихжээ.

	ХАТАН (Лентийг авч) — Фаншеттэд энэ лент сайхан таарна... Түүнийг надад нэг баглаа цэцэг авчирмагц

	 

	4 ДҮГЭЭР ҮЗЭГДЭЛ 

	Залуу хоньчин хүүхэн Керубино (Хүүхэн хувцастай)

	Фаншетт залуу охид гартаа баглаа цэцэг барцгааж хатан Сюзанна

	ФАНШЕТТ — Ахай! Гацааны охид танд цэцэг барих гэж ирлээ.

	ХАТАН (Лентийг яаран цууж) — Хөөрхөн охид вэ? Сайхан хүүхэд та нарыг бүгдийг чинь танихгүйдээ би гомдож байна. (Керубиног зааж) Энэ номхон янзын хөөрхөн хүүхэд хэн гэгч вэ?

	ХОНЬЧИН хүүгийн нэг нь — Ахай! Тэр бол миний үеэл хүүхэн найр хуримд гэж энд ирсэн юм аа.

	ХАТАН — Хөөрхөн хүүхэн байна. Би гартаа хорин баглаа цэцгийг барьж чадахгүй тул айлчин хүүхнийг хүндэтгэе!

	(Керубиногийн гараас баглаа цэцгийг авч магнайг үнсэнэ). Энэ хүн улайчихжээ! (Сюзаннад) Сюзанна чамд энэ хүн ... хүнтэй адил шиг үзэгдэнэ үгүй биз?

	СЮЗАННА — Тийм ээ, бүр ав адил!

	КЕРУБИНО (хажуу тийш гараа зүрхэндээ наалдуулж) — Ай энэ үнссэнийг надад зориулсан үгүй.

	 

	 

	5 ДУГААР ҮЗЭГДЭЛ

	Залуу охид Керубино (тэдний дунд) Фаншетт, Антонио Гүн, Хатан, Сузанна.

	АНТОНИО — Би тэр хүнийг Гүн-еэ энд байна гэж хэлж байна. Тэднүүд түүнийг миний хүүхнийд хувцаслуулан чимж байсан, тэр хүний хувцас хунар, одоо ч тэнд хэвээр байна. Би боодол дотроос нь түүний дарга малгайг суга татаж авсан минь энэ байна. 
(Охид хүүхдийн бүлэгт очиж бүгдийг ширтэн үзэж ажигласаар Керубиног таниад өмссөн оройвч малгайг хуу татан авахад хиагийн үрт үсийг гэзэг гөрсөн нь гарч ирнэ. Антонио түүний толгой дээр дарга малгайг өмсгөж өгүүлрүүн) Мянган чөтгөр, манай дарга маань энэ шүү дээ.

	ХАТАН (гэдрэгээ болж) — Ай тэнгэр!

	СЮЗАННА — Энэ зальт жаалыг харав уу? 

	АНТОНИО — Би хэлсэн шүү дээ. Тэр хүн энэ байна!

	ГҮН (уурлан)  — За хатан!

	ХАТАН — За мөн. Та, харав уу? Би танаас илүү гайхаж тантай уур эгдүү хүрч байна.

	ГҮН — За тэгвэл өнөө өглөө юу бил ээ!

	ХАТАН — Би цөмийг дарж нуусаар байтал буруутай болох сон байгаа, тэр хүн над дээр ирж бид нэг тоглоом гаргах гэснийг энэ хүүхэд харин төгсгөлд нь хүргэжээ. Бид түүнийг хувцаслуулж байтал та ман дээр орж ирсэн, тэгээд таны уур тун түргэн, тэр хүн нуун зайлж би сандраад бүгдээр айсан дээрээс тийм болчихжээ.

	ГҮН (Эгдүүрхэж Керубинод) — Та яагаад явсан бэ?

	КЕРУБИНО (Яаран малгайг авч) — Гүн-еэ!

	ГҮН — Хүний үг дагасангүйд чинь чамайг шийтгэнэ.

	ФАНШЕТТ (Тун үнэн сэтгэлээс) — Ай Гүн-еэ, намайг сонсоно уу? Та намайг үнсэх бүрдээ «жаал Фаншетт чи надад дуртай болбол, би чамд юу дуртайг чинь өгнө» гэдэг сэн шүү дээ.

	ГҮН (улайж) — Би тэгж хэлсэн үү? Би юү?

	ФАНШЕТТ — Тийм ээ! Гүн-еэ одоо Керубиног шийтгэхийн оронд надад нөхөр болгож өгөгтүн! Тэгвэл би танд ухаангүй дуртай болно.

	ГҮН (хажуу тийш) — Хиагийн үгэнд ингэж орчих гэжээ.

	ХАТАН — Одоо нэг таны ээлж болов. Хэрэв би таныг санаагаа зовоход хүргүүлдэг бол, тэр хэзээ ч миний хүслээс гадуур болдог хэрэг. Харин та бол миний айдаг зовдгийг улам их болгож ортой зөв болгохын төлөө юм болгоныг хэрэглэдэг, энэ хоёр үнэнийг наад жаал хүүхдийн минийх шиг үнэн голоосоо үнэнээ хэлсэн үг нь эцэстээ баталжээ.

	АНТОНИО — Гүн-еэ та бас ийм юм уу? Ай золиг чинь! Би, нөгчсөн эхийг нь зөв замд нь сурган оруулсан шиг, үүнийг чиг засаж зөв замд нь оруулна даа. Одоо яах вэ, энэ ялимгүй өчүүхэн юм биз. Гэвч Ахай та сайн мэдэлгүй яах вэ. Энэ охид чинь өсөж томорч ирэхдээ...

	ГҮН (сэтгэл эвдэрч хажуу тийш) — Эд миний эсрэг хөдөлж байгаа муу зүгийн нэг тэнгэр бий дэг ээ.

	 

	6 ДУГААР ҮЗЭГДЭЛ

	Залуу охид Керубино, Антонио, Фигаро, Гүн, Хатан Сюзанна.

	ФИГАРО — Гүн-еэ та охидыг саатуулж найр наадам ч, танц ч эхэлж болохгүй болоод байна.

	ГҮН — Та танцлах санаатай юм уу? Та мартжээ. Өнөө өглөө та ойчихдоо баруун хөлөө бэртээчихсэн биш бил үү?

	ФИГАРО (Хөлөө хөдөлгөж) — Жаалхан өвдөж байна. Зүгээр! (Охидод) явъя сайхан охид минь, явъя!

	ГҮН (Түүнийг бие тийш эргүүлж) — Ногооны газрын шороо таны аз дайрч зөөлөн байж дээ!

	ФИГАРО — Их аз дайрсан байлгүй яах вэ! Үгүй бол ...

	АНТОНИО (Түүнийг эргүүлж) — Нисэж буухдаа энэ хүн мөн ч зүгээргүй сандарчээ.

	ФИГАРО — Ондоо чадвартай шиг хүн бол хий агаарт үлдчихсэн биз дээ. (Охидын зүг) За гоё сайхан охид та нар явах нь уу?

	АНТОНИО (Түүнийг эргүүлж) — Жаал хиа тэр үед Севиллийн зүг давхиж явсан биз?

	ФИГАРО — Давхиж явсан уу, алхуулж явсан уу?

	ГҮН (Түүнийг эргүүлж) — Түүний тушаал таны өвөрт чинь байсан биз.

	ФИГАРО (баахан гайхаж) — Тийм ээ! Гэвч энэ юуны байцаалт вэ? (Охидын зүг) За охид оо! явъя!

	АНТОНИО (Охидын дотроос Керубиног гараас чирч гарган) — Эдний дотроос миний хүргэн болох хүний худалчийг илрүүлэх нэг охин бий.

	ФИГАРО (гайхаж) — Керубино! (хажуу тийш) Энэ дүрсгүй мондийг даа.

	АНТОНИО — Одоо мэдэв үү?

	ФИГАРО — Мэдэхийг ч мэдлээ. ... Наадах чинь юу гэж донгодож байна?

	ГҮН — Энэ хүн донгоддоггүй хэлдэг нь бол алтан хуа цэцэг дээр өөрийгөө үсэрч буусан гэж байна.

	ФИГАРО (Бодлого болон) — Энэ нэгэнт тэгж байгаа бол магадгүй дээ. Би мэдэхгүй юмыг үгүй гэж хэлж чадахгүй.

	ГҮН — Тэгвэл та ч, тэгжээ.

	ФИГАРО — Тэгэхгүй яах вэ. Амьтан дуураймтгай шүү дээ. Та Фигарогийн хоньдыг санахгүй юу? Бас тэгээд таны уурлаж байхад ер хүн аймшиггүй ...

	ГҮН — Яана гэнэ ээ! Хоёул зэрэг үү?

	ФИГАРО — хоёулаа байтугай хориулан ч гэсэн үсэрч гаралгүй дээ. Тэгээд бэртэж гэмтсэн хүнгүй бол Гүн-еэ! гай гарз нь юу вэ дээ. (Охидын зүг) За та нар явах нь уу, үгүй юү?

	ГҮН (уурлан) — Бид инээдмийн жүжиг комед тоглож байгаа юм уу даа! 

	 

	(Фанфар бүрээн дуу сонстоно.)

	 

	ФИГАРО — Энэ жагсаал ёслолын дохио байна. Байрандаа, гоё хүүхнүүд байрандаа! 
Сюзанна гараа нааш өг.

	(Цугаар гүйн одож ганц Керубино тэргүүнийг даран хоцорно).

	 

	7 ДУГААР ҮЗЭГДЭЛ

	Керубино, Гүн, Хатан

	ГҮН (Фигарогийн хойноос харж) — Үүнээс илүү аймшиггүй аашлахыг үзэв үү? (Хиад) За сандарч зовсон дүрэм үзүүлж байгаа дуугүй номхон авгай та бушуу очиж хувцаслаад надад дахиж миний нүдэнд битгий үзэгдэгтүн!

	ХАТАН — Их уйдах нь дээ.

	КЕРУБИНО (үнэн зүрхнээс) — Уйдах уу? Би зуу гаруй жил хоригдовч хүрмээр их хишгийг магнай дээрээ авч явна шүү. (Малгайгаа өмсөж гүйн зайлна).

	 

	 

	8 ДУГААР ҮЗЭГДЭЛ

	Гүн, Хатан хоёр

	ХАТАН — Дэвүүрээр ихэд дэвэлхийлэн, чимээгүй.

	ГҮН — Магнай дээрээ ямар хишигтэй болсон юм бэ?

	ХАТАН (Сандарч) — Түүний ... анх удаа олж авсан дарга малгай байлгүй дээ. Хүүхэд ялимгүй юманд хөөрхдөг шүү дээ. (явахыг завдана).

	ГҮН — Хатан та бидэнтэй үлдэхгүй юү?

	ХАТАН — Миний бие муу гэж та мэднэ шүү дээ.

	ГҮН — Түр зуур хайртай хүүхнээ бодохгүй юү? Үгүй бол, би таныг уурласан гэж санана шүү.

	ХАТАН — За гэрлэх хоёр хос энэ ирлээ. Тэднийг хүлээн авах гэж сууя.

	ГҮН (хажуу тийш) — Хурим! За яах вэ? Саад хийж болохгүйгээс хойш хүлээхээс өөр яах вэ.

	 

	(Гүн, Хатан хоёр галерейн нэгэн туурганы дэргэд очиж сууна)

	 

	 

	9 ДҮГЭЭР ҮЗЭГДЭЛ

	Гүн, Хатан хоёр сууна.

	«Испанийн ухаан өгүүллийг» Маршийн гэмлэл ритмээр хөгжимдөнө.

	Жагсаал гарна.

	Ойн цагдаа нар бууг мөрөндөө үүрчээ 

	Альгвазил шүүхийн төлөөлөгчид Бридуазон Найр наадмын гоёл өмсгөлтэй эр эм тариачин хоёр охин бэр болох хүний цагаан өдөөр чимсэн толгойн чимэг авч явна.

	Хоёр охин цагаан нөмрөг авч явна. 

	Антонио төрийн түрүү болж Сюзанна гараас хөтөлжээ.

	Бусад охид Марсилинын толгойн чимэг, нөмрөг, цагаан цэцгийн баглааг авч явна.

	Фигаро Марсилинг докторт гардан өгөх хүн болж түүнийг гараас хөтөлжээ.

	Доктор өвчүүндээ том баглаа цэцэг хадаж жагсаалын сүүлд явна.

	Олон залуу хүүхэн, Гүнгийн хажуугаар өнгөрөн гарахад Сюзанна, Марселин хоёрын ёслолын хэрэгслийг зарц нарт тушаан өгнө.

	Эр эм тариачид галерейн хоёр талд хоёр эгнээ цуваа болж жагсаад (дурдсан хөгжимд нийлүүлэн) царгин дэлдэж Фандано бүжиглэн танцлана. Тэгээд хос хүүхний дуулах дууллын удиртгалыг хөгжимдөхөд Антонио, Сюзаннаг Гүнгийн өмнө аваачин сөгтгөнө.

	Гүн Сюзаннад толгойн чимэг нөмрөгийг өмсгөж цэцгийн баглаа өгөхөд хоёр хүүхэн хослон дуулах нь:

	 

	Ай залуу бэрд таны журмыг

	Авран өршөөгчийн алдар мандаг! 

	Энэлэлт эрхийг устган танайг,

	Эр нөхөртэй бүтэн хүргэнэ.

	 

	Сюзанна сөгдөн байж дууллын сүүлийн шүлэг дээр Гүнгийн нөмрөгийг татаж гартаа байсан захиаг үзүүлэн гарыг толгойдоо хүргэхэд Гүн түүнийг толгойн чимгийг засагч болж, Сюзанна тэр самбаанд нь захиаг сэм өгнө.

	Гүн захиаг энгэртээ сэм нууж дуулал төгсөхөд бэр болсон хүн босож Гүнгийн өмнө мэхийн сөгдөж ёсолно.

	Фигаро түүнийг Гүнгийн гараас хүлээн тосож галерейн нөгөө талд Марселины зүг очно. Энэ үе дахиж Фанданго хөгжимдөнө.

	Гүн— Хүлээн авсан захиаг уншсугай гэж яарч өмнөд тайзан дээр гарч захидлыг гаргахад хуруугаа сүрхий хатгуулсан дүрэм үзүүлж сэгсрэн хөхөж зүүгээр хатгасан захиаг үзэн өгүүлрүүн!

	ГҮН (Фигаро хоёрын үг хэлэх үе хөгжим нам зөөлөн пианссимо хөгжимдөнө). Энэ мондийн эмс юм болгонд зүү хатгадаг! (Зүүг газар хаяж, захиаг үзээд үнсэнэ).

	ФИГАРО (Цөмийг үзэж, эх, Сюзанна хоёрын зүг) — Хүүхнүүдийн нэг нь өнгөрүүт өнөөхийн гарт янаг амрагийн захиа шургуулчихжээ. Тэмдэг тийзийн оронд зүүгээр торгосон нь гарыг нь дараалсан хатгачихлаа. Танц дахин эхэлнэ. Гүн захиаг үзэж бараад эргүүлэн хариу тэмдэг болгож зүүг буцаана уу гэснийг үзэж, шал дээр хаяснаа эрж олоод ханцуйдаа хатгана.

	ФИГАРО (Эх, Сюзанна хоёрт) — Янаг амраг хүнд хамаатай хүн болгон манд хайртай байдаг аа! Өнөөх чинь тэр зүүгээ шал дээрээс эргүүлж авлаа! Ай гайхал.

	Тэр завсар Сюзанна хатан хоёр бие биедээ тохилунан танц төгсөөд хос хүүхний дуулах дууллын удиртгалыг хөгжимдөж урьд Сюзаннаг авчирсан ёсоор, Фигаро, Марселиныг Гүнгийн өмнө аваачин, Гүн толгойн чимгийг авч дуулал эхлэхийн даваан дээр цөмийг зогсоон тастаж хашхирах нь:

	ШҮҮХИЙН ЦАГДАА (үүдэн дээр хашхиран) — Байцаагч эрхмүүд ээ! Байцаагч та нар бүгдээр орж яаж болох вэ. Хүүе манаа, хүүе манаа!

	 

	(Манаа яаран хаалганы зүг очно).

	 

	ГҮН (босож) — Юу болов?

	ШҮҮХИЙН ЦАГДАА — Гүн-еэ Басиль авгай дуу дуулж явсан дээрээс нь бүх гацааныхан хүрээлэн дагалцаж, иржээ.

	ГҮН — Тэр ганцаараа орог оо!

	ХАТАН — Би явж үзье дээ.

	ГҮН — Би таны өршөөн гийгүүлснийг мартахгүй.

	ХАТАН — Сюзанна. Би буцаана аа (Сюзаннагийн зүг) очиж хувцсаа сольё. (Сюзаннагийн хамт гарч одно).

	МАРСЕЛИН — Энэ хүн дандаа хэрэггүйгээс дээр ирдэг.

	ФИГАРО — За би түүний амыг дор нь таглана!

	 

	 

	10 ДУГААР ҮЗЭГДЭЛ

	Хатан, Сюзанна хоёроос бусад нь цөм хэвээр, Басиль (Кетартай) Грипсолейль

	БАСИЛЬ (орж ирэхдээ төгсгөлийн водевилийн аяар дуулан) —

	Ам алдсанд бүү үнэмш!

	Аяа цөм хоосон болно

	Тэр сэтгэлийн буруу биш

	Тэгээд соливч яана.

	Далавчтай амраг болбол

	Дандаа л дэрвэнхэн дэгдэм.

	Дандаа л дэрвэнхэн дэгдэм.

	 

	ФИГАРО (Ойртон очиж) — Тийм ээ! Амрагийн тэнгэр ардаа далавчтай нь тэгэх гэж л байлгүй яах вэ. Энэ дуу хөгжим чинь, нөхөр, ямар учиртай юм бэ?

	БАСИЛЬ (Грипсолейлийг зааж) — Гүн-еэ-гийн бие сэлтийн хамаатай хүн болох үүнийг зугаацуулж Гүн-еэ-гийн тушаалыг ёсчлон номхон дагадгаа үзүүлж байна. Тэгээд хариу ээлждээ миний хэрэг шүүж өгөхийг эрье.

	ГРИПСОЛЕЙЛЬ — Огт тийм биш Гүн-еэ! Энэ хүний тэнэг дуунууд огт зугаа цэнгэлгүй юм.

	ГҮН — Та тэгээд юу хэрэгтэй гэх гэж байгаа юм бэ, Басиль?

	БАСИЛЬ — Миний байвал зохих юмыг Гүн-еэ би хэрэгтэй гэж байна. Марселинг тэгээд би...

	ФИГАРО (ойртож) — Авгай та мангуу тэнэгийн царай үзээгүй удаж байна уу?

	БАСИЛЬ — Авгай би одоо үзлээ!

	ФИГАРО — Миний нүд танд тийм сайнаар толь болсон байвал миний сануулах үгээс ямар сэтгэгдэл төрөхийгөө бас харж үзэгтүн! Та хэрэв энэ хатагтайд ойртъё гэх бол чинь...

	БАРТОЛО (инээн) — Яах нь вэ? Үгийг нь хэлүүлээч.

	БРИДУАЗОН (хооронд нь зогсон) — Нөхөд дахиж...

	ФИГАРО — Бид нөхөд юм уу?

	БАСИЛЬ — Юутай их ташаарав!

	ФИГАРО (яаран) — Наадах чинь сонин бичгийн муу сайн шүлэг эрээчдэг дээрээс тийм үү? Архины нүсгий хуурч!

	БАСИЛЬ (яаран) — Сонин бичгийн цаасны эрээлэгч!

	ФИГАРО (яаран) — Ёс төр мэдэхгүй амьтан!

	БАСИЛЬ (яаран) — Дипломатик бялдууч!

	ГҮН (сууж) — Та хоёр хоёулаа ичих гутахыг мэдэхгүй улс!

	БАСИЛЬ — Наадах чинь хүнийг ердөө тоодгүй!

	ФИГАРО —Юуг нь тоох юм билээ дээ.

	БАСИЛЬ — Явсан газартаа намайг тэнэг гэж явдаг!

	ФИГАРО — Та намайг цуурай шиг юм гэж бодож байна уу?

	БАСИЛЬ — Гэтэл миний авьяас чадлын хүчинд хоолой нь за... зангирахгүй дуу ч байхгүй шүү дээ!

	ФИГАРО — Эвдрэхгүй дуу ч байхгүй.

	БАСИЛЬ — Үүнийг дуулав уу?

	ФИГАРО — Үнэнийг хэлэхэд яах вэ? Хүн чамд нийлүүлэх, ихс сайд юм уу чи? Худал хэлдэг хүнд шагнах юмгүй бол муу луйварчин чи үнэнийг хүлцэн сонсож бай! Хэрэв чи үнэнээ манаас сонсохыг айдаг бол яах гэж маны гэрлэхэд саад тотгор болох гэж ирэв, чи!

	БАСИЛЬ (Марселинд) — Дөрвөн жил өнгөртөл юмтай болж чадахгүй бол намайг бусдаас дотно үзэн сонгоно гэж та нарт ам алдсан биш бил үү? Тийм үү? Биш үү дээ?

	МАРСЕЛИН — Ямар хэлэлцээртэй би тэгж ам алдсан бил ээ?

	БАСИЛЬ — Хэрэв та алдсан хүүгээ олбол би сайхан санаагаар өргөж авна.

	ЦУГААР — Тэр хүү олдсон.

	БАСИЛЬ — Тэгвэл би чиг хойш суухгүй!

	ЦУГААР (Фигарог заан) — Энэ байна.

	БАСИЛЬ (Ухаангүй ухирч) — Ямар золигийн юм бэ?

	БРИДУОЗАН (Басильд) — Та эхтэй нь суухыг байх нь үү? 

	БАСИЛЬ — Муу амьтны эцэг гэж явах шиг муухай аягүй юм байх би гэж үү?

	ФИГАРО — Энэ амьтны хүү гэж явах гэж үү? Чи намайг дооглож байна уу?

	БАСИЛЬ (Фигарог заан) — Энэх авгай үүнд ямар нэг холбогдолтой бол би буцаж, байлаа гэж мэдүүлье (гарч зайлна).

	 

	 

	11 ДҮГЭЭР ҮЗЭГДЭЛ

	Басилиас бусад цөм бий.

	 

	БАРТОЛО — Ха-ха-ха.

	ФИГАРО (Баярлан бүжиглэж) — Одоо би эхнэртэй боллоо!

	ГҮН (хажуу тийш) — Би нийлмэр хүүхэнтэй боллоо! (босон) 

	БРИДУАЗОН (Марселинд) — Тэгээд цөм сэтгэл дүүрэн болжээ. 

	ГҮН — Энэ гэрлэх хүний гэрээ бичгийг хоёулыг зохиож бичүүлэгтүн! Би үсэг зурж баталъя.

	Цугаар — Мандтугай!

	 

	Цөм гарч явна.

	 

	ГҮН — Би нэг жаахан амаръя (олны хамтаар гарахыг завдтал)

	 

	 

	12 ДУГААР ҮЗЭГДЭЛ

	Грипсолейль, Фигаро, Марселин, Гүн, 

	 

	ГРИПСОЛЕЙЛЬ (Фигарод) — Би уг хэлсэн ёсоор туулайн бөөрний хуучин модон дотор галын наадам гаргахыг бэлтгэн туслалцаж өгье!

	ГҮН (Яаран босож) — Ямар мангуу амьтан ийм тушаал өгсөн юм бэ?

	ФИГАРО — Юу нь болоогүй вэ?

	ГҮН (яаран) — Хатны бие муу, яаж үзэж чадах вэ? Түүнийг өрөөнүүдийн тушаа тавцан дээр гарвал зохино.

	ФИГАРО — Грипсолейль, чи дуулав уу? Тавцан дээр гэнэ шүү!

	ГҮН — Туулайн бөөрний хөгшин модон дор гэнэ ээ! Сүрхий санал байна. (Зайлан одоход хажуу тийш) эд нар миний уулзахыг минь түлэн алдав шүү!

	 

	13 ДУГААР ҮЗЭГДЭЛ

	Фигаро, Марселин хоёр

	ФИГАРО — Эхнэртээ яасан их хэтэрхий санаа зовдог болов. (явахыг завдана).

	МАРСЕЛИН (зогсоож) — Хоёрхон үг хэлье хүү минь, би чиний өмнө буруугаа засъя! Эндүүрэлт сэтгэлийн эрхээр би чиний дур булаам сайхан эхнэрийг чинь хэлтгий үзэж байлаа. Басиль надад түүнийг хэзээ чиг хүлээдэггүй юм гэж хэлсэн боловч би эхнэрийг чинь гүнтэй сүлбээтэй хэлэлцээртэй юм гэж хардаж байсан билээ.

	ФИГАРО — Эхнэр хүний санал намайг хөдөлгөж болно гэж боддог бол та хүүгээ сайн мэдэхгүй байна. Ямар ч зальтай эм намайг мэхэлж чадахгүй гэж би батална.

	МАРСЕЛИН — Тэгж бодвол хэзээ чиг их жаргалтай заяатай байна. Хүү минь, жөтөөрхөх сэтгэл...

	ФИГАРО — Болбол ганц дээрэнгүй найдангуй тэнэг үр буюу ухаангүй хүний өвчин юм аа. Энэ тухай чи надад өөрийн минь батаас бат гүн ухааны үзэл бий. Хэрэв Сюзанна намайг хэзээ нэг цагт мэхэлдэг заяатай юм бол би түүнийг урьдаар уучилна. Тэр хүн нэлээд оролдож намайг... (Эргэж үзээд, Фаншетт хүн ирж явахыг үзэж).

	 

	 

	14 ДҮГЭЭР ҮЗЭГДЭЛ

	Фигаро, Фаншетт, Марселин

	 

	ФИГАРО — Э-э-э дүү хүүхэн минь, маныг чагнаж байна!

	ФАНШЕТТ — Үгүй, үгүй хаанаас. Тэр бол аягүй юм гэдэг шүү

	ФИГАРО — Тийм ээ, гэвчиг тустай байдаг дээрээс тусыг чинь гол болгож дагадаг даа.

	ФАНШЕТТ — Би, энд нэг хүнийг байна уу? гэж үзсэн юм аа.

	ФИГАРО — Энэ зальт хүн мэхэлдэг болжээ! Тэр хүн энд байшгүй, та сайн мэднэ шүү дээ.

	ФАНШЕТТ — Хэн?

	ФИГАРО — Керубино.

	ФАНШЕТТ — Би түүнийг ирсэн үгүй, би түүний байдаг газрыг сайн мэднэ. Би үсэлэгч Сюзаннаг эрж байна.

	ФИГАРО — Дүү хүүхэн, тэр хүнээр яах нь вэ?

	ФАНШЕТТ — Хүргэн ахдаа би хэлье. Би Би ... түүнд ганц зүү өгөх гэсэн юм.

	ФИГАРО (Яаран) — Зүү! зүү! Хэний өгсөн юм бэ? Муу монди хар бага наснаасаа та ингэж... (гэмт санаа орж зөөлнөөр) та ингэж аятай сайхнаар бүтээдэг юм байна шүү дээ. Хийе гэсэн юм аа. Фаншетт дүү хүүхэн миний ийм сайн ...

	ФАНШЕТТ —  Та юунд уурласан юм бэ? би явлаа...

	ФИГАРО (Тогтоож) — Үгүй, үгүй би тоглож байна! Чиний тэр зүү чинь Гүн-еэ-гийн Сюзаннад өгөөрэй гэсэн зүү мөн биз? Гарт нь байсан захиаг битүүмжилж хатгасан тэр зүү мөн биз дээ? Би цөмийг мэдэж байна шүү дээ.

	ФАНШЕТТ — Та цөмийг ийм сайн мэдэж байгаад юу гэж асуудаг юм бэ?

	ФИГАРО (Хариулах үг эрж) — Гүн-еэ яаж чамд үүнийг даалгаж өгснийг мэдэх гэж сонирхсон юм аа.

	ФАНШЕТТ — Ээ! таны хэлсэн шиг «Май, жаал Фаншетт энэ зүүг сайхан үеэл эгчдээ өгч туулайн бөөрний хөгшин модны тэмдэг гэж ганц хэлээрэй» гэсэн.

	ФИГАРО — Туулайн бөөрний...

	ФАНШЕТТ — Хөгшин модны тэмдэг гэсэн, тэгээд бас хэнд чиг үзэгдэн мэдэгдэж болохгүй шүү гэж сүүлд нь хэлсэн.

	ФИГАРО — Дүү хүүхэн минь, үгийг нь дагах хэрэгтэй. Завшаанаа таныг хэн ч үзсэнгүй, танд даалгасан үүнийг гүйцэтгээд Гүн-еэ-гийн хэлээрэй гэсэн үгнээс ондоо юм Сюзаннад битгий хэлээрэй.

	ФАНШЕТТ — Би ондоо юу хэлэх вэ? Хүргэн ах та намайг хүүхэд гэж бодож байна уу? 

	(Дэвхцэн гүйж одно).

	 

	 

	15 ДУГААР ҮЗЭГДЭЛ

	Фигаро, Марселин хоёр

	ФИГАРО — За ээж?

	МАРСЕЛИН —  За хүү минь?

	ФИГАРО (амьсгаа бүтэх мэт) — Энэ бас... үнэхээр жигийн юм байдаг юм аа.

	МАРСЕЛИН — Жигийн юм байдаг юм? Юу болсон бэ?

	ФИГАРО (Хэнхдэгээ барьж) — Ээж, миний сонссон юм энд хар тугалга шиг байна.

	МАРСЕЛИН — Чиний зориг бат дүүрэн сэтгэл зүрх чинь үлээсэн давсан шиг байжээ. Зүүгээр хатгамагц шалчийн хоосрох нь тэр үү?

	ФИГАРО (тачаадан) — Үгүй ээж, тэр чинь өнөөх зүү шүү дээ. Тэр шал дээрээс өргөж авсан.

	МАРСЕЛИН (Хэлсэн үгийг нь сануулан) — Жөтөөч сэтгэл... энэ тухай чи надад өөрийн минь батаас бат гүн ухааны үзэл бий. Хэрэв Сюзанна намайг хэзээ нэгэн цагт мэхэлдэг бол би түүнийг хэлтрүүлэн уучилна...

	ФИГАРО (яаран) — Ээ ээж хүн сэтгэлд орсноо хэлдэг шүү дээ. Ямар ч хэлбийхгүй шүүгчээр өөрийн нь хэргийг шүүлгээд хуулийг яаж тайлбарлан аваачихыг нь та үзэгтүн!

	Тэр хүн галын наадмын хойноос тийм онц санаа тавьж зовсонд нь би одоо гайхахыг байлаа! Өнөөх зүүтэй гуа сайхан хүнийг хэлбэл. ээж бол тэр хүн туулайн бөөрний модонд болзон бодож, ташаарчээ. Миний бие уур хилэн минь хууль зүйн дотор байж болмоор гэрлэсэн болов чиг тэр хүнийг хаяад ондоо хүн сонгож суух эрхгүй болмоор арай гэрлээгүй.

	МАРСЕЛИН — Сайн арга аа! Хардаж сэжиглэсэн төдийхөн дээрээс хамаг юмаа эвдэх гэж! Тэр хүн Гүнг мэхлэх гэсэнгүй, чамайг мэхлэх гэсэн юм гэж хэн чамд магадлан хэлж өгөв. Чи түүнийг эргэлт буцалтгүй буруушаахаар тийм сайн нарийн нягтаар тэр хүнийг дахин шалгаж таньсан юм уу? Тэр хүн тэгж учран уулзахыг очих гэж байна.
Тийм санаагаар учран уулзах гэж байна гэгчийг чи лавтай мэдээд байгаа юм биз дээ. Цаадах чинь юу хэлэх, яах юм бэ? Би чамайг арай иймгүй, ухаантай бодлоготой хүн гэж санаж байсан.

	ФИГАРО (Гарыг нь шовхийтэл үнсэж) — Ээж таны зөв, таны зөв! Хэзээ ч зөв! Гэвчиг хүн төрсөн араншин байдлаа яаж ч чаддаггүй юм байна шүү дээ, ээж! Түүнээ бодож үзвэл сүүлд нь дээр шиг үзэгдэх юм.
Үнэхээр буруушаах барих, ингэх дэвшихээс урьд учрыг урьдаар шалгаж үзье! Уулзах газрыг би мэднэ. За ээж сайн байж байгаарай (Гарч одно).

	 

	16 ДУГААР ҮЗЭГДЭЛ

	МАРСЕЛИН (ганцаар) — Сайн яваарай! Би тэр газрыг бас мэднэ. Энэ хүний сэтгэлийг дараад, Сюзаннагийн санааг мэдье. Үнэнээ хэлбэл тэр хүнд хэрэг ийм болсныг урьдаас мэдэгдье. Тэр хүн тун дуулгартай сайн аяа эм хүн биднийг амин хувийн ашиг завшаан өөд өөдөөс маань тулгуулдаггүй бол бид хэзээ ч манай хөөрхий дарлагдсан эмэгтэйчүүдийг, омог найдангуй хатуу сэтгэлтэй болгоод (инээн) тэгсэн ч тэнэгэрхүү эрчүүдээс хамгаалахыг бэлхэн (Гарч одно)

	 


ТАВДУГААР БҮЛЭГ

	Парк цэцэрлэг дахь туулайн бөөр модны тэндэх бяцхан талбай, зүүн баруун хоёр хажууд хоёр павильон киоск буюу цэцэрлэгийн сөм, гүн этгээдэд чимэглэн зассан ногоон газар өмнө нь ширгээр хийсэн вандантай.

	Тайз дээр харанхуй

	 

	1 ДҮГЭЭР ҮЗЭГДЭЛ

	ФАНШЕТТ (Ганцаар нэг гарт хоёр бискоит нэг зөрч жимс барьж нөгөө гартаа цаасан дэнлүүтэй дэн барьжээ) — Зүүн талын павильонд гэсэн биз, тэр хүн! Энд шив дээ. Тэр хүн одоо эс ирвэл миний болж гарах юм... Мондийн муу зарц нар надад хоёр бискоттой зөрч өгөхгүй гэж аашилж! Хэнд өгөх гэсэн юм бэ?
Нэг хүнд өгөх гэсэн юм аа авгай! аа тийм үү, бид мэднэ. За тийм ч гэл дээ! Гүн-еэ түүнийг үзэх дургүй дээрээс тэр хүн өлбөрч үхүүштэй юү дээ? Гэвч үүнээс болж би хацраа нэг сайн үнсүүлж салсан... яаж мэдэх вэ. Өнөөх чинь надад тэр хүнийг минь буцааж ч өгөх магад (Фигарогийн ширтэн үзэхийг харж дуу алдан) Ам... 

	(зүүн талын павильонд зугтаан нуугдана)

	 

	 

	2 ДУГААР ҮЗЭГДЭЛ

	Фигаро урт нөмрөг нөмөрч дорогш болгосон их саравчтай их бүрх малгайтай. Басиль, Антонио, Бартоло, Бридуазон, Грипсолейль, зарц нар ажилчид.

	ФИГАРО (Анх ганцаараа) — Энэ Фаншетт шив дээ! (Бусдыг орж ирэхэд бүгдийг дараалан ширтэж үзээд ширүүнээр өгүүлрүүн) — За эрхмүүд, сайн уу? Сайн үдшийг хүсье! Цөмөөр цуглав уу?

	БАСИЛЬ — Энэ рүү ир гэж шаардсан улс чинь цөм иржээ.

	ФИГАРО — Цаг одоо юу болж байгаа бол?

	АНТИОНО (өөдөө харж) — Сар гармаар болсон байх.

	БАРТОЛО — Ямар нууцгай бэлтгэл вэ, энэ? Наадах чинь сэм хуйвалдагчийн байдал дүртэй байна шүү.

	ФИГАРО (сэтгэл хөдөлж) — Та нар шилтгээнд хуримлах гэж ирсэн биз, тийм биш.

	БРИДУАЗОН — Тийм ээ

	АНТИОНО — Бид чиний найр эхлэхийн дохиог хүлээх гэж барк руу очиж явсан.

	ФИГАРО — Эрхэм олон авгай нар, та нар ч очих хэрэгтэй. Бид чухам энд, энэ туулайн бөөрний модон дор миний авааль нөхөр болох цэвэр журамт хүн түүнийг өөртөө оноон зориулсан шударга эзэн түүний хамтаар өргөмжлөн алдаршуулах ёстой.

	БАСИЛЬ (Өдөр туршийн явдлыг санаад) — За тийм! Би учрыг мэдэв. Бид эндээс зайлбал дээр, энэ бол хоёр хүн учран уулзах гэсэн нэг хэрэг юм аа. Би та нарт учрыг энэ хавь нэг газар халж өгөмзэй.

	БРИЗУАЗОН (Фигарод) — Бид э-эргэж ирнэ.

	ФИГАРО — Намайг дуудмагц цугаар гүйж ирэгтүн! Тэгээд би та нарт нэг сайхан юм үзүүлдэггүй бол Фигарог хараавал хараагаарай.

	БАРТОЛО — Цэцэн ухаантай хүн, эвэртэн сүүлтэнтэй чирэгдэн холбогддоггүй гэж мэдээрэй!

	ФИГАРО — Мэдэж байна.

	БАРТОЛО — Тэд, тоглоомд маныг эрх дархаараа хэзээ ч давж шоглон цохино шүү дээ.

	ФИГАРО — Тоглоомд тэдний чадал хүрдэг үгүйг та бүү мартаарай. Уулгар аймхай хүн хэзээ ч зальтан овтон болгоны гарт атгаастай гэж мэдэх хэрэгтэй.

	БАРТОЛО — Зөв!

	ФИГАРО — Намайг миний эхийн хүндтэй ивээгчийн Верт-аллюр гэдэг эрмэгч чадалтай гэсэн нэрийг зүүсэн хүн гэж бас мэдэх хэрэгтэй.

	БАРТОЛО — Энэ хүн тачаадан уурлажээ!

	БРИДУАЗОН — Чу-хам аа!

	БАСИЛЬ (хажуу тийш) — Гүн, Сюзанна хоёр надгүй хэргээ бүтээжээ. Тэгж өөдгүй аашилсанд нь би уурлахгүй.

	ФИГАРО (Зарц нарт) —  Та нар луйварчид, миний тушаасан ёсоор хийж энэ хажууг гэрэлтүүлж өгөгтүн! Үгүй бол би, та нарыг даа... (Грипсолейлийн гараас базан атгана). (Грипсолейль уйлан хашхиран зайлж) Ёо, ёо. ёо! Хараал тусаг энэ адгуусанд!

	БАСИЛЬ (зайлан одоход) — Хүргэн авгай таныг тэнгэр өршөө!

	 

	 

	3 ДУГААР ҮЗЭГДЭЛ

	ФИГАРО (Ганцаараа харанхуйд явж маш бухимдуу муухай дуугаар) — Ай эм хүн, эм хүн, эм хүн! Зальтай буурай амьтан... амьтан бүхэн авьяасаа дагах ёстой, чиний авьяас чинь мэхлэхийн авьяас гэж үү?.. Тэр хүн намайг хатны дэргэд тэгээч гэж шаргаан гуйхад цагааруулж хүлээхгүй мөртөө ёслолын гал дундуур аман батаа өгөх цагт гэнэт тэгэх гэж... Өнөөх нь инээж уншиж байсан, овтой муу, овтой муу тэр! Би нь тэнэг мангуу шиг... Үгүй Гүн-еэ та түүнийг олж авахгүй! Та сайд хүн болоод биеэ их сод хүн гэж боддог вий! Сурвалжит баян нэртэй төртэй, тушаал хэргэм ихтэй дээрээс ингэж их зантай болдог байна. Та өчнөөн их хишгийг эдлэх юугаа хийсэн хүн бэ? Төрөх тань таны хийсэн ганц ажил чинь энэ байжээ. Үнэн хэрэг дээрээ та нэлээд барагтай шиг эгэл бэртэгчин хүн шүү дээ. Тэгэхэд эцгээ түрүү харанхуй олны дунд төөрөгдсөн би бол, бүх олон Испанийг зуун жил захирахад гаргаснаас илүү ухаан чадлыг ганц амь зуухын төлөө гаргахад хүрчээ. Тэгээд та бас надтай үзэлцэх санаатайяа!.. хүн ирж явна... өнөөх минь... үгүй хэн ч алга, шөнө тас харанхуй... би гэгч нь, эр нөхөр хүн болж хагас дундуур гүйцээгүй байтал бас эрийн тэнэг үүргийг гүйцэтгэж байдаг. (вандан дээр сууна) Миний хувь зохиолоос илүү гайхалтай жигтэй юм бий гэж үү?
Үл мэдэгдэх эцэг эхийн үр хүү миний бие дээрэмчид хулгайлагдан, тэдний зан байдлын дунд өсөөд хулгай дээрэмчнийг жигшиж шударга цэгц замаар явъя гэвэл газар бүр намайг эс халгаажээ.
Би хувилахуй ухаан, эм найруулах ухаан, мэс заслыг судлаад сайд хүнд талтай боловч чүү чамай гэж малын эмч болж өвчин туссан адгуусан амьтныг зовсон тамлаж, эцэх халахдаа шал мөртөө ажил хийе гэж ший жүжиг, театрын урлагт нүд балай дайран орлоо.
Тэгснээс хүзүүндээ чулуу уяж зүүвэл дээр юм сан аж дээ! Би Керимийн зан байдлаас нэг инээдэмтэй комеди жүжиг зохиож миний бие Испанийн жүжиг зохиогч хүний хувиар Мухамедыг санаа сэтгэл зоволгүйгээр дайрах эрхтэй гэж санасан билээ. Тэгтэл тэр дороо нэгэн элчин сайд... ямар ч улсын элчин билээ дээ, мэдэхгүй, тэр бол намайг жавхлант Портун Турк Улс, Перс, жич Энэтхэгийн нэг хэсэг бүх Мисир, Египет, Баркийн вант улс, Триполи, Тунис, Алжир, Мороккогийг шүлгээр дайран доромжлов гэж цуугиан мандуулаад манай нурууг «Кристостны нохой» гэж байгаад алгадан хөвсийж миний бодоход бичиг үсэг мэдэх хүн нэг ч байдаггүй Мухамедын эзэд ноёдын сэтгэлд нийлүүлэн комедийг минь сөнөөжээ. Ухаан, ноёдыг доромж дор болгож болдоггүй дээрээс хорслоо авч хавчин хяхдаг байна. Миний хацар минь хонхойж, хэргийн төгсгөл ойртон хиймэл үсэндээ үзэг хатгасан, шүүхийн аймшигт цагдаа хүрч ирнэ гэж би дотроо сэтгэж чичрэн дагжин сүүлчийнхээ тэнхээг шавхлаа.
Баялгийн чанарын тухай асуудал дэгдэн гарсанд юуны учир шүүмжлэн бодъё гэвэл заавал түүний эзэн болохын хэрэггүй тул би гуйлгачин хүн мөнгөний үнэ хэрэгсэг түүний ашиг орлогын учир шүүмжлэн бичээд удалгүй бүхээгт тэрэгний дотроос үзвэл горьдох сэтгэл эрх чөлөө хоёроо үүдэнд нь орхисон гяндан шилтгээний унуулай, гүүр, миний хойноос буухыг үзлээ. (босож) Миний тун их хүсэх нь тушаалаараа бий болгосон хор гэмээ хөнгөмсөглөн үздэг эдгээр ганц цагийн халив эздийн нэгийг нүүр тал алдсандаа ихэрхэг зангаа ховх цохиулсан үест нь олж аваад хэвлэгдсэн тэнэг дэмий юм бол ганцхан түүнийг дэлгэрүүлэхэд саад хориг хийдэг газар сая дэлгэрдэг юм.
Шүүмжлэх эрх чөлөөгүй бол хөхиүлэн магтах ч байдаггүй юм аа.
Өчүүхэн бичээчирхүү нараас ганцхан өчүүхэн хүн айн ширвэгддэг юм аа гэж хэлэх юм сан гэж би тун хүсдэг (дахин сууж). Тэд сул хоол идэх нэр төргүй хүнийг тэжээхийг эзэн залж, нэгэн өдөр, намайг гудамжинд гаргаж хаяжээ.
Тэгээд шоронгийн гадна ч хоол идэх хэрэгтэй дээрээс би дахин үзгээ засаад хүн бүрийг юуны тухай ярилцаж байна гэж асуувал миний эдийн засгийн нямбаа бүтээж хөл хорьж суухын завсар Мадрид хотноо юм болгоныг хэвлэлийн зохиол бүтээлийг ч гэсэн тэр, чөлөөтэй худалдах ёс тогтоож намайг зохиол өгүүлэлдээ засаг, шашин, улс төр, засаг засаглал, ёс суртахуун, албан тушаалтан итгэл хүндтэй инээдмүүд опер, бусад жүжиг, ер ямар нэг юманд холбогдох ямар чиг хүнийг дурсах халдахгүй болбол хоёр юм уу гурван хянагч нарын хяналтын доор юу ч гэсэн хэвлэж болно гэж хэлжээ. Ийм бахтай сайн эрх чөлөөг эдлэхийн төлөө би цаг цагт гарах хэвлэлийг гаргана гэж зарлаад бусдын мөрийг дуурайн дагахгүй гэж тэр хэвлэлийг «тусгүй сонин бичиг» гэж нэрлэсэн билээ. Тэгэх л байхдаа гээд миний өөдөөс сонин бичигт эрээлэгч болгон эсэргүүцэн өндийж, намайг байлгачхаад би дахиж ажилгүй болж цөхрөн алдахын даваан дээр намайг их газар хүн оруулж өгөх гэж, тэгтэл гай дайрч би тэнд тэнцэх байжээ.
Бүртгэн тоологч хүн хэрэгтэй байсан дээрээс тэр оронд бүжигчин хүн оржээ. Тэгээд надад ганц хулгай хийх зам үлджээ.
Би тоглоомын банкны мөнгө баригч болж үзлээ, тэгмэгц тэнгэр минь! Би газар бүр хүсэлтэй зочин болоод томоотой гэдэг улс орлого ашгийн дөрөвний гурван хувийг даран авч надад хаалгаа найзтай сайхнаар нээж өгөх болжээ. Би явдлаа нэлээд засаж 

	 

	...гөлч мөөр юм санажээ. Юмжъя гэвэл эрдэм сурлагаас ухвар бааш илүү тустай юм байна гэж би ухаарч эхэлсэн билээ. Тэгтэл миний орчин тойрондоо цугаар надаас шударгуу төлөвтэй байхыг нэхэмжлэн шаардаж, өөрсдөө тонож талах дээрээс дахин үхдэгтээ хүрч ...

	 

	энэ удаа би ертөнцийг тэвчье гэж хорин алд зузаан үс намайг түүнээс салгахад бэлэн байтлаа нэг сайн санаатай тэнгэр намайг дахин хуучны ажилд минь дуудан оруулж би дахин үсний хутга хэрэгсэл сэлтийг намайг сур нийлүүрийн хамт авч алдар гавьяаны хэргийг түүгээр амжрах тэнэгүүдэд

	 

	үлдээгээд ичгүүрийг явган хүнд даанч хүнд новшийн үүрэг дарамд гэж замдаа хаяад хэрийн тэнэх үсчин болж одоо л зовлонгүй суух боллоо.

	Гэтэл Совилинд нэг сайд хүн хүрч ирээд, намайг таньж, би түүнийг гэрлүүлээд ганц миний хичээж оролдсоны ачаар авгайтай болсны хариуд тэр хүн одоо миний эхнэрийг зуураас хөндөлсөн авах санаатай байдаг, үүн дээрээс үймүүлэх хутгах, занах наргих аюул гарч би мөхдөгийн аман дээр хүрээд төрсөн эхийнхээ эр нөхөр болон алдаж эх, эцгээ нэг нэгээр нь олж авдаг (халж босоод Тэгээд энэ та юу? Энэ тэр үү? Энэ бол энэ чи гэж тэмцэлдэн булаалддаг. Үгүй, энэ бид биш ээ. Тэгвэл хэн бэ дээ? (дахин сууж) Ай хэрэг явдлын сонин цуваа цувран! Яагаад ийм болчхов? Юунд чухам ийм болохоос тийм болсонгүй вэ? Хэний зоригоор надтай энэ хамаг юм болов? Өөрөө мэдэлгүй ороод өөрөө хүсэлгүй гарах зам түүнийг дагахад хүрсэн би, зугаач сэтгэлийнхээ хэрээр түүнийг цэцгээр бүтээж байсан билээ.

	Би одоо миний зугаач сэтгэл гэж байна. Гэтэл түүнийг бусдаас илүү минийх болсныг чиг мэдэх байтугай, миний сорьж байгаа «Би» гэдэг ч чухам юухан гэгчийг мэдэхгүй үл таних юм дүрс төлөвгүй нийлсэн нийлэл өрөвдөм оюун мохдог амьтан, бяцхан алиа адгуус, амь зуухын төлөө зүйл бүрийн ажил төрөл хийдэг жаргалд дуртай цэнгэлийн хүсэл болсон залуу хүн, азийн дур зоригийг дагаж надад үнэн маргааш зарц нэрэлхэж нэр ашигт дуртай аргагүй дээрээс ажил ч харин бахдан шунаж... залхуурдаг! Аюулгүйн цагт цэцэн үгтэй амрахын төлөө яруу найраагч дохиол учирвал хөгжимч, үе үе ухаангүй амраг, би цөмийг үзэж цөмийг хийж цөмийг амссан.

	Тэгээд тохиролдсон л минь арилж сэтгэл хэтэрхий ганшралж... ханширч Сюзан, Сюзан, Сюзан! чи намайг яасан зовоодог юм бэ? Хүн алхан ирэх чимээ сонстоно... Хүн айсуй одоо эрсэлдэг цаг (баруун талын нэгдүгээр колесд очно).

	 

	 

	4 ДҮГЭЭР ҮЗЭГДЭЛ

	Фигаро, Хатан (Сюзаннагийн хувцастай) Сюзанна (хатны хувцастай) Марселин

	СЮЗАННА (Хатанд сэм) — Марселин надад Фигарог энд байх гэж хэлсэн шүү.

	МАРСЕЛИН — Тэр хүн энд байлгүй дээ, аяархан ярь.

	СЮЗАННА — Тэгвэл нэг нь маныг чагнаж, нэг нь миний төлөө ирэх нь ээ, эхэлье!

	МАРСЕЛИН — Би нэг ч үг дутаалгүй сонсохын төлөө павильонд нуугдъя! (Фаншеттын нуугдсан павильонд орно).

	 

	 

	5 ДУГААР ҮЗЭГДЭЛ

	Фигаро, Хатан, Сюзанна

	СЮЗАННА (өндөр дуугаар) — Ахай, та чичирч байна. Та даарч байна уу?

	ХАТАН (өндөр дуугаар) — Үдэш чийгтэй байна. Би явъя.

	СЮЗАННА (өндөр дуугаар) — Ахай, би танд хэрэггүй бол энд модон дор жаалхан зугаацан явъя.

	ХАТАН (өндөр дуугаар) — Сүүдрээс болгоомжлоорой!

	СЮЗАННА (өндөр дуугаар) — Би сүүдрээс айдаггүй.

	ФИГАРО (хажуу тийш) — Тийм тийм, сүүдрээс!

	СЮЗАННА (Фигарогийн тушаа байгаа Кутис тийш зайлан очно).

	 

	 

	6 ДУГААР ҮЗЭГДЭЛ

	Фигаро, Керубино, Гүн, Хатан, Сюзанна Фигаро, Сюзанна хоёр өмнөх тайзын хоёр талд

	КЕРУБИНО (дарга хувцастай, өөрийн романс дууллын шүлгээс хөхиүн дуулж ирнэ)

	Халуун санааны тэр

	Харин халгаан тоохгүй.

	ХАТАН (хажуу тийш) — Жаал хиа!

	КЕРУБИНО (зогсож) — Энд нэг хүн зугаацан явж байна. Бяцхан Фаншеттын байгаа газар хоргодон зайлъя... тэр хүн эм хүн шив.

	ХАТАН — Ай их тэнгэр ээ!

	КЕРУБИНО (холоос бөхийн ширтэж) — Би андуурч байгаа юм биш биз! Үдшийн бүрийд холоос үзэгдэж байгаа өдөн чимгийг бодвол, Сюзанна мөн бололтой.

	ХАТАН (хажуу тийш) — Гүн ирвэл...

	 

	Гүн этгээд Гүнгийн бие үзэгдэнэ.

	 

	КЕРУБИНО (ойртож ирээд хатны гараас барихад хатан тэгүүлэх ч үгүй булаалдана) — Тийм ээ, энэ бол Сюзанна гэдэг дуулгартай хөөрхөн хүүхэн мөн байна. Энэ жаалхан гарын зөөлхөн булбарай нь үл мэдэг чичирч байгаа нь ялангуяа миний зүрхний булгилан байгааг хуурч болох уу? (Хатны гарыг зүрхэндээ наалдуулан завдахад хатан гарыг булаан авна).

	ХАТАН (нам дуугаар) — Явагтун!

	КЕРУБИНО — Миний ойр зуур нуугдаж байгаа паркийн энэ газар чамайг өрөвдөх сэтгэл чинь дагуулан авчирсан бол...

	ХАТАН — Одоо Фигаро хүрч ирнэ.

	ГҮН (ойртон ирж хажуу тийш) — Энэ Сюзанна мөн бололтой.

	КЕРУБИНО (хатанд) — Чи одоо түүнийг хүлээж байгаа юм биш ээ, надад Фигарогоос айх юмгүй!

	ХАТАН — Таныг би хүлээж байгаа юм.

	ГҮН (хажуу тийш) — Энэ хүн ганцаараа биш л.

	КЕРУБИНО — Намайг сандлын ард байхад өнөө өглөө зальтай чамайг ингээ гэж гуйж байсан Гүн-еэг

	ГҮН (хажуу тийш дошгиноор) — Дахиад өнөөх золигийн хиа!

	ФИГАРО (хажуу тийш) — Хүний ярилцахыг чагнадаггүй юм гэдэг шүү!

	СЮЗАННА (хажуу тийш) — Муу чалчаа!

	ХАТАН (хиад) — Та эндээс зайлж үзэгтүн!

	КЕРУБИНО — Үг таасны шанг аваад сая зайлна.

	ХАТАН (цочин) — Та юу нэхэх гэж?..

	КЕРУБИНО (хөгжүүн) — Урьдаар чиний төлөө золиос гэж хорь үнсээд дараагаар нь чиний сайхан ахайн чинь төлөө зуу үнсэнэ.

	ХАТАН — Та дахиж аймшиггүй зүрхэлж... 

	КЕРУБИНО — Тэгэлгүй дээ! Чи Гүнгийн дэргэд түүний орыг эзлээд би чиний дэргэд Гүний орыг эзэлж, Фигарог хоосон үлдээчихнэ.

	ФИГАРО (хажуу тийш) — Хараач, хар дээрэмчнийг!

	СЮЗАННА (хажуу тийш) — Хиа шиг зүрхтэй.

	КЕРУБИНО — Хатныг үнсье гэтэл Гүн хооронд нь зогсож үнсэхийг тосон хүлээнэ.

	ХАТАН (зайлж) — Тэнгэр минь!

	ФИГАРО (үнсэх чимээ сонсож хажуу тийш) — Сүрхий эхнэртэй болох нь ээ, би (сонсоно). 

	КЕРУБИНО (Гүнгийн хувцсыг тэмтэрч үзээд хажуу тийш) — Энэ Гүн-еэ л (Фаншетт, Марселин хоёрын орсон павильонд гүйн орно).

	 

	 

	7 ДУГААР ҮЗЭГДЭЛ

	Фигаро, Гүн, Хатан, Сюзанна

	ФИГАРО (ойртож) — Одоо би!

	ГҮН (хиаг гэж бодоод, та цааш нь дахиж үнсэхгүй болсон дээрээс... (Керубиног алгадав гэж бодно).

	ФИГАРО (Хиагийн төлөө алгадуулж) — Ёо!

	ГҮН — Энэ түрүүнийхний чинь хөлс! Чагнаж байсаар бас хохидох гэж.

	СЮЗАННА (Нөгөө талд чанга инээнэ) — Ха ха ха ха!

	ГҮН (Хатныг Сюзанна гэж бодоод) — Энэ хиаг юу гэж бодох вэ? сайн алгадуулаад инээд алдан гүйж явчихдаг хүн байх гэж.

	ФИГАРО (Хажуу тийш) — Тэр хүн юундаа зовох вэ?

	ГҮН — Энэ юу гэгч нь бил ээ? Миний алхсан газар болгонд л дайралдаж байх гэж. (Хатанд) Гэвчиг энэ дэмий юмыг орхиё. Чамайг энд үзэх бах цэнгэлийг минь гутаагуузай!

	ХАТАН (Сюзаннагийн дууг дуурайн) — Та бахтай цэнгэл гэж бодож байсан уу?

	ГҮН — Тэгэлгүй яах вэ! Чиний тэр хөөрхөн оновчтой захианаас хойш (гарыг барьж) чи чичирч байна уу?

	ХАТАН — Би айсан.

	ГҮН — Чиний оронд үнсүүлээд түүнийг чинь би чамаас хасахыг хүсэхгүй.

	 

	(Магнайг үнсэнэ).

	 

	ХАТАН — Яасан дураараа юм бэ?

	ФИГАРО (хажуу тийш) — Муу эмийг

	СЮЗАННА (Хажуу тийш) — Хатан дуулгартай сайхан аа!

	ГҮН (Эхнэрийнхээ гарыг барьж) — Яасан зөөлхөн сайхан арьс вэ? Хатан ийм хөөрхөн гартай бол!

	ХАТАН (хажуу тийш) — Урьдаас хэлтгий үзэх ийм юмаа

	ГҮН — Тэр хүн ийм уяхан сайхан мяраатай гартай гэж үү? Ийм хөөрхөн гоё дүрсгүй хуруутай гэж үү?

	ХАТАН (Сюзаннаг дуурайж) — Тэгвэл, янаг амраг бол...

	ГҮН — Янаг амраг бол ганцхан сэтгэлийн роман түүх түүний агуулга нь жаргал, тэр нь намайг чиний үлэмчийн өмнө авчирчээ.

	ХАТАН — Та тэр хүнд дургүй болчихжээ!

	ГҮН — Би түүнд маш дуртай ганц гурван жил сууснаас хойш эр эм болж суухад хуучирч хүнд болдог!

	ХАТАН — Түүнд та юу хүссэн юм бил ээ?

	ГҮН — Чамд байдаг юмыг, хонгор минь... 

	ХАТАН — Чухам юуг!

	ГҮН — Мэдэхгүй, дан нэг янз байдаг арай бага хүнтэй аашлах ааш зан нь илүү авхаалжтай, дориун дур булаам дуулгартай болгодог их юмтай чиг шиг заримдаа хүссэнийг хүлээхгүй гэж байх чиг шиг бидний эхнэрүүд манд дуртай л бол хамаг юмыг гүйцэтгэх нь тэр гэж боддог нэгэнт тиймээс тэд манд үнэн дуртай бол манд хайртай дуртай, хэзээ ч үргэлж хүний санааг унтуулж дандаа хичээнгүйлэн нийлүүлэх гэж байдаг дээрээс тэгж жарган цэнгэе гэсэн юмандаа нэг үдэш ханан цадчихаад тун гайхаш тасардаг.

	ХАТАН (хажуу тийш) — Ай юутай сургаал бэ.

	ГҮН — Үнэхээр Сюзанна, манай эхнэрүүдийн дутаадаг жаргалыг бид гадуур эрдэг бол тэд нар манай хүслийг бадруулах янаглалд шинэтгэх амраглалын дуулгартайг янз янзын сонин сайхнаар сэргээхийн уран чадал эрдмийг тийм сайнаар судалдаггүй дээрээс бид тэгдэг байна гэж миний санаанд мянгантаа орж байсан.

	ХАТАН (хорсон дайрагдаж) — Тэгвэл эм хүн цөмийг яах ёстой?..

	ГҮН (инээж) — Эр хүн бол юу ч яахгүй юм биз дээ. Бид язгуур заяаны ёсыг яаж ондоо болгож чадах вэ? Манай зорилтон бол тэднийг эзлэн дагуулж авах тэдний зорилт бол.

	ХАТАН — Тэдний зорилт бол

	ГҮН — Маныг дэргэдээ тогтоож байх зорилготой үүнийг хэтэрхий олонход мартчихдаг юм аа.

	ХАТАН — Би үүнийг мартахгүй.

	ГҮН — Би бас.

	ФИГАРО (хажуу тийш) — Би бас

	СЮЗАННА — Би бас

	ГҮН (эхнэрийнхээ гарыг барьж) — Энд цуурайтай байна. Нам дуугаар ярья! Чи үүн тухай бодох хэрэгтэй. Янаг амрагийн сэтгэлийн ачаар чи тун сэхүүн сайхан байна. Өчүүхэн төдий майг зантай бол, чи хамгийн дур булаам таатай янаг нийлмэр болно. (магнайг үнсэж) Сюзанна минь кастил хүн хэлсэн үгээсээ буцдаггүй юм аа. Чиний надад өөрөө бэлэглэн шагнаж байгаа бахтай цэнгүүн минутыг хэрэглэх, алдсан эрхээ эдлэхийн төлөө амласан алт минь энэ байна. Чиний өршөөн гийгүүлсэн хишиг чинь үнэлшгүй их гэж би бас энэ нэгэн засмал очир алмаас эрдэнэтэй бэлзэг хавсаргая, миний хайртай сэтгэлийн тэмдэг болгож зүүж яваарай.

	ХАТАН (Сөгдөсхийж) — Сюзанна цөмийг хүлээн авна.

	ФИГАРО (Хажуу тийш) — Ийм зальтайг харав уу? 

	СЮЗАННА (хажуу тийш) — Бидэнд гайгүй ашиг иржээ. 

	ГҮН (хажуу тийш) — Энэ хүн ховдог сэтгэлтэй, тэгэх тусмаа сайн. 

	ХАТАН (тайзын гүн тийш харж) — Би харавчийн гэрэл үзлээ. 

	ГҮН — Тэр бол чиний хуримд бэлтгэж байгаа юм. Энэ павильоны нэгд нь түр орж тэднийг өнгөрүүлье.

	ХАТАН — Тэнд харанхуй.

	ГҮН (энхрий зөөлнөөр татан дагуулж) — Бид гэрлээр юу хийх вэ? Юм унших нь биш.

	ФИГАРО (хажуу тийш) — Өнөөх чинь явалцлаа гэж! Би тэгэх гэж санасангүй. (ойртоно). 

	ГҮН (эргэж дууг өндөр болгон) — Хэн үүгээр өнгөрч байна?

	ФИГАРО (ууртай) — Өнгөрч байна. Зориуд ирлээ.

	ГҮН (Хатанд сэм) — Хатан би таны хойноос дагая (Баруун талын павильонд орно).

	(Фигаро гүйн зайлна)

	Гүн тайзын гүнд үзэгдэхгүй болно.

	 

	 

	8 ДУГААР ҮЗЭГДЭЛ

	Фигаро, Сюзанна хоёр харанхуйд

	ФИГАРО (Хатныг Сюзанна гэж бодоод Гүнтэй хааш далд орсныг харж гэтэж байна). — Юу ч дуулдахгүй болов. Далд ороод өгчээ. Тийм л байдаг юм байна даа (дууг ондоо болгож хувиргаад) за бодлогогүй эрчүүл минь та нар ганц сэжиг хардлагын үнэн магадыг олж чадахгүй бүхэл сараар ноцолдож тагнах, заншлах хүнийг хөлсөлдөг одоо надаас үлгэр авагтун! Анхны өдрөөс эхлэн би эхнэрээ заншилж гэтээд чагнаад ганцхан агшин дотор цөмийг олж мэдлээ. Сайхан аа, одоо сэжиглэх таамаглах юмгүй, яадгийгаа мэддэг боллоо, (Түргэн зайлан одож) Завшаанаа энэ юм одоо миний сэтгэлийг өчүүхэн ч хөдөлгөхгүй болж тэр хүний намайг мэхэлснийг би тун юманд тоохгүй байна.

	Одоо л би тэднийг улайтал барилаа! 

	СЮЗАННА (харанхуйд сэм ойртож хажуу тийш) — Чи тэгж хөөрхнөөр хардсаныхаа хариуг амсана шүү (хатны дууг дуурайн) Энэ хэн бэ?

	ФИГАРО (Ухаангүй галзуу мэт) — Хэн бэ? Төрөх өдөртөө тарваган тахал тусаж үхэх нь яалаа гэж үнэн зүрхнээсээ хүсдэг хүн байна.

	СЮЗАННА (Хатны дуугаар)  — Ай энэ Фигаро юу даа?

	ФИГАРО (ширтэн харж яаран) — Хатан

	СЮЗАННА — Аяар дуугар

	ФИГАРО (түргэн) — Ай ахай, тэнгэр таныг тун зохистой цагт ирүүлжээ. Гүн-еэ хаа бол та юу гэж бодож байна?

	СЮЗАННА — Чи хариулахыг мэдэхгүй тэр хүн хаана ч байсан надад ямар хэрэг вэ. Та надад хэлээч...

	ФИГАРО (нэн түргэн) — Шинэ гэрлэсэн хүн Сюзанна хаана байна гэж та бодож байна?

	СЮЗАННА — Та аяар дуугарч үзээч дээ! 

	ФИГАРО (маш түргэн) — Өнөөх хүн халдашгүй маяг гаргаж их журамтай гэж хэлэлцүүлж байсан Сюзан маань хаана байна. Тэд Тэнд хаалгаа дараад байна. Би дуудах уу даа, тэднийг...

	СЮЗАННА — Түүний амыг гараар бөглөөд дуугаа хувиргахыг умартжээ. — Бүү дууд!

	ФИГАРО (хажуу тийшээ) — Ай даа, энэ чинь Сюзан шив дээ God-dam

	СЮЗАННА (Хатны дуугаар) — Та санаа зовсон түгшсэн байдалтай бололтой.

	ФИГАРО (хажуу тийшээ) — Хараач овтыг намайг барих санаатай 

	СЮЗАННА — Фигаро бид өшөөгөө авах ёстой.

	ФИГАРО — Та тэгэх тун дуртай юу?

	СЮЗАННА — Тэгэхгүй бол би эм хүн болохгүй! Эрчүүлд тэгье гэвэл зуун зүйлийн арга бий шүү дээ!

	ФИГАРО (нууцгайгаар) — Ахай! Бид энд хоёул байна. Эхнэрүүдийн энэ арга бол... манай олон арга бүгдтэй тэнцэнэ.

	СЮЗАННА (Хажуу тийш) — Энэ хүнийг яаж тас алгадах сан бол!

	ФИГАРО (хажуу тийш) — Хурмын өмнө зүгээр байх санаа...

	СЮЗАННА — Тэгж өшөөгөө авдаг нь өчүүхэн төдий ч янагийн сэтгэлээр амт эс оруулсан бол юундаа хэрэгтэй юм бэ?

	ФИГАРО — Янагийн сэтгэл таны нүдэнд эс үзэгдсэн газар бүхэнд хүндлэхийн багийн цаана нуугаастай гэж мэдэгд дээ, та.

	СЮЗАННА (хорсож) — Мэдэхгүй, та үнэн голоороо тэгж боддог уу, үгүй юү? Үгэнд чинь үнэн санаа байхгүй байна.

	ФИГАРО (сөгдөж инээдэмтэй халуунаар) — Ай ахай би таныг тахиглан хүснэ! Энэ цаг газар учир байдлыг болгоон толилоод таны эгдүү хүрч хорсох сэтгэл чинь миний гуйсанд дутаж байгаа үгэндээ дагуулж оруулах чадлыг нөхөн оруулаасай!

	СЮЗАННА (хажуу тийш) — Гар яасан их загатнаж байна вэ? 

	ФИГАРО (хажуу тийш) — Зүрх яасан их цохилж байна вэ? 

	СЮЗАННА — Гэвчиг та бодов уу? 

	ФИГАРО — Тийм ээ, ахай би бодсон. 

	СЮЗАННА — Уурлах янаглах аль аль нь чиг...

	ФИГАРО — Хойшлуулан саатуулж тун болдоггүй юм аа. Тэгвэл хамаг юм биш болдог, ахай, гараа өг!

	СЮЗАННА (ёстой дуугаар дуугарч алгадна) — Энэ байна.

	ФИГАРО — Ай Demon'o! Сүрхий алгаджээ! 

	СЮЗАННА (дахин алгадаж) — Сүрхий алгадаж уу? Энэ ямар байна?

	ФИГАРО — Ай эцгээ түрүү, надад энд алгадуулах өдөр юм даг аа!

	СЮЗАННА (өгүүлбэр тутам алгадаж) — А ques - a - quo! Сюзанна уу? энэ хардсанд чинь уу? Энэ өшөө авсанд чинь, мэхлэх гэсэнд чинь, энэ чиний аргад чинь, чиний дайран доромжилсонд чинь, чиний төлөвлөгөө бодлогод чинь! За өнөө өглөөнийх шиг янаг сэтгэл гэж ийм байдаг юм! гэж хэл!

	ФИГАРО — Samta — Barbara. Тийм ээ! Янаг сэтгэл гэж ийм байдаг, ай жаргал! ай бахтай цэнгэл! ай зуунтаа хувьтай, заяатай, жаргалтай Фигаро! Хайрт минь цохь, цохь, эцэж зогсолгүй цохь! тэгээд миний бүх биеийг хөх няц болгож эрээлсэн хойно урьд - одоо эм хүнд зодуулсан эрчүүдийн дотор хамгийн жаргалтай хувьтай хүнийг өршөөн харж үзээрэй!

	СЮЗАННА — Эр хүний дотор хамгийн жаргалтай хувьтай гэнэ ээ. Тэгэх мөртөө муу монди та хатныг тун уран гоёор чалчин өдөөж байсан шүү дээ. Би үнэхээр бие мартаад тэр хүний төлөө үгэнд орж дагамаар байлаа.

	ФИГАРО — Чиний гайхамшгийн сайхан хоолойг би танихгүй байж болох гэж үү?

	СЮЗАННА (инээж) — Чи намайг таньсан уу? Аа түүний чинь хариу өшөөг би яаж авах бол доо! Чамайг

	ФИГАРО — Хүнийг нэвсэртэл жанчаад бас түүний хариуг авах гэж үнэхээр ёстой эм хүний зан! Үгүй чи хэлээч, чамайг тэр хүнтэй байна гэж санатал ямар завшаанаар би чамайг энд үзэж намайг анх андууруулаад одоо чиний гэмгүй цэврийг чинь батлан үзүүлсэн энэ хувцас яагаад...

	СЮЗАННА — Өөрөө чи гэмгүй цэвэр дэг ээ! Ондоо хүнд тавьсан занганд орчхоод! Бид нэг үнэгний хойноос гөрөөлж яваад аяар, хоёрыг барьчихдаа манай буруу болов уу?

	ФИГАРО — Нөгөөдхийг хэн барьсан юм бэ?

	СЮЗАННА — Эхнэр нь

	ФИГАРО — Эхнэр нь?

	СЮЗАННА — Эхнэр нь 

	ФИГАРО (галзуу мэт инээн) — За Фигаро! Боож үх! Чи чадагджээ. Эхнэр нь ээ! Ай хоёр түм юм уу? Түм таван мянган та хөөрхөн арга ухаантай эмс! Тэгвэл энд үнсүүлсэн хүн.

	СЮЗАННА — Хатан юм аа.

	ФИГАРО — Хиагийн үнссэн хүн?

	СЮЗАННА — Гүн үнсүүлжээ.

	ФИГАРО — Тэр түшлэгт сандлын ард хэн үнсүүлсэн бэ?

	СЮЗАННА — Хэн ч үнсүүлсэнгүй. 

	ФИГАРО — Та тав гэж бодож байна биз! 

	СЮЗАННА (инээн) — ФИГАРО! Алга тосон буух нь хур мөндөр шиг бууна шүү!

	ФИГАРО (гарыг үнсэн) — Чиний алга чинь эрдэнэ. Харин Гүнгийн алга ягхийсэн хүнд шүү!

	СЮЗАННА — За одоо бардам хүн буруугаа хүлээ!

	ФИГАРО— Өөрийн хэлсэн ёсоор үйлдэгтүн Зөв сөгдөн мөргөж хэвт.

	СЮЗАННА (инээж) — Хөөрхий Гүн хэчнээн оролдож оролдож... 

	ФИГАРО (сөгдсөн хэвээр) — Өөрийнхөө эхнэрийг дагуулах гэж!

	 

	 

	9 ДҮГЭЭР ҮЗЭГДЭЛ

	Гүн (Гүн этгээдээс гарч баруун талын павильон зүг очно) Фигаро, Сюзанна 

	ГҮН (аман дотроо) — Би түүнийг паркт эрээд олсонгүй. Энэ рүү орсон болов уу даа.

	СЮЗАННА (Фигарод шивнэн) — Өнөөх чинь тэр!

	ГҮН (павильоны үүдийг нээн) — Сюзан, чи энд үү?

	ФИГАРО (шивнэн) — Өнөөх чинь түүнээ эрж байна. Би бодохдоо...

	СЮЗАННА (шивнэн) — Тэр хүнийг наадах чинь таньсангүй! 

	ФИГАРО — Энэ хүнийг бүр дүргэчихье! Тэгэх үү? (гарыг үнсэнэ)

	ГҮН (эргэж) — Хатны хөлийн өмнө эр хүн байх шив... бие биедээ зэвсэг байдаггүй. (Ойртон ирнэ).

	ФИГАРО (босож дууг шал ондоо болгож) — Ахай уучилна уу? Манай дандаа уулздаг газарт хурим найр хийх гэж би бодсонгүй.

	ГҮН (хажуу тийш) — Өглөөгүүр бие засах өрөөнд нуугдаж байсан хүн энэ дэг ээ. (Магнайгаа алгадна).

	ФИГАРО (үгээ үргэлжлүүлж) — Гэвчиг ийм тэнэг дэмий саад манай цэнгэлдэхэд саад хийж чадахгүй.

	ГҮН (хажуу тийш) — Мянган чөтгөр!

	ФИГАРО (Сюзаннаг павильонд чирэн шивнэж) — Тэр хүн харааж байна. (өндөр дуугаар) Ахай, одоо бушуулъя! Намайг цонхоор харайж гарах үес бидэнд саявтар аягүй тотгор учруулсныг нөхөж хариу шангаа авъя!

	ГҮН (хажуу тийш) — Одоо хамаг учир мэдэгдлээ.

	СЮЗАННА (зүүн талын павильоны тэнд) — Манай хойноос хүн мөрдөж харсан хараагүйг энд орохын өмнө үзээч, та.

	ГҮН (хажуу тийш хашхиран) — Хариугаа авна!

	(ФИГАРО хүүхний магнайг үнсэнэ. Сюзанна, урьд Фаншетт, Марселин. Керубиногийн орсон павильонд гүйн орно.

	 

	 

	10 ДУГААР ҮЗЭГДЭЛ

	Фигаро, Гүн, Фигарогийн гараас барина) 

	ФИГАРО (Маш айсан дүрэм үзүүлж) — Энэ Гүн-еэ юү?

	ГҮН (түүнийг таньж) — Ээ муу монди! Энэ чи юу үгүй хүн байна уу?

	 

	 

	11 ДҮГЭЭР ҮЗЭГДЭЛ

	Педрильо, Гүн, Фигаро гурав ПЕДРИЛЬО — Гүн-еэ, би таныг чүү чамай гэж оллоо.

	ГҮН — Педрильо! Ирсэн чинь болж! Чи ганцаараа юу?

	ПЕДРИЛЬО — Севилиас давхиж ирлээ. Морио түгшээчихсэн.

	ГҮН — Миний дэргэд хүрч ирээд чанга хашхир!

	ПЕДРИЛЬО (тэнхээ мэдэн бархирч) — Хиа тэр лүү огт зүглэсэнгүй! Бичиг чинь энэ байна.

	ГҮН (түүнийг түлхэн) — Яасан мал бэ?

	ПЕДРИЛЬО — Гүн-еэ, хашхир гэж айлдсан шүү дээ.

	ГҮН (Фигарогийн гараас барьсаар) — Хүн дуудуулах гэсэн юм аа. Үгүй хүн байна уу? Нааш ир! Нааш ир!

	ПЕДРИЛЬО — Фигаро бид хоёр шүү дээ. Айх юу байх вэ.

	 

	 

	12 ДУГААР ҮЗЭГДЭЛ

	Урьдах улсын дээр Бридуазон, Басиль, Бартоло, Антонио, Грипсолейль нэмжээ

	Зочид цөм гэрэвч барьжээ.

	БАРТОЛО (Фигарод) — Чи үзэв үү? Чиний дуудмагц...

	ГҮН (зүүн талын павильоныг зааж) — Педрильо, энэ хаалган дээр зогс!

	ПЕДРИЛЬО — Тушаалыг дагана.

	БАСИЛЬ (Фигарод шивнэн) — Чи энэ хүнийг Сюзаннатай байхад барив уу?

	ГҮН (Фигарог заан) — Та бүхэн албат харьяат минь энэ хүнийг бүслэн тойрогтун! Алдвал амиа өгч болно шүү!

	БАСИЛЬ — Ха-ха!

	ГҮН (тачаадан уурлаж) — Дуугай (Фигарод хүйтнээр) За сүрхий танхилзуур хүн, та миний асуусанд хариу хэлэх үү, үгүй юү, та?

	ФИГАРО (хүйтнээр) — Гүн-еэ, намайг тэгэхээсээ зайлуулан аврах вэ? Та энд биеэ барьж чадахгүйгээс л биш хамаг юмыг барьж байгаа хүн биш үү?

	ГҮН (Бие барьсхийж) — Биеэ барьж чадахгүйгээс биш ээ...

	АНТОНИО — Сүрхий хэлжээ.

	ГҮН (дахин уур бадран тачаадаж) — Үгүй, миний уур хүрэх л юм байдаг л бол энэ хүний аажуу тайван байдлыг харахаасаа уур минь хүрнэ.

	ФИГАРО — Бид огт мэдэхгүй юмны төлөө бусдыг алж өөрийгөө алуулдаг болсон юм бил үү? Би уур хилэнгийнхээ учрыг мэдэхийг хүснэ.

	ГҮН (тачаадан) — Галзуурмаар байна! (биеэ барьзнаж) За үл мэдэгч болж байгаа томоотой хүн гуай! Таны сая энэ павильонд оруулсан тэр хатагтай чинь чухам хэн болохыг манд юу ч болсон хэлж өршөөнө үү дээ.

	ФИГАРО (Зоримог нөгөө павильоныг зааж) — Үүнд үү?

	ГҮН (яаран сандран) — Үүнд!

	ФИГАРО (хүйтнээр) — Тэгвэл чичийн хэрэг тэр бол намайг ганц өршөөн үздэг нэг залуу хүн ...

	БАСИЛЬ (гайхаж) — Ээ!

	ГҮН (яаран) — Олон та бүрэн цугаар сонсон уу?

	БАРТОЛО (гайхан) — Сонсов.

	ГҮН (Фигарод) — Тэр залуу хүн таны мэдэх өөр зүйлийн холбоо баталгаатай биш үү?

	ФИГАРО — Миний мэдэхээс нэг сайд хүн, нэг хэсэг түүний хойноос нэлээд санаа тавьж байсан юм гэнэ билээ. Тэгээд тэр сайд хүн түүнийг тоохгүй болсон юм уу. Би санаанд нь илүү дотно үзэгдсэн юм уу? тэр хүн энэ өдөр намайг дээр гэж шилэн үзжээ.

	ГҮН (яаран) — Дээр гэж иш... (биеэ барьж) Энэ хүн юу ч болсон үнэнч хүн байна. Үүний үгийг би та нарт батлан ам алдаж байна. Хамт байсан эм хүний амнаас нь би дуулсан юм.

	БРИДУАЗОН (зочин гайхаж) — Хамт байсан эм хүн.

	ГҮН (тачаадан уурлаж) — За ингэж олны өмнө доромжлон дарласны хариу өшөөг чиг олны өмнө авбал зохино биз дээ? (Павильонд орно)

	 

	 

	13 ДУГААР ҮЗЭГДЭЛ

	Гүнээс бусад нь цөм хэвээр

	АНТОНИО — Тэр зөв өө!

	БРИДУАЗОН — Хэн хэнийхээ эхнэрийг булаачхав?

	ФИГАРО (инээж) — Хэн чиг тэр цэнгэлийг амсаж үзээгүй.

	 

	 

	14 ДҮГЭЭР ҮЗЭГДЭЛ

	Урьдах улсын дээр Гүн, Керубино хоёр нэмжээ.

	ГҮН (хараахан үзэгдэн гарах болоогүй нэгэн хүнийг гаргаж павильон дотор өгүүлрүүн)  — Та хэчнээн ч оролдоод дэмий. Ахай та сөнөж төөрөөд цаг чинь болсон шүү (харалгүй гарч) Ийм үзэшгүй холбооноос үлдэж тасарсан юмгүй юутай завшаан...

	ФИГАРО (дуу тавин)

	ГҮН — Миний хиа юу? — Керубино!

	БАСИЛЬ — Ха-ха!

	ГҮН (тачаадан, хажуу тийш) — Дандаа энэ чөтгөр! (Керубинод) Та энд юу хийж байсан юм бэ? 

	КЕРУБИНО (тэвдэж) — Таны тушаасан ёсоор нуугдаж байсан.

	ПЕДРИЛЬО — Тэгээд морийг тэгж түгштэл давхиулах гэж!

	ГҮН — Антонио. Тэр лүү орж намайг гутаасан тэр нүүргүй эмийг шүүгчийн нь өмнө аваад ир!

	БРИДУАЗОН — Та тэнд хатныг эрж байгаа юм уу?

	АНТОНИО — Ай эцгээ түрүү, тэнгэрийн хариулал таалал гэж ийм байдаг юм аа! Гүн-еэ та манай энд өөрөө хэчнээн их дамшиглаж байсан бил ээ! Одоо...

	ГҮН (маш уурсан) — Яв!

	(Антонио павильонд орно)

	 

	 

	15 ДУГААР ҮЗЭГДЭЛ

	Антониогоос бусад нь хэвээр

	ГҮН — Эрхэм олон авгай нар хиа тэнд ганцаараа байгаагүйг та нар одоо үзнэ дээ.

	КЕРУБИНО (ичингүйрэн) — Нэг өр нимгэнтэй хүн ганшууныг эс заасан бол миний хувь зохиол даанч хатуу байсан ажээ.

	 

	 

	16 ДУГААР ҮЗЭГДЭЛ

	Урьдах улс, Антонио Фаншетт хоёр 

	АНТОНИО (арай үзэгдэн гарч ирэх болоогүй нэг хүнийг гараас чирэн татаж) — За ахай боль боль, биеэ гуйлгаад юу хийнэ. Орсныг чинь мэдсэнээс хойш гарах хэрэгтэй.

	ФИГАРО (дуу тавин) — Дүү хүүхэн!

	БАСИЛЬ — Ха ха

	ГҮН — Фаншетт!

	АНТОНИО (эргэж үзээд өгүүлрүүн) — Ай эцгээ түрүү! Гүн-еэ та, энэ хөл үймээнийг мандуулсан хүн миний хүүхэд байна гэдгийг энэ олны өмнө надаар үзүүлж, хортой муухай тоглоом хийжээ.

	ГҮН — Наадхыг чинь тэнд байна гэж хэн

	мэдэв. (павильонд оръё гэхэд),

	БАРТОЛО (ойртож) — Гүн үнэн үүний учир мэдэгдэхийг байжээ. Би самбаа тэвчээртэй хүн, би оръё. (Павильонд орно)

	БРИДУАЗОН — Даанч будилаантай хэрэг ээ.

	 

	 

	17 ДУГААР ҮЗЭГДЭЛ

	Урьдах улс хэвээр жич, Марселин

	БАРТОЛО (павильон дотроос ярьж гарна) — Ахай, та бүү айгтун! Танд огт гэм хор хийхгүй. Би даана. (эргэж үзээд дуу алдан) Марселин!

	БАСИЛЬ — Ха ха!

	ФИГАРО (инээн) — Ямар хачин юм бэ? Ээж бас танд!

	АНТОНИО — Улам улам горьгүй болох нь ээ!

	ГҮН (уурсан) — Надад ямар хам аа! хатан...

	 

	18 ДУГААР ҮЗЭГДЭЛ

	урьдах улс хэвээр. Сюзанна нүүрээ дэвүүрээр бүтээжээ.

	ГҮН — Өнөөх чинь тэр байна! (гараас шүүрэн) За эрхэм авгай нар та нарын бодоход яалтай вэ? Энэ жигшүүрт....

	СЮЗАННА (Толгойг бөхийн сөгдөнө).

	ГҮН — Үгүй үгүй!

	ФИГАРО (нөгөө талаас сөгдөнө)

	ГҮН (улам хатуу) — Үгүй үгүй.

	МАРСЕЛИН (түүний өмнө сөгдөнө).

	ГҮН (нэн ч ширүүнээр) — Үгүй үгүй!

	Бридуазоноос бусад нь цөм сөгдөнө.

	ГҮН (тачаадан) — Та нар зуун хүн ч гэсэн тэр!

	 

	 

	19 ДҮГЭЭР ҮЗЭГДЭЛ

	Урьдах улсын дээр Хатан нөгөө павильоноос гарч.

	ХАТАН (сөгдөнө) — Намайг бас нэмэгтүн!

	ГҮН (Хатан, Сюзанна хоёрыг харж) — Ай, би юугаа харав?

	БРИДУАЗОН (инээж) — Эцгээ түрүү! Хатан байх шив.

	ГҮН (Хатныг өргөе гэнэ) — Хатан та байсан уу, тэр? (гуйж) уужим сэтгэлээрээ өршөөж...

	ХАТАН (инээж) — Миний оронд бол та үгүй, үгүй гэхсэн биз дээ! Би бол надад гурав дахь удаа ямар ч үг хэлэлцээргүй, хэлтрүүлэн уучилж байна. (босно).

	СЮЗАННА (босон) — Би бас!

	МАРСЕЛИН (босно) — Би бас

	ФИГАРО (босон) — Би бас, надад цуурайтай байна!

	 

	Цугаар босно.

	ГҮН — Цуурайтай байна аа? Би эднийг мэхэлье гэтэл, харин эд нар намайг жаал хүүхдийн мэхэлсэн шиг чадчихжээ!

	ХАТАН (инээн) — Үнэн, түүндээ гашуудаад хэрэггүй.

	ФИГАРО (Өвдгийг малгайгаар гүвэн) — Өнөөдөр шиг өдөр бол элчин хүнд сайн сургууль шүү!

	ГҮН — Тэгвэл зүүгээр битүүмжилсэн тэр захиаг?..

	СЮЗАННА — Хатан хэлж бичүүлжээ.

	ГҮН (хатны гарыг үнсэн) — Тэгвэл хариуг хатан авбал зохих байжээ.

	ХАТАН — Хүн бүр өөр өөрийнхөө юмыг авдаг ёстой. (Фигарод мөнгөтэй түрийвч, Сюзаннад бэлзгийг өгнө)

	СЮЗАННА (Фигарод) — Бас нэг ингэж...

	ФИГАРО (түрийвчийг алгадаж) — Гурван хүнээс гурвуулаас нь үүнийг олж авахад баахан хэцүү шиг байж дээ.

	СЮЗАННА — Манай гэрлэхтэй адил 

	ГРИПСОЛЕЙЛЬ — Бид шинэ бэрийн дуудлагыг олж авах уу?

	ХАТАН (өвөртөө хадгалж байсан лентийг гаргаж, газар хаян) — Датлага уу? Хувцастай нь хамт байжээ. Энэ байна. Хурим ёслолын багачууд түүнийг авсугай гэж ухасхийнэ.

	КЕРУБИНО (лентийг шүүрэн авч) — Одоо надаас хүн булаагаад үзвэл үзэг.

	ГҮН (инээн, хиад) — Та гижгээс тун айдаг шүү дээ. Сая та надад алгадуулаад юунд инээд чинь хүрэв?

	КЕРУБИНО (сэлмийг хагас сугалан ухирч) — Намайг алгадуулан гэнэ үү, та хурандаа?

	ФИГАРО (Худлаар уурсах дүрэм үзүүлж) — Энэ хүн миний хацрыг хэрэглэжээ. Сайд хүний шударга хууль шийтгэл гэж ийм байдаг юм аа!

	ГҮН (инээж) — Энэ хүний хацрыг уу? Ха-ха-ха! Хайртай хатан та үүнд юу хэлэх вэ?

	ХАТАН (бодлого бодсоноо сэргэж, сэтгэлтэй халуунаар) — Ай даа, хайртай ноён минь, би нэг насаараа хагацашгүй гэж ам алдаж байна.

	ГҮН (шүүгчийн мөрийг алгадан) — Та юу гэж бодож байна, Бридуазон?

	БРИДУАЗОН — Ү-үзсэнээ хэлбэл: Гүн ноён... үнэхээр чухам юу ч гэж хэлж мэдэхгүй байна. Миний санал ийм байна. Цугаар аятайхан тасалжээ!

	ФИГАРО — Намайг ядуу буурай явахад хүн дор үздэг байжээ. Жаахан ухаан сэхээтэйгээ мэдэгдээд ирэхэд намайг үзэн ядах болжээ. Сайхан эхнэр, эд хөрөнгө...

	БАРТОЛО (инээн) — Чамд бүгдийн сэтгэлийг татна.

	ФИГАРО — Үнэхээр үү?

	БАРТОЛО — Би түүнийг мэднэ.

	ФИГАРО (үзэгчдийн зүг мэхийн ёсолж) — Эхнэр, эд хоёрыг тоонд оруулалгүй, тэгвэл би түүнд баяртай байхтай!

	 

	Водевилийн удиртгалыг хөгжимдөнө:

	 

	ВОДЕВИЛЬ

	БАСИЛЬ — Гурван инжтэй эхнэртэй үүнээс цааш юугаа хүснэ?

	Гуа хүүхэд, хиа ноён хоёртоо эргүү биш үү жөтөөрхвөл? Худал дэмий бүү зүтгэ ээ гэвэл эртний цэцэн үгийг мэд!

	ФИГАРО — Үнэхээр тийм! (дуулан) Ганц ноёд жаргалтай.

	БАСИЛЬ— Үгүй (дуулан) Ганц баяд бахтай

	 

	СЮЗАННА 

	— Эрчүүд манийг мэхэлбэл.

	Дандаа зөвийг цугаар олоод

	Эмс бид энгийн харвал

	Даанч хэцүү хатуу шийтгэнэ.

	Энэ ямар учиртай юм бэ?

	Эрхэм нөхөд санан олов уу?

	Эрчүүд хуулийг тогтоодог.

	 

	ФИГАРО

	— Харамч жанну цоожийг хулгайлаад

	Цуутай зуудаг нохой авч

	Хашаагаа батлав гэж

	Цуугиан шуугиан шөнө шөнө

	Хамаг бүгдийг нохой ноцоод

	Аймаар түүнийг худалдсан

	Аргатай нийлмэр зүгээр

	 

	ХАТАН

	Ариун гэж тоглолгүй.

	Илэрхий хүйтэн эм бий

	Амандаа нөхөртөө журамтай Итгэлгүй эм бий.

	Ашдын мөрийг сахин суудаг Эрдэм төгөлдөр тэрээр

	Эрхэм сайн хувьтай болов уу? 

	 

	ГҮН

	Хөдөөгийн хүүхэн хүслийн гал 

	Бадран халаагүй хүйтэн 

	Хөлтэй ихсийн гоё хүүхэн 

	Бахтай цэнгэл бэлхэн.

	Хүн толгойтой янчаан шиг 

	Чутгагч эр нь саадгүй 

	Цугаарыг ханган чаддаг.

	 

	МАРСЕЛИН

	Хэдий санамсаргүй гэж

	Хүн бүр эхээ танина. 

	Хэнээс ч нууц бусдыг нь 

	Хүсэл янаг ганц мэднэ.

	 

	ФИГАРО (залгаж)

	Хэрсүү хүү тэнэг эцгээсээ

	Оюун сэтгэл олонход

	Ондоог гайхаад яана 

	Маш хачин хамаагүй төрөн 

	Хаан хоньчин болдог байна. 

	Магад их оюун бат зориг

	Хамаг түүнийг өөрчилдөг.

	Магтаалаар хааныг аварна уу?

	Халивал сүм нь хоосон

	Хаан бус Вальтер мөнх л

	 

	КЕРУБИНО

	Буурай мөртөө манийг зовоодог

	Хүсэлтэй сайхан эмэгтэй

	Булт чамайг дуртай муулан

	Хүн бүр, хүн бүр, чиний боол

	Больё чамайг театр гэнэ.

	Түүний дайсан болоочид

	Түүнээ нүүртийн төлөө үхнэ.

	 

	СЮЗАННА

	Энэ хөнгөн зохиол дотор бол

	Өчнөөн тоглоом үг шог

	Элдэв сургаал дүүрэн байдаг бол

	Өршөө инээд сургаалыг

	Ингээд цэнгэлийн замаар хая.

	Магад цэцэн тавилан бол

	Манийг зорилд хүргэдэг.

	 

	БРИДУАЗОН

	Бид төгсөв таны үг

	Зохиолч шүүмжлэлийг хү-лэ-нэ

	Бидний ардын байдал

	Зоригт түүний голлуулав.

	Түүнийг хавчих засаг хатуу

	Тэмцэн босоод, хорсоод

	Тэгсхийгээд дуулан төгсдөг.

	 

	Нийтийн бүжиг.

	 

	Төгсөв.

	 

	“ЦОГ” сэтгүүлийн 1944 оны № 3—4 дугаарын 65—97 дахь нүүр, 1946 оны № 8—9 дугаарын 43—74 нүүрт нийтлэгдсэн эхээс цахимд хувиргав.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


Хэвлэн нийтлэлийн мэдээлэл

	МОНГОЛЫН ЗОХИОЛЧДЫН ЭВЛЭЛ

	“ЦОГ” сэтгүүл 

	Утга зохиолын сэтгүүл

	Гурван сар тутам нэгэн удаа гарна

	1944 он № 3—4

	Улсын хэвлэлийн төв газар

	1944 он

	Хариуцлагатай редактор Б. Ринчен

	Коллегийн гишүүд: Оюун, Лодой, Цэвэгжав

	 

	Тех. Редактор С. Уртнасан, Г. Дэнсма

	 

	Өрөлтөд 1944 оны 12 дугаар сарын 14-ний өдөр

	Хэвлэлд 1945 он 2 дугаар сарын 26-ны өдөр оруулав.

	Үйлдвэрийн бүртгэлийн дугаар № 2709

	Ширхэг 5000

	Хэмжээ 60 Х 84 1/8, хэвлэлийн хуудас 12

	Хуудасны үсгийн тэмдэгт 40 000

	Хэвлэх үйлдвэр. Улãнбãтар. 1944 он

	 

	* * *

	 

	МОНГОЛЫН ЗОХИОЛЧДЫН ЭВЛЭЛ

	“ЦОГ” сэтгүүл 

	Утга зохиолын сэтгүүл

	Гурван сар тутам нэгэн удаа гарна

	1946 он № 8—9

	Улсын хэвлэх үйлдвэр

	Улаанбаатар

	Хариуцлагатай редактор Б. Ринчен

	Нарийн бичгийн дарга Ц. Уламбаяр

	Коллегийн гишүүд: Э. Оюун, В. Цэвэгжав, Д. Сэнгэ

	 

	Тех. Редактор Б. Гомбо, Ц. Содов

	Хянагч Б. Мягмаржав, М. Сүх

	 

	Өрөлтөд 1946 оны 11 дүгээр сарын 2-ны өдөр

	Хэвлэлд мөн сарын 15-ны өдөр шилжүүлэв.

	Хэмжээ 1/8, хэвлэлийн хуудас 9,5

	Нэг хуудасны үсгийн тэмдэгт 40 000

	 

	Ширхэг 5153

	 

	Захиалсан № 1853

	 

	
Заметки

		[←1]
	 Хөөрхий амьтан (ЦБ)




	[←2]
	 Сандлыг монголоор нэрэлдэг юм. Даруй оросоор табуретка-ийг өгүүлжээ

